America in Australia ah nuclear baaru!\nއެމެރިކާއިން އޮސްޓްރޭލިއާއަށް ނިއުކްލިއާ ބާރު، އީރާން ބަންދުގައި\nއޮސްޓްރޭލިއާ އާއި ޔޫކޭ އަދި އެމެރިކާ ގުޅިގެން އުފައްދާފައިވާ އޯކަސްއިން އޮސްޓްރޭލިއާއަށް ނިއުކްލިއާ ސަބްމެރީން ފޯރު ކޮށްދޭނެ\nއޮސްޓްރޭލިއާ އާއި އިނގިރޭސިވިލާތް އަދި އެމެރިކާ ގުޅިގެން އަސްކަރީ އެއްބާރުލުމެއް، އޯކަސްގެ ނަމުގައި މިދާކަށް ދުވަހު އެކުލަވާލައި ސޮއި ކޮށްފައި ވެއެވެ. މި ތިން ގައުމުން ބުނަނީ އެއްބަސްވުމުގެ އަސާސީ ބޭނުމަކީ އިންޑޯ ޕެސިފިކް ސަރަހައްދުގައި ޚާއްސަކޮށް ދެކުނު ޗައިނާ ކަނޑުގައި، ޗައިނާއި ވަކި ހިއްޕައި އަވައްޓެރި ގައުމުތަކަށް ކުރާ ޖެއްސުން ހުއްޓުވުން ކަމަށެވެ.\nޗައިނާއިން އަސްކަރީ ގޮތުން ހޯދަމުން ގެންދާ ބާރުވެރިކަމާ ކުރިމަތިލުމަށް ބައިވެރިން އުފެއްދުމަކީ ވެސް މި އެއްބަސްވުމުގެ ފަރުދާގެ ފަހަތު އެޖެންޑާއެކެވެ.\nއޯކަސް އެއްބަސްވުމުގެ ދަށުން އެމެރިކާ އާއި އިނގިރޭސިވިލާތުން އޮސްޓްރޭލިއާއަށް ނިއުކްލިއާ ސަބްމެރީން ފޯރު ކޮށްދޭނެ އެވެ. އޮސްޓްރޭލިއާއަށް ފޯރުކޮށް ދެނީ ކޮން ފެންވަރެއްގެ ނިއުކްލިއާ ސަބްމެރީންތަކެއް ކަމެއް އަދި ސާފެއް ނުވެ އެވެ. ބޮޑަށް ބެލެވެނީ ވެޕަން ގްރޭޑް، ހަތިޔާރު އުފައްދަން އެކަށީގެންވާ ފެންވަރަށް ފައްކާ ކޮށްފައި ހުރި ނިއުކްލިއާ މާއްދާތައް ހިމެނޭ ސަބްމެރީން ކަމަށެވެ.\nއޮސްޓްރޭލިއާގައި ނިއުކްލިއާ ސަބްމެރީން އަދި ނެތެވެ. އެ ގައުމުގައި ހުރީ އެންމެ ނިއުލިއާ ޕަވާޕްލާންޓެކެވެ. ބޭނުން ކުރަނީ ސައިންސްގެ ހޯދުންތަކާއި ބޭސްވެރި ކަމުގަ އެވެ. އެހެންކަމުން އޮސްޓްރޭލިއާއަށް ނިއުކްލިއާ ވަސީލަތެއް ފޯރު ކޮށްދޭއިރު އެ އެއްޗެއް އޮޅު ކޮށްގެން ގެންގުޅޭނެ ގޮތާއި ރައްކާތެރި ކުރާނެ ގޮތް އަދި އިތުރު ކުރާނެ ގޮތް އެމެރިކާ އާއި އިނގިރޭސިވިލާތުން ދަސް ކޮށްދޭނެ އެވެ.\nދުނިޔެއިން ނިއުކްލިއާ ނައްތާލަން ޖެހޭ ކަމަށް ބުނެ އެންމެ ބޮޑަށް ވަކާލާތުކުރާ ދެ ގައުމަކީ ވެސް އެމެރިކާ އާއި އިނގިރޭސިވިލާތެވެ. ވިލާތުން ވެސް ދަނީ މި ދެ ގައުމުގެ ފިޔަވަޅުމަތީގައި ފިޔަވަޅު އަޅަމުންނެވެ. އެކަމަކު އޮސްޓްރޭލިއާއަށް ނިއުކްލިއާ ދީފައި އީރާން ރަށުބަންދު ކުރުމުން މިޖެހުނީ ކޮންތަނަކު ހެއްޔެވެ؟\nއީރާނުން ނިއުކްލިއާ މާއްދާތައް ފައްކާ ކުރުން ހުޅަނގަށް ވެފައި އޮތީ ބޮޑު ރިހުމަކަށެވެ. ނިއުކްލިއާ މާއްދާތައް ހަތިޔާރު އުފެއްދޭ ފެންވަރަށް އީރާނުން މުއްސަނދި ނުކުރާނެ ކަމަށް ކަރުން ނާރު ނަގާފައި ބުންޏަސް، އެ ގައުމާ ދެކޮޅަށް ދަތިކުރުމުގެ ފިޔަވަޅު އަޅާފައި އޮންނަތާ ބައިގަރުނު ވަނީ އެވެ.\nއީރާންގެ ނިއުކްލިއާ ފެސިލިޓީއެއްގައި ނޫސްވެރިން؛ އީރާނުން ބުނަނީ ނިއުކްލިއާ ބޮން ނުއުފައްދާނެ ކަމަށް\nއީރާނަށް ލިބެން ޖެހޭ ބިލިއަނަށްވުރެ ގިނަ ޑޮލަރު ދުނިޔޭގެ ގައުމުތަކުގައި އެބަ ހުއްޓެވެ. ދެކުނު ކޮރެއާ އަދި ޖަޕާންގެ ބޭންކުތަކުގައި ވެސް އެބަހުއްޓެވެ. މި ފައިސާ އަކީ އީރާނުން ވިއްކާ ތެލަށް ލިބެން ޖެހޭ އަގެވެ. އެކަމަކު ވެސް އެމެރިކާގެ ރުހުމެއް ނެތި އެ ފައިސާތައް އީރާނަށް ދޫކުރަން އެ ގައުމުތަކުން ޖެހިލުން ވެއެވެ.\nއެމެރިކާއާ އޮސްޓްރޭލިއާ އޮތް ގާތް ކަމެއްގެ ސަބަބުން އޮސްޓްރޭލިއާއަށް ނިއުކްލިއާ ދެނީ އެވެ. އޮސްޓްރޭލިއާއާ މެދު އެމެރިކާއަށް އޮތް ޔަގީން ކަމަކީ އެމެރިކާ ބުނާ ނޫން ތަނަކަށް އޮސްޓްރޭލިއާއިން ނިއުކްލިއާ ހަމަލާ ނުދޭނެ ކަމެވެ.\nއީރާނަކީ ދޭތެރެ ދޭތެރެއިން އެމެރިކާއަށް ޖެއްސުންކޮށް ޒުވާބުކުރާ ގައުމެކެވެ. އެކަމަކު ޒުވާބު ކުރަނީ ވެސް އީރާންގެ މައްޗަށް ގަދަވެގަނެ އަދި ނުވީތަނަކަށް އެެހެން ގައުމުތައް ލައްވައި އީރާނަށް ޖެއްސުން ކުރާތީ އެވެ.\nއެމެރިކާއަށް އީރާނާ މެދު އޮތް ބިރުވެރި ކަމަކީ އެމެރިކާ އާއި ބައިވެރިން ނިއުކްލިއާ އެހީތެރިކަން އީރާނަށް ނުދިނަސް، ހުރި ތަނަކުން ހޯދައިގެން ގެންގޮސް ނިއުކްލިއާ ބޮން އުފައްދާނެ ކަމެވެ. އަދި އެވެނި މިވެނި ގައުމަކަށް ހަމަލާދީގެން ނުވާނެ ކަމަށް އެމެރިކާއިން ބުނެފި ނަމަ ލަސްތަކެއް ނުވެ އެތަނަކަށް އީރާނުން ހަމަލާ ދޭނެ ކަމެވެ.\nއީރާނުން އަބަދުވެސް ބުނާ އެއް ވާހަކައެއް އޮވެ އެވެ. އިޒްރޭލަކީ އަންދާލަން ޖެހިފައި އޮތް ގައުމެކެވެ. މިއަށް ވުރެ ބިރުވެރި ޖުމުލައެއް އެމެރިކާ އަޑެއް ނާހަ އެވެ. އީރާނުން ނިއުކްލިއާ ހަތިޔާރު އުފައްދަފާނެ ކަމަށް ބިރުން އީރާން ރަށުބަންދުކޮށް ކަސްތަޅު އަޅުވާފައި އެއޮތީ މި ސަބަބުތަކާ ހެދި އެވެ. އެކަމަކު ކޮންމެ ބައެއްގެ އަތުގައި ހުރި ނަމަވެސް ނިއުކްލިއާ ހަތިޔާރު ވާނީ ނިއުކްލިއާ ހަތިޔާރަށެވެ.\nއެމެރިކާ ޗައިނާ އިޒްރޭލް + އިނގިރޭސިވިލާތް ނިއުކްލިއަ އީރާން އޮސްޓްރޭލިއާ


PPM ge sarukaareh gai Gulheefalhun Port nagaai Thilafuhtah badhalu kuraanan: Muiz\nޕީޕީއެމްގެ ވެރިކަމެއްގައި ގުޅީފަޅު ޕޯޓު ތިލަފުއްޓަށް ބަދަލުކުރާނަން: މުއިއްޒު\n16 ސެޕްޓެމްބަރ 2020 - 20:29:08\nގުޅީފަޅުގައި ޕޯޓު ހެދި ނަމަވެސް ޕީޕީއެމްގެ ސަރުކާރެއްގައި ޕޯޓު ތިލަފުއްޓަށް ބަދަލުކުރާނެ ކަމަށް ކުރީގެ ހައުސިން މިނިސްޓަރު ޑރ. މުހައްމަދު މުއިއްޒު ވިދާޅުވެއްޖެ އެވެ.\nމިއަދު ހަވީރު އިދިކޮޅު ކޯލިޝަނުން ބޭއްވި ނޫސްވެރިންގެ ބައްދަލުވުމުގައި މުއިއްޒު ވިދާޅުވީ މިސަރުކާރުން ގުޅީފަޅުގައި ޕޯޓު އެޅުމުގެ މަސައްކަތް ކުރިއަށް ގެންދިޔަ ނަމަވެސް ޕީޕީއެމްގެ ސަރުކާރެއްގައި އެތަން ނަގައި ތިލަފުއްޓަށް ބަދަލުކުރާނެ ކަމަށެވެ.\nމުއިއްޒު ވިދާޅުވީ ގުޅީފަޅު އޮންނަން ޖެހޭނީ ކުރީގެ ރައީސް އަބްދުﷲ ޔާމީންގެ ވެރިކަމުގައި ނިންމި ގޮތަށް މާލޭގެ ރައްޔިތުންނަށް ދިމާވެފައިވާ ބޯހިޔާވަހިކަމުގެ މައްސަލައަށް ހައްލެއް ހޯދައިދޭ ރަށެއްގެ ގޮތުގައި ކަމަށެވެ. އަދި އެތަން ނަގާއި ތިލަފުއްޓަށް ބަދަލުކުރުމަށް ފަހު ބޯހިޔާވަހިކަން މާލޭގެ ރައްޔިތުންނަށް ޔަގީންކޮށްދިނުމަށް މަސައްކަތް ކުރައްވާނެ ކަމަށް ވެސް މުއިއްޒު ވިދާޅުވި އެވެ.\nމުއިއްޒު އެގޮތަށް ވިދާޅުވިއިރު މާލޭ ވިޔަފާރި ބަނދަރު ގުޅީފަޅަށް ބަދަލުކުރުމަށް، އެ ރަށުގެ ފަޅުން ބޮޑު ސަރަހައްދެއް މިހާރު ދަނީ ހިއްކަމުންނެވެ. ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ވަނީ އެ މަޝްރޫއުން ތިމާވެއްޓަށް ނޭދެވޭ އަސަރުކުރި ނަމަވެސް އިގްތިސޯދަށް މާބޮޑަށް ފައިދާވާނެ ކަމަށް ވިދާޅުވެފަ އެވެ.


އިތުރު 71 މީހަކު ކޯވިޑަށް ޕޮޒިޓިވްވެއްޖެ އިތުރު 71 މީހަކު ކޯވިޑަށް ޕޮޒިޓިވްވެއްޖެ\nއިތުރު 71 މީހަކު ކޯވިޑަށް ޕޮޒިޓިވްވެއްޖެ\nރާއްޖެއިން އިތުރު 71 މީހުން ކޯވިޑް-19 އަށް ޕޮޒިޓިވްވެއްޖެއެވެ.\nރާއްޖޭގައި މި ބަލި ޖެހުނު މީހުންގެ ޖުމްލަ ޢަދަދު މިހާރު ވަނީ 85،400 އަށްވުރެ މައްޗަށް އަރާފައެވެ.\nހެލްތު ޕްރޮޓެކްޝަން އެޖެންސީ (އެޗް.ޕީ.އޭ)އިން ޢާއްމުކޮށްފައިވާ އެންމެފަހުގެ ތަފާސްހިސާބުތައް ދައްކާގޮތުން ފާއިތުވި 24 ގަޑިއިރުތެރޭގައި 71 މީހަކު ވަނީ ކޯވިޑަށް ޕޮޒިޓިވްވެފައެވެ. މީގެތެރޭގައި ހިމެނެނީ މާލެ ސަރަޙައްދުން ޕޮޒިޓިވްވި 22 މީހުންނާއި، އަތޮޅުތަކުގެ ރަށްރަށުން ޕޮޒިޓިވްވި 43 މީހުންނެވެ. އަދި ރިސޯޓްތަކުން ޕޮޒިޓިވްވި6މީހަކުވެސް މީގެތެރޭގައި ހިމެނެއެވެ.\nއަލަށް ބައްޔަށް ޕޮޒިޓިވްވި މީހުންނާއެކު ރާއްޖެއިން ކޯވިޑަށް ޕޮޒިޓިވްވި މީހުންގެ ޖުމްލަ ޢަދަދުވަނީ 85،465 އަށް އަރާފައެވެ. ކޯވިޑް-19އަށް މިވަގުތު ފަރުވާ ހޯދަމުންދަނީ 1،264 މީހުންނެވެ. މީގެ ތެރެއިން މެޑިކަލް ފެސިލިޓީތަކުގައި އެޑްމިޓްކޮށްގެން ފަރުވާދެމުން އަންނަނީ 13 މީހަކަށެވެ.\nވޭތުވެދިޔަ 24 ގަޑިއިރު މިބަލިން 145 މީހުން ވަނީ ރަނގަޅުވެފައެވެ. މިއާއެކު ބަލިން ރަނގަޅުވި މީހުންގެ ޢަދަދުވަނީ 83،954 އަށް އަރާފައެވެ. ބަލި ދެނެގަތުމަށް ވޭތުވެދިޔަ 24 ގަޑިއިރުގެ ތެރޭގައި 3،842 ސާމްޕަލެއް ވަނީ ޓެސްޓުކޮށްފައެވެ. މިބަލީގައި މިހާތަނަށް 234 މީހުން ރާއްޖޭގައި ވަނީ ނިޔާވެފަވެއެވެ.


ދުނިޔޭގެ ކަނޑުތަކާބެހޭ ދުވަހުގެ މުނާސަބަތުގައި ނައިބު ރައީސް\_r\_nޑޮކްޓަރ މުޙަންމަދު ވަޙީދު ދެއްވާ ޚިޠާބު\_r\_n - The President's Office\nދުނިޔޭގެ ކަނޑުތަކާބެހޭ ދުވަހުގެ މުނާސަބަތުގައި ނައިބު ރައީސް\nޑޮކްޓަރ މުޙަންމަދު ވަޙީދު ދެއްވާ ޚިޠާބު\n8 ޖޫން 2009، ރިފަރެންސް: PRO/NRK/2009/01\nދުނިޔޭގެ ކަނޑުތަކާބެހޭ ދުވަހުގެ މުނާސަބަތުގައި، ކަނޑުގެ އަހުލުވެރިން ކަމުގައިވާ މި ރާއްޖޭގެ ލޮބުވެތި ރައްޔިތުންނަށް ދުވަހުގެ ތަހުނިޔާއާއި ހެޔޮއެދުންތައް އަރިސް ކުރަމެވެ. ބޮޑުމިނުގައި ގާތްގަނޑަކަށް 300 އަކަ ކިލޯ މީޓަރު ހަމަވާ މި ރާއްޖޭގެ ބިމުގެ ގޮތުގައި ބެލެވޭ %0.6 ފިޔަވައި ދެން އޮތީ ކަނޑެވެ. ކަނޑުތަކުގެ ދުވަހެއް ފާހަގަކުރާއިރު، މިޤައުމުގެ ދަރިންނާއި ކަނޑާ އޮތް ގުޅުމަކީ، ވަކިވާން ނުވަތަ ވަކިވެވެން އޮތް ގުޅުމެއް ނޫނެވެ.\nރާއްޖޭގެ ކަނޑުތަކުގެ މުއްސަނދިކަމަކީ، މިޤައުމު އާރާސްތު ކުރުމާއި ބިނާކުރުމުގައި މަސައްކަތް ކުރެއްވި އެންމެހާ ދިވެހިން ބޭނުންކޮށްފައިވާ މުއްސަނދިކަމެވެ. ދޮށީގެ މަސްވެރިކަމުންނާއި، ފަރުމަހުގެ މަސްވެރިކަމުންނާއި، ބޮޑުކަންނެލީގެ މަސްވެރިކަމާ ގުޅިގެން ޤައުމަށް ވަދެފައިވާ ބޭރު ފައިސާގެ ވާހަކައަކީ، މިވަގުތު ފާހަގަކުރަންޖެހޭ ވާހަކައެކެވެ. މީގެއިތުރުން، ކަނޑުތަކުގެ ރީތިކަން ބެލުމަށް ރާއްޖެއަށް ޒިޔާރަތް ކޮށްފައިވާ ފަތުރުވެރިންގެ ފަރާތުން ޤައުމަށް ލިބުނު ނަފާގެ ވާހަކައަކީވެސް މިފަދަ ދުވަހެއްގައި ހަދާންކުރާންޖެހޭ ކަމެކެވެ.\nރާއްޖޭގައި ބޮޑެތި ކަނޑުތަކެއްގެ ގޮތުގައި ބެލެވޭ ބައެއް ކަނޑުތަކުގެ ތެރޭގައި ހިމެނޭ ހުވަދޫ ކަނޑާއި، އައްޑޫ ކަނޑާއި، ވާދޫ ކަނޑާއި، ކާށިދޫ ކަނޑާއި، ބަރަވެލި ކަނޑުފަދަ ކަނޑުތަކަކީ، ވަރަށް ޚާއްޞަ ދިރުންތަކެއް އެކުލެވޭ ކަނޑުތަކެކެވެ. މިޤައުމުގެ ކަނޑުތަކުގައި އުޅޭ ތަކެތީގެ ލިސްޓަކީ ކުރު ލިސްޓެއް ނޫނެވެ. ދިވެހިންގެ އަމިއްލަ ނަންތަކެއް ދީފައިވާ ތަކެތީގެ ތެރެއިން ދިވެހިންގެ ކަނޑުތަކުގައި އުޅޭ ބައެއް ތަކެއްޗަށް ބަލާއިރު، ކޯމަހާއި ފެހުރިހި އާއި، ބޮޑުމަސް އަދި ބޯވައާއި ރަތްމަހާއި އުނިޔަ އާއި، ކަނޑުގުރުވަ އާއި ފުޅަނގި އަދި ފިޔަލަ އާއި މުޑަހަންޖަކީ އުޅޭ ތަކެއްޗެވެ. ރާއްޖޭގެ ކަނޑުތަކުގައި ދިރުންހުރި ތަފާތު ތަކެތި ހުރިއިރު، ތިމާވެށްޓާބެހޭ ޤާނޫނުގެ ދަށުން ރާއްޖޭގެ ކަނޑުތަކުގައި ފެހުރިހި އުޅޭ ސަރަޙައްދުތައް ޙިމާޔަތް ކުރުމަށް މިމަހުގެ ތެރޭގައި ސަރުކާރުން ނިންމެވި ނިންމެވުން މިފުރްޞަތުގައި ފާހަގަކުރަމެވެ.\nލޯމާފާނުތަކާއި ފަތްކޮޅުތަކުން އެނގެން އޮތް ގޮތުގައި، ރާއްޖޭގައި ބޯގައަށް ދޫކޮށްފައިވަނީ، ހަމައެކަނި ފަޅުރަށްރަށެއް ނޫނެވެ. ދިވެހިރާއްޖޭގެ ކަނޑުގެ ސަރަޙައްދުގައި ހިމެނޭ ފަރުފަރާއި ފަޅުތަކަކީވެސް އެޒަމާނުގައި ބޯގައަށް ދޫކުރެވިފައި ހުރި ތަންތަނެވެ. އެހެންކަމުން، އެޒަމާނުގައިވެސް ދިވެހިންގެ ކަނޑުތަކުގެ މުއްސަނދިކަން އެވަނީ، ކޮންމެވެސް ވަރަކަށް ވަޒަން ކުރެވި ބޭނުންކުރެވިފައެވެ.\nޒަމާނަށް އައި ބަދަލުތަކާއި ޤައުމުގެ ހިންގުމަށް އައި ބަދަލާ ގުޅިގެން، ދިވެހިންގެ ކަނޑުތަކުގައި ހުރި މުއްސަނދިކަމަކީ ރައްޔިތުންގެ ވީހާވެސް ގިނަ ބަޔަކަށް، އޭގެ މަންފާ ކުރާނެ މުއްސަނދި ކަމެއް ކަމުގައި ހެދުމަކީ، ސަރުކާރުގެ ވާޖިބެކެވެ. ސަރުކާރުގެ އަމާޒަކީ މަސްވެރިންގެ ޖީބަށް ވަންނަ ފައިސާ އިތުރުކޮށް، މަސްވެރިކަމުގައި އަމިއްލަ ފަރާތްތަކުގެ ދައުރު ފުޅާކުރުމެވެ. އަދި ހަމަ އެހެން، ދިވެހިންގެ ކަނޑުގައި ހުރި މުއްސަނދިކަން ދިވެހިންނަށް ހެޔޮގޮތުގައި ބޭނުންކުރެވޭނެ މަގުތައް ތަނަވަސް ކުރުމެވެ. ކަނޑުތަކުގެ މުއްސަނދިކަމަކީ اللّـه سبحـانـه وتعـالى މި ޤައުމުގެ އަހުލުވެރިންނަށް ދެއްވާފައިވާ އެންމެ އަގުހުރި ރިޒްޤެވެ. އަދި ދިވެހިންގެ އެންމެ އަގުހުރި ތަރިކައެވެ. އެހެންކަމުން، ކަނޑުތަކާއި ފަޅުތައް ރައްކާތެރިކޮށް ބެލެހެއްޓުމަކީ، ހަމަ ކޮންމެ ދިވެއްސެއްގެވެސް ޤައުމީ ވާޖިބެކެވެ.\nމާތްﷲގެ ޙަޟުރަތުގައި، ދިވެހިންގެ ކަނޑުތަކުން ދިވެހިންނަށް ލިބޭ ރޯދި ބަރަކާތް އިތުރުކުރެއްވުން އެދި ދުޢާ ދަންނަވަމެވެ. އާމީން.


PPM reform kuran feneytho belumah PSM in hulhuvaali poll ge natheejaa Twitter ah laifi! - The Press\nWednesday, June 26, 2019 31 °C broken cloudsLast Updated 37 minutes ago\nޕީޕީއެމް ރިފޯމް ކުރަން ފެނޭތޯ ބެލުމަށް ޕީއެސްއެމުން ހުޅުވާލި ޕޯލުގެ ނަތީޖާ ޓްވިޓާއަށް ލައިފި!\n15 April 2019, 12:33\nޕީއެސްއެމުން ނެގި ޕޯލް ގެ ސްކްރީންޝޮޓް\nޕީޕީއެމްގެ ލީޑާޝިޕް އިސްތިއުފާ ދީ ޕާޓީ ރިފޯމް ކުރަން ފެނޭތޯ ބެލުމަށް ޕީއެސްއެމުން ނެގި ޕޯލްގެ ނަތީޖާ އަލުން އެކުންފުނީގެ ޓްވިޓާ ހޭންޑްލްގައި ޝާއިއު ކޮށްފިއެވެ. މީގެ ދެގައިޑި އިރު ކުރިން ނަތީޖާ ޝާއިއު ކުރީ ޕޯލް އަށް ހުޅުވާލި ޓްވީޓް އެކުންފުނީގެ ޓްވިޓާ ޕޭޖުން ނެގުމަށް ފަހުކަން ފާހަގަ ކުރެވެއެވެ.\nދައުލަތުގެ މީޑިއާއިން ސިޔާސީ ޕާޓީއެއްގެ އިންޓާނަލް ކަންކަމާ ބެހެން ޖެހޭތޯ ސުވާލު އުފައްދާ އެކިފަރާތްތަކުން އެ ޕޯލްއަށް ކޮމެންޓްވެސް ކޮށްފައި ހުއްޓެވެ. އަދި އެ ޕޯލް ނެގީ ގިނަ ބައެއްގެ ފާޑު ކިޔުން އަމާޒުވާން ފެށުމުން ކަމަށް ބެލެވެއެވެ.\nޕަބްލިކް ސާވިސް މީޑިއާ އަކީ 'ދައުލަތުގެ މީޑިއާ' ނަމަވެސް ނިމިދިޔަ ހުރިހާ ސަރުކާރެއްގައިވެސް އެތަން ބޭނުން ކޮށްފައި ވަނީ އެވަގުތަކު ވެރިކަން ހިންގަން ތިބޭ ބައެއްގެ 'ޕްރޮޕެގަންޑާ' ފަތުރާ ތަނެއްގެ ގޮތުގައި ކަމަށް އާންމުން ބުނެއެވެ.\nރިޔާސީ އިންތިހާބަށް ފަހު ޕީޕީއެމްގެ އިސް އާރުކާޓީގެ ތެރޭގައި ވަނީ ހިޔާލު ތަފާތުވުންތައް އުފެދިފައެވެ. އަދި އެކި އެކި ބޭފުޅުން ޕާޓީގެ ލީޑާޝިޕަށް ފަޑުވިދާޅުވަމުން ގެންދަވާކަންވެސް ފާހަގަ ކޮށްލެވެއެވެ.\nއަދީބުގެ ބޭސްފަރުވާގެ މުއްދަތު އަންނަ މަހުގެ6އަކާ ހަމައަށް އިތުރުކޮށްފި


SunOnline: "Badhahi ho" aa eku ayushman 100 crore club ah\n"ބަދާއީ ހޯ" އާއެކު އާޔޫޝްމަން 100 ކުރޯޑް ކުލަބަށް!\nބޮލީވުޑް އެކްޓަރު އާޔޫޝްމަން ޚުރާނާގެ އެންމެ ފަހުން ރިލީޒްކުރި ފިލްމު "ބަދާއީ ހޯ" އަށް 100 ކުރޯޑް ރުޕީޒްގެ ބޮޑު އާމްދަނީއެއް ލިބިއްޖެއެވެ. މިއީ އާޔޫޝްމަންގެ ފިލްމަކަށް 100 ކުރޯރު ލިބުނު ފުރަތަމަ ފަހަރެވެ.\nފިލްމަށް 100 ކުރޯޑް ލިބުނީ ހޮނިހިރު ދުވަހު ފިލްމުގެ ވިޔަފާރި ރަނގަޅުވެ، އެދުވަހު ލިބުނު 3.50 ކުރޯޑާ އެކުއެވެ. އެއީ ކުޑަ ބަޖެޓަކުން، ބޮޑެތި އެކްޓަރުން ތަކެއް ނެތި އުފެއްދި ފިލްމެއް ނަމަވެސް، ފިލްމަށް 100 ކުރޯރު ލިބޭނެކަން ޓްރޭޑް އެނަލިސްޓުން ވަނީ ވަރަށް ކުރިން ވެސް ޔަގީންކޮށްދީފައެވެ.\nއެއީ ފިލްމުގެ ވާހަކަ ތަފާތުވެފައި، ގެނެސްދީފައިވާ ފުރިހަމަކަމުންނެވެ. ފިލްމުގެ ޓްރެއިލާ ރިލީޒްކުރި ހިސާބުންވެސް ފިލްމަށް ބޮޑު ތަރުހީބެއް އަންނަނީ ލިބެމުންނެވެ.\nއާޔޫޝްމަން، ސަނާޔާ މަލޯތުރާ، ނީނާ ގުޕްތާ އަދި ގަޖްރާޖް ރާއޯ މުހިންމު ރޯލުތައް ކުޅެފައިވާ އެ ފިލްމުގައި ފެނިގެންދަނީ އާޔޫޝްމަންގެ ދުވަސްވީ މައިންބަފައިންނަށް ކުއްޖަކު ލިބެން އުޅޭ ޚަބަރާއެކު އާޔޫޝްމަންގެ ދިރިއުޅުން ބަދަލުވެގެންދާ ގޮތެވެ.\nއެ ފިލްމަށް ބެލުންތެރިންނާއި ކްރިޓީކުންގެ ބޮޑު ތަރުހީބެއް ލިބެމުން އަންނަ އިރު އެއީ އާޔޫޝްމަންގެ ކެރިއަރުގެ 10 ވަނަ ފިލްމެވެ.\nމިއަހަރަކީ އާޔޫޝްމަންއަށް ވަރަށް ކާމިޔާބު އަހަރެކެވެ. މިދިޔަ މަހު އޭނާގެ ފިލްމު “އަންދާދުން” ރިލީޒްކޮށްފައި ވާއިރު، އެ ފިލްމަށް ވެސް ބޮޑު ކާމިޔާބެއް ވަނީ ލިބިގެން ގޮސްފައެވެ.


އެފްރިކާ ގައުމުތަކުގެ ސަފީރުންނާ ޝާހިދު ބައްދަލުކޮށްފި\nއެފްރިކާ ސަރަހައްދުގެ ބައެއް ގައުމުތަކުން ރާއްޖެ އަށް ކަނޑައަޅުއްވާފައިވާ ސަފީރުންނާއި ފޮރިން މިިނިސްޓަރު އަބްދުﷲ ޝާހިދު މިއަދު ބައްދަލު ކުރައްވައިފި އެވެ.\nއދ.ގެ އާއްމު މަޖިލީހަށް ސައުދީގެ ތާއީދު ރާއްޖެއަށް\nރާއްޖެއަށް އދ. ގެ އާއްމު މަޖިލީހުގެ ރައީސްކަން ދައިދިނުމަށް ސައުދީ އަރަބިޔާ އިން ތާއިދުކުރާކަމަށް އަންގައިފި އެވެ.\nOctober 03, 2020 8\nނިއުކްލިއާ ނައްތާލާ މުއާހަދާގައި ބައިވެރިވާން ގޮވާލައިފި\nނިއުކްލިއާ ހަތިޔާރު މަނާކުރާ އދ. ގެ މުއާހަދާގައި ގައުމުތަކުން ބައިވެރިވާން ރާއްޖެއިން މިއަދު ގޮވާލައިިފި އެވެ.\nފަސް ގައުމަކަށް ސަފީރުން އައްޔަން މަޖިލީހަށް ފޮނުވައިފި


Dubai in ufahdhaa vaccine ge3vana phase fashaifi | Mihaaru\nޔޫއޭއީން އުފައްދާ ވެކްސިންގެ ތިން ވަނަ ފޭސްގެ ޓްރަޔަލްގައި ޑިޕާޓްމަންޓް އޮފް ހެލްތުގެ ޗެއާމަން ޝެއިޚް އަބްދުﷲ ބިން މުހައްމަދު އަލް ހަމަދަށް ވެކްސިން ދެނީ. --ފޮޓޯ:އޭއެފްޕީ\nދުބާއީން އުފައްދާ ވެކްސިންގެ ތިން ވަނަ ފޭސް ފަށައިފި\n19 ޖުލައި 2020 - 14:56 1 comment\nދުބާއީ (ޖުލައި 19) - ކޮރޯނާވައިރަހަށް ދުބާއީ އިން އުފައްދާ ވެކްސިންގެ ކްލިނިކަލް ޓްރަޔަލްތަކުގެ ތިން ވަނަ ފޭސް ފަށައިފި އެވެ.\nޗައިނާގެ ނޭޝަނަލް ބަޔޯޓެކް ގްރޫޕް (ސީއެންބީޖީ) އާ ގުޅިގެން ދުބާއީން އުފައްދާ ވެކްސިންގެ ތިން ވަނަ މަރުހަލާގައި 15،000 ވޮލަންޓިއަރުން ބޭނުން ކުރާނެ އެވެ.\nކޮރޯނާވައިރަހަށް އަދި މިހާތަނަށް ވެކްސިނެއް އުފެއްދިފައި ނެތް ނަމަވެސް، ދުނިޔޭގެ ސިއްހަތު ޖަމިއްޔާ، ޑަބްލިއުއެޗްއޯ އިން ބުނެފައި ވަނީ ވެކްސިނެއް އުފެއްދުމަށް އިންސާނުން ބޭނުންކޮށްގެން ކްލިނިކަލް ޓްރަޔަލްތައް 23 ކުންފުންޏަކުން ކުރިއަށް ގެންދާ ކަމަށެވެ. އޭގެ ތެރޭން ތިން ކުންފުންޏެއްގެ ވެކްސިން ވަނީ ތިން ވަނަ ފޭސްގަ އެވެ.\nޔޫއޭއީގެ ކޮވިޑް-19 ކްލިނިކަލް މެނޭޖްމަންޓް ކޮމިޓީގެ ވެރިޔާ ނަވާލް އަލްކާބީ ވިދާޅުވީ ކްލިނިކަލް ޓްރަޔަލްތަކުގައި ބޭނުން ކުރާ 18-60 އަހަރާ ދެމެދުގެ 15،000 ވޮލަންޓިއަރުންނަށް ހަ މަސް ވަންދެން ވެކްސިންގެ ޑޯޒްތައް ދޭނެ ކަަމަށެވެ.\nޔޫއޭއީ އިން ބުނީ ވެކްސިންގެ ފުރަތަމަ ފޭހާއި ދެވަނަ ފޭހުގެ ނަތީޖާތައް ދެއްކި ގޮތުން ވެކްސިން ދިން މީހުންގެ ހަށިގަނޑުގައި ވައިރަހާ ދެކޮޅަށް އެންޓިބޮޑީސް އުފެދިފައިވާ ކަމަށެވެ.\nޗައިނާގެ ކުންފުނިތަކުން ގައުމުން ބޭރުގައި ވެކްސިންގެ ޓްރަޔަލްތައް ކުރިއަށް ގެންދަނީ ކޮވިޑް-19 ގެ ބަލި މީހުން ޗައިނާގައި މަދުވުމުންނެވެ. ޗައިނާގެ ސިނޮވެކް ބަޔޯޓެކުން އަންނަނީ ވެކްސިންގެ ތިން ވަނަ ފޭސް ބްރެޒިލްގައި ކުރިއަށް ގެންދަން ތައްޔާރުވަމުންނެވެ.\nޔޫއޭއީން ވަނީ ކޮރޯނާވައިރަހަށް 56,711 މީހުން ޕޮޒިޓިވްވެ 338 މީހުން މަރުވެފަ އެވެ.\nއިތުރު ލިޔުންތައް ޔޫއޭއީ


ރ. ދުވާފަރު ގެތައް ރަޖިސްޓްރީ ކުރުން (74.02)\nރ. ދުވާފަރު، ދިވެހިރާއްޖެ ނަމްބަރ: (IUL)304-EDS/304/2019/71\nރ. ދުވާފަރު 74.02 ނަމްބަރުގޭ ރ. ކަނދޮޅުދޫ ބަގީޗާގެ އަލްފާޟިލާ މަރްޔަމް ޞާލިޙު ގެ ނަމުގައި ރަޖިސްޓްރީކޮށް ދިނުމަށްއެދި މި އިދާރާއަށްވަނީ ހުށަހަޅާފައެވެ. މިގޭ އޭނާގެ ނަމުގައި ރަޖިސްޓްރީކޮށް ދިނުމުގެ ކުރިން މިގެއާއިބެހޭ ގޮތުން އެއްވެސް މައްސަލައެއް އަދި ޝަކުވާއެއް އެއްވެސް ފަރާތަކުން ހުށަހަޅަން ބޭނުންވާނަމަ، ނުވަތަ އެއްވެސް ފަރާތަކުން ޝަރީއަތަށް މިގެއާއިބެހޭ ގޮތުން އެއްވެސް މައްސަލައެއް ހުށަހަޅާފައިވާނަމަ އެކަން މިއަދުން ފެށިގެން ހަތް ދުވަހުގެ ތެރޭގައި މި އިދާރާއަށް އެންގެވުން އެދެމެވެ.\nމި މުއްދަތުގެ ތެރޭގައި އެއްވެސް ފަރާތަކުން އެފަދަ ކަމެއް މިއިދާރާއަށް ހުށަހަޅާފައި ނުވާނަމަ، އެފަދަ ކަމެއްނެތީ ކަމަށްބަލައި، ރ. ދުވާފަރު 74.02 ނަމްބަރުގޭ ރ. ކަނދޮޅުދޫ ބަގީޗާގެ އަލްފާޟިލާ މަރްޔަމް ޞާލިޙު ގެ ނަމުގައި ރަޖިސްޓްރީކޮށް ދިނުމުގެ އެންމެހައި ކަންކަން ކުރިއަށް ގެންދެވޭނެކަން ޢާއްމުކޮށް އަންގާ އިޢުލާނު ކުރީމެވެ.\n10 ރަބީޢުލްއައްވަލު 1441\nރ. ދުވާފަރު ކައުންސިލްގެ ނާއިބު ރައިސް\nސުންގަޑި: 17 ނޮވެންބަރު 2019 0000


Foyi kiyan baaruelhumakee kureveyne enme rangalhu kanthah!\nފޮތް ކިޔަން ބާރުއެޅުމަކީ ކުރެވޭނެ އެންމެ ރަނގަޅު ކަންތައް!\nމީގެ ގާތްގަނޑަކަށް ދެ އަހަރު ކުރިން ހަބަރުތަކުގައި ޖަހާ އަދި ސޯޝަލް މީޑިއާގައިވެސް ވައިރަލްވި ފޮތްކިޔުމަށް ޝައުގުވެރިކަން ހުންނަ ކުއްޖެއްގެ ވާހަކަ އަޑުއެހިން ހެއްޔެވެ؟ އުމުރުން ދެ އަހަރާއި 11 މަހުގައި ފޮތް ކިޔުމަށް ހުރި ޝައުގުވެރިކަމުގެ ސަބަބުން ފޮތް ކިޔަން ފަށާފައިވާ ޑާލިޔާ އަރާނާގެ ވާހަކަ އަޑުއެހިންހެއްޔެވެ؟\nޑާލިޔާ އަރާނާ (ފޮޓޯގައި) ވަނީ އުމުރުން ހަތަރު އަހަރުގައި 1000 ފޮތް ކިޔާފަ އެވެ. އަދި ސެޕްޓެމްބަރު 2018 ގެ ނިޔަލަށް 2700 ފޮތް ކިޔާފައި ހުންނާނެ ކަމަށް ބެލެވެއެވެ. ފޮތް ކިޔުމަށް ޝައުގުވެރިވެ މި ހާ ތުއްތު އިރުން ފެށިގެން ކިޔަން ފަށާފައިވާތީ ވޯޝިންޓަންގައި ހުންނަ ލައިބްރަރީ އޮފް ކޮންގްރެސްއަށް ދިއުމުގެ ފުރުސަތުވަނީ ލިބިފަ އެވެ. މިއީ ޝެލްފް ސްޕޭސް އަށާއި ފޮތުގެ އަދަދަށް ބެލިކަމުގައި ވިއަސް ދުނިޔޭގެ އެންމެ ބޮޑު ލައިބްރައީ އެވެ.\nއުމުރުން ހަ މަހުން ފެށިގެން ތުއްތު ކުދިންނަށް ފޮތް ކިޔައިދޭންވީ އެވެ. ދިރާސާތަކުން ދައްކާގޮތުގައި ހަ މަހުން މަތީގެ ކުދިން އެ ކުދިންގެ ބެލެނިވެރިންނާއެކު ފޮތް ކިޔާނަމަ، އެކުދިން އުމުރުން ހަތަރު އަހަރުގައި ހަދާ އިންޓެލިޖެންސް ޓެސްޓުތަކުން މަތީ މާކުސް ހޯދައެވެ.\nޅަފަތުން ފެށިގެން ކުޑަކުދިންނަށް ފޮތް ކިޔައި ދިނުމުން ގިނަ ފައިދާތަކެއްވާ ކަމުގައި ދިރާސާތަކުން ދައްކަ އެވެ.\nކުޑަކުދިންނަށް ފޮތް ކިޔާދިނުމަށް އެކުދިންނާއެކު ވަގުތު ހޭދަ ކުރުމަކީ އެކުދިންނާއި އޮންނަ ގުޅުން ބަދަހިވާ ކަމަކެވެ. މިއީ ކުދިންނާއެކު ފައިދާހުރި ގޮތަކަށް ވަގުތު ހޭދަކުރުމަށް ވެސް ލިބޭ ފުރުސަތެކެވެ. އެކުދިންނަށް މައިންބަފައިންގެ ލޯތްބާއި އަޅައިލުން އަދި ވަގުތު ދޭކަމުގެ އިހުސާސް ޅަފަތުން ފެށިގެން ކުރެވުމަކީ ކުއްޖާ ކާމިޔާބުވުމަށް މަގުފަހިވާ ކަމެކެވެ.\nތުއްތު އިރުން ފެށިގެން މައިންބަފައިންނާއެކު ފޮތް ކިޔައި ވަގުތު ހޭދަ ކުރުމުން ފޮނި ހަނދާންތަކާއެކު، ބޮޑުވުމުން ވެސް ފޮތް ކިޔުމުގެ ރަނގަޅު އާދަ ކުއްޖާގެ ކިބައިގަ އަށަގަނެ އެވެ.\nކުދިންނަށް ފޮތް ކިޔައި ދިނުމުން އެ ކުދިންގެ ބަސްކޮށާރު މުއްސަންދިވެ ވާހަކަ ދެއްކުމަށް ވެސް އެހީތެރި ވެދެއެވެ. ގިނަ ދިރާސާތަކުން ދައްކާގޮތުގައި ކަންކަން ދަސްކުރުމުގެ ލޯބި ކުދިންގެ ކިބައިގައި އަށަގަންނަނީ އަދި ސްކޫލްގައި މޮޅު ކުދިންނަށް ވަނީ ޕްރީސްކޫލްގެ ކުރިން އެކުދިންގެ ޅަފަތުގައިވެސް ފޮތް ކިޔައިދޭ ނަމައެވެ.\nކުދިން ފޮތް ކިޔުމަށް ބާރު އަޅަންވީ އަނެއް ސަބަބަކީ ފޮތް ކިޔުމުގެ ސަބަބުން އެކުދިންގެ "އެޓެންޝަން ސްޕޭން" ދިގުވެ އެއްކަމެއް ކުރުމަށް ވަގުތު ހޭދަ ކުރަން ދަސްވާތީއެވެ. މީގެ އިތުރުންވެސް އެތަށް ގިނަ ފައިދާތަކެއް ކުރެއެވެ.\nފޮތް ކިޔުމަށް ބާރު އެޅުމުގެ ގޮތުން ފާސްޓް ފުޑް ފްރެންޗައިސެއް ކަމުގައިވާ މެކްޑޮނަލްޑްސް އިން ނިއުޒިލޭންޑް ގައި އެމީހުން ކުޑަކުދިންނަށް ހާއްސަކޮށްގެން ވިއްކާ "ހެޕީމީލް" ގަތުމުން ކުޅޭ އެއްޗެއް ދިނުމުގެ ބަދަލުގައި މަޝްއޫރު ކުޑަކުދިންގެ ފޮތް ލިޔުންތެރިއެއް ކަމުގައިވާ ރޮއަލްޑް ޑާލް ގެ ފޮތްތައް ހިލޭ ދިނުމަށް ވަނީ ނިންމާފަ އެވެ.\nމި ފާސްޓް ފުޑް އައުޓްލެޓުން ވަނީ މި ލިޔުންތެރިޔާގެ ހަ ޓައިޓަލްއެއްގެ ބައިތައް ހިމެނޭގޮތަށް ކުދި ފޮތްތަކެއް ތައްޔާރުކޮށް ހެޕީމީލްއާއެކު ދޭން ނިންމާފައެވެ. މިގޮތުން 800000 ފޮތް އަންނަ ހަ ހަފްތާގަ ތެރޭގައި ހޭޕީމީލް ގަތުމުން ދޭނެ އެވެ.\nގަރަމް މަސާލާ - އެއްގޮތަކަށް ވެސް ދޫކޮށްނުލާތި\n"ހެރީ ޕޮޓާ" އާ ފޮތުގެ މައި ކެރެކްޓާއަކީ އިންޑިޔާ މީހެއް


Dhariyaku Libumun Kankuran Jehey Goi | #Dhiislam\nދަރިއަކު ލިބުމުން ކަންކަން ކުރަންޖެހޭގޮތަކީ ކޮބާ؟\n6 months ago |4comments| August 8, 2017\nދަރިއަކު ލިބުމުން ކަންކަން ކުރަންޖެހޭގޮތް ސާފުކޮށްދެއްވުން އެދެމެވެ. އަދި7ވަނަ ދުވަހު ހަނދާން ނެތުމުގެ ސަބަބުން ނުވަތަ ކޮންމެވެސް ސަބަބަކާހުރެ ބޯ ނުބޭލިއްޖެނަމަ ދެން ހަދާނީ ކިހިނެއްތޯ އޮޅުންފިލުވައިދެއްވުން އެދެމެވެ.\n1- ކުއްޖާ އުފަންވުމަށްފަހުގައި ފުރަތަމަ ވެސް ކުރަން ޖެހޭނެ ކަމަކީ ތަޙްނީކު ކުރުމެވެ. ތަޙްނީކު ކުރުމަކީ ކަދުރުކޮޅެއް ހަފާލުމަށްފަހު އޭގެ ދިޔަ ކުއްޖާގެ ދުލުގައި ޖައްސާލުމެވެ. އަބޫޠަލްޙާ-ރަޟިޔަﷲ ޢަންހު- އަށް ދަރިފުޅަކު ލިބުނު ހިނދުގައި ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގެ އަރިހަށް ގެނެވުނެވެ. އެހިނދު އެތުއްތު ކުއްޖާ އުރުފުޅުވެޑުވުމަށްފަހުގައި ކަދުރުކޮޅެއް ހަފާލެއްވުމަށްފަހުގައި އެކުއްޖާގެ އަނގައިގައި ޖެއްސެވިއެވެ. އަދި ޢަބްދުﷲ އޭ ކިޔާ އެދަރިފުޅަށް ނަންދެއްވިއެވެ.\nމިޙަދީޘްގެ ޝަރަޙާގައި އިމާމް ނަވަވީ-ރަޙިމަހުﷲ- ވިދާޅުވިއެވެ. “ކުޑަކުއްޖާ ދުނިޔެއަށް އުފަންވާ ވަގުތުގައި ކަދުރު އޮށަކުން ތަޙްނީކު ކުރުމަކީ އެދެވިގެންވާ ކަމެއްކަމުގައި ހުރިހާ ޢިލްމުވެރިން އިއްތިފާގު ވެލައްވައެވެ. ކަދުރު އޮށެއް ނުލިބިއްޖެނަމަ އެހެން ފޮނި އެއްޗަކުންނެވެ. ކަދުރު އޮށް މުޙައްނިކް )ތަހްނީކު ކުރާ މީހާ) އަގަޔަށް ލާ ހަފާލުމަށްފަހުގައި ކުޑަކުއްޖާގެ އަނގައިގައި ދިޔަ ޖައްސާނީއެވެ”.\n2- ދެވަނަ ކަމަކީ ކުއްޖާ އަށް ރަގަޅު ނަމެއް ދިނުމެވެ. އިބްނު ޢުމަރު-ރަޟިޔަﷲ ޢަންހު- ގެ ކިބައިން ރިވާވެގެން ވެއެވެ. ” إن أحب أسمائكم إلى الله عبد الله وعبد الرحمن ” رواه مسلم ( 2132 ) .މާނައަކީ: “ހަމަކަށަވަރުން ﷲ ގެ ޙަޟްރަތުގައި އެންމެ ލޮބުވެތިކަން ބޮޑު ނަމަކީ ޢަބްދުﷲ އާއި ޢަބްދުއް ރަޙްމާން އެވެ”.\nކުއްޖާ އުފަންވާ ދުވަހު ނަން ދިންނަމަވެސް ނުވަތަ ކުއްޖާގެ ޢުމުރުން ހަތްދުވަސްވާ ދުވަހު ނަން ދިންނަމަވެސް މައްސަލަ އެއް ނެތެވެ. އުފަންވާ ތަނުން ނަން ދެވިދާނެ ކަމުގެ ދަލީލަކީ އިސްވެދިޔަ އަބޫޠަލްޙާ ގެ ޙަދީޘެވެ. ހަތްވަނަ ދުވަހު ނަން ކިޔުމުގެ ދަލީލަކީ ސަމްރާ ބިން ޖުންދުން-ރަޟިޔަﷲ ޢަންހު- ރިވާ ކުރައްވާފައިވާ ޙަދީޘެވެ. ” كل غلام رهينة بعقيقته تذبح عنه يوم سابعه ويحلق ويسمى ” رواه أبو داود ( 2838 ) ،މާނައަކީ: “ކޮންމެ ކުއްޖަކީވެސް އެކުއްޖެއްގެ މައްޗަށް އަގީގާ ކަތިލަން ޖެހޭނެ ކުއްޖެކެވެ. އެކުއްޖާގެ ޢުމުރުން ހަތްދުވަސްވާ ދުވަހު ޢަގީގާ ކަތިލެވެއެވެ. އަދި ބޯ ބޭލުމަށްފަހު ނަންދެވެއެވެ”.\n3- ކުއްޖާގެ ބޮލުގެ އިސްތަށި ބޭލުމަށްފަހު އޭގެ ބަރުދަނަށް ރިހިން ޞަދަގާތް ކުރުން.\nعن علي بن أبي طالب قال : ” عق رسول الله صلى الله عليه وسلم عن الحسن بشاة وقال : يا فاطمة احلقي رأسه وتصدقي بزنة شعره فضة قال فوزنته فكان وزنه درهما أو بعض درهم ” رواه الترمذي ( 1519 ) ،މާތް ﷲ ރުއްސުންލެއްވި ޢަލީ ބިން އަބީޠާލިބް ގެ ކިބައިން ރިވާވެގެންވެއެވެ. ޙަސަނު ބިން ޢަލީ ދުނިޔެއަށް އުފަންވުމުން ހަތްވަނަ އަށް ވީދުވަހު ޢަގީގާގެ ގޮތުގައި ރަސޫލުﷲ-ޞައްލަﷲ ޢަލައިހި ވަސައްލަމަ- ބަކަށްޓެއް ކަތިލެއްވިއެވެ. އަދި ޙަދީޘް ކުރެއްވިއެވެ. އޭ ފާޠިމާ އެވެ. ދަރިފުޅުގެ ބޯބާލާފައި އިސްތަށީގެ ބަރުދަން ރިހިން ވަޒަން ކުރުމަށް ފަހު ޞަދަގާތް ކުރާށެވެ. ޢަލީގެފާނު ވިދާޅުވިއެވެ. ތިމަންނާ އެއިސްތަށި ވަޒަން ކުރީމެވެ. ބަރުދަނަކަށް ހުރީ ދިރްހަމެއް ނުވަތަ ބައި ދިރްހަމް ގެ ބަރުދަނެވެ”.\n4- ކުއްޖާގެ ޢުމުރުން ހަތް ދުވަސް ވުމުން ޢަގީގާ ކަތިލުން. ދަލީލަކީ: ” كل غلام رهينة بعقيقته تذبح عنه يوم سابعه ويحلق ويسمى ” رواه أبو داود ( 2838 ) ،މާނައަކީ: “ކޮންމެ ކުއްޖަކީވެސް އެކުއްޖެއްގެ މައްޗަށް އަގީގާ ކަތިލަން ޖެހޭނެ ކުއްޖެކެވެ. އެކުއްޖާގެ ޢުމުރުން ހަތްދުވަސްވާ ދުވަހު ޢަގީގާ ކަތިލެވެއެވެ. އަދި ބޯ ބޭލުމަށްފަހު ނަންދެވެއެވެ”.\nފިރިހެން ކުއްޖެނަމަ ދެބަކަރި އެވެ. އަންހެން ކުއްޖެއް ނަމަ އެއްބަކަރި އެވެ. ދަލީލަކީ ޢާއިޝާ-ރަޟިޔަﷲ ޢަންހާގެ ރިވާޔަތެވެ. “ފިރިހެން ކުއްޖަކަށް ދެބަކަރި ކަތިލުމަށާއި އަންހެން ކުއްޖަކަށް އެއް ބަކަރި ކަތިލުމަށް ރަސޫލުﷲ-ޞައްލަﷲ ޢަލައިހި ވަސައްލަމަ- އަމުރު ކުރެއްވިއެވެ”.\n5- ޚިތާނު ކުރުން. ރަސޫލުﷲ-ޞައްލަﷲ ޢަލައިހި ވަސައްލަމަ ޙަދީޘް ކުރައްވާފައިވެއެވެ. (الْفِطْرَةُخَمْسٌ: الْخِتَانُ ، وَالاسْتِحْدَادُ ، وَنَتْفُ الإِبْطِ، وَتَقْلِيمُ الأَظْفَارِ ، وَقَصُّالشَّارِبِ)” )ފަސްކަމެއް ފިތުރަތުގެ ތެރެއިން ވެއެވެ. އެއީ ޚިތާނު ކުރުމާއި ޢައުނަތުގެ (ލަދުވެތި ގުނަވަން) އިސްތަށި ބޭލުމާއި ކިހިލިފަތްދޮށުގެ އިސްތަށި އުފުރުމާއި ނިޔަފަތި ކެނޑުމާއި މަތިމަސް ކޮށުމެވެ.”\nޚިތާނު ކުރުމަށް ވަކި ޢުމުރެއް ކަނޑައެޅިފައެއް ނެތެވެ. ނަމަވެސް ޢިލްމުވެރިން ވިދާޅުވަނީ ކުއްޖާގެ ޢުމުރުން ހަތްދުވަސްވާ ދުވަހު ނުވަތަ އޭގެ ކުރިންވެސް ޚިތާނު ކުރުމަކީ އެދެވިގެންވާ ކަމެއް ކަމުގައެވެ. އަދި ހަތް އަހަރަށްވުރެ ބޮޑުވަންދެން ޚިތާނު ނުކޮށް ބެހެއްޓުމަކީ ރަގަޅު ކަމެއް ނޫން ކަމަށެވެ.\nހަތްވަނަ ދުވަހު ބޯ ނުބޭލިއްޖެނަމަ ކަންތައް ކުރަންވީ ގޮތަކާބެހޭ ގޮތުން ޢިލްމުވެރިންގެ މެދުގައި ޚިޔާލު ތަފާތު ވުމެއް ހުއްޓެވެ.\nބައެއް ޢިލްމުވެރިންގެ ރައުޔަކީ ވީއެންމެ އަވަހަކަށް އެކަން ކުރުމެވެ. މިއީ ޖުމްހޫރު ޢިލްމުވެރިންގެ ރައުޔެވެ.\nއެހެން ބައެއް ޢިލްމުވެރިންގެ ރައުޔަކީ ހަތްވަނަ ދުވަހު ނުވެއްޖެނަމަ ސާދަ ވަނަ ދުވަހު ކުރުމެވެ. ސާދަ ވަނަ ދުވަހުވެސް ނުވެއްޖެނަމަ އެކާވީސް ވަނަ ދުވަހު ކުރުމެވެ. އެދުވަހުވެސް ނުވެއްޖެނަމަ ކޮންމެ ވަގުތަކު ކުރިނަމަވެސް ރަގަޅެވެ. މިއީ ޝާފިޢީ މަޛްހަބުގެ ރައުޔެވެ. والله أعلم\nކުއްޖާ ވިހާއިގެން ކަންފަތް ދޮށުގައި ބަންގި ގޮވުމަކީ ކޮންކަހަލަ ކަމެއްބާ؟ އެވެސް މީހުން ކޮންއުޅޭ ކަމެއް!\nމި ލިންކް ބަލާލީމާ އެނގޭނެ ބަންގި ގޮވުމަކީ ކޮންކަހަލަ ކަމެއްކަން…\nބޭރު ގަަައުމެއް ގައި ، ކުއްޖާ އާއި އާއިލާ ނެތް ތަނެތް ގައި ޢަގީގާ ކަތިލެވި ދާނެތަ؟ އަދި އެތަނުގެ މިސްކީނުންނަން އެ ބެހިދާނެތަ؟


BREAKING NEWS: JP Ge Ismagaamthakah Vote Lun Huhtihjje - Vaguthu\nކަރަންޓީނުގައި ތިބޭ މީހުން އުސޫލަށް ބޯނުލެނބުން، ބޮޑު ނުރައްކަލަކަށް! - 19 ގަޑިއިރު ކުރިން\nޖޭޕީގެ އިސް މަގާމުތަކަށް ވޯޓް ލުން ހުއްޓިއްޖެ\nޖޭޕީގެ ކޮންގްރެސް ކުރިއަށްދަނީ – ފޮޓޯ: ވީނިއުސް\nޖުމްހޫރީ ޕާޓީ (ޖޭޕީ) ގެ ކޮންގްރެސްގައި އެޕާޓީގެ ނައިބު ލީޑަރުންނާއި ރައީސް އިންތިޚާބު ކުރަން ވޯޓް ލުން ފެށިތާ ގިނައިރުތަކެއް ނުވެ ވޯޓް ލުން ހުއްޓިއްޖެއެވެ.\nނައިބު ލީޑަރުންގެ ވޯޓް ލުން ހުއްޓުނީ އެމަގާމަށް ކުރިމަތިލާފައިވާ އަބްދުﷲ ކަމާލުއްދީންގެ ނަން ވޯޓް ކަރުދާހުގައި ނެތުމުންނެވެ. ރައީސް އިންތިޚާބު ކުރުމުގެ ވޯޓް ލުން ހުއްޓުނީ ވެސް ވޯޓް ކަރުދާހުގައި މައްސަލައެއް އުޅޭތީ ކަމަށް މައުލޫމާތު ލިބެއެވެ.\nޖުމްހޫރީ ޕާޓީގެ ނައިބު ލީޑަރު ކަމަށް ހަތަރު ބޭފުޅުން އިންތިޚާބު ކުރަން ހަމަޖެހިފައި ވާއިރު އިންތިޚާބުގައި ފަސް ބޭފުޅުން ވާދަކުރައްވައެވެ. އެއީ ޑރ.ހުސައިން ރަޝީދު ހަަސަން އާއި އަބުދުﷲ ކަމާލުއްދީން އާއި މުހައްމަދު ފަޔާޒު (އެފްއޭ) އާއި އަބުދުﷲ އަމީން އަދި އަމީން އިބްރާހިމް އެވެ.\nޕާޓީގެ ރައީސް ކަމަށް ކުރިމަތިލާފައި ވަނީ އަލީ ވަހީދު އެކަންޏެވެ.\nޕެރަޑައިސް އައިލެންޑް ރިސޯޓްގައި ކުރިއަށްދާ ޖުމްހޫރީ ޕާޓީގެ ކޮންގްރެސްގައި އެޕާޓީގެ ހުސްވެފައިވާ 32 މަގާމަކަށް ބޭފުޅުން އިންތިޚާބުކުރުމަށް ވޯޓް ނެގުމަށް ވަނީ ހަމަޖެހިފައެވެ. އޭގެތެރެއިން ބައެއް މަގާމުތަކަށް މިހާރު ވަނީ ވޯޓް ލުން ކުރިއަށް ގެންގޮސްފައެވެ.\nމަލީހްގެ މައްސަލައެއް ނެތް، އިތުބާރު ނެތް މައްސަލައަކީ ސިޔާސީ ކަމެއް: ޖޭޕީ\nޖޫން 22, 2018 23:03\nކޮބާ ސޭޓާ ތީވެސް ރަންރީނދޫ ޓްވިޓަރޭ މެންގެ ރޭވުމެއް ކަން ތަމެންނަށް ނޭނގެނީތޭ.\nޖޫން 22, 2018 23:15\nއެޕާޓީގައި ހުރީ ވަރަށްމޮޅު ސެކްރެޓަރީ ޖެނެރަލެއް. ކިޔެވި ސްކޫލެއް ހުރިކަމެއް ނޭނގޭ.\nޖޫން 22, 2018 23:22\nޖޫން 22, 2018 23:33\nމުޅިންވެސް ސޭޓު ފެލަންވެގެން އުޅޭ މީހުން.. ހެހެހެހެ\nޖޫން 22, 2018 23:59\nތީއަމިއްލަ އެދުމަށް އުޅޭބައެއް ސަރކާރަށް އުދަގޫ ކުރާށާ\nޖޫން 25, 2018 08:25\nމިތާ ބޮންދުންވެސް އެބަތިއްބެވެ.


Fauzan ge han’dhaanugai school thakugai eh minute ge sukootheh - One Online\nއަހުމަދު ފައުޒާން ---\nގެނބިގެން ފަރުވާދެމުން ދަނިކޮށް މިދިޔަ ހޮނިހިރު ދުވަހު، މަރުވި، ޏ. ފުވައްމުލަކު ދޫނޑިގަން، ޔޫރޯ، އުމުރުން 17 އަހަރުގެ ފައުޒާންގެ ހަނދާނުގައި ރާއްޖޭގެ ސްކޫލުތަކުގައި އެއް މިނެޓުގެ ސުކޫތެއް ގެނެސްފިއެވެ.\nފައުޒާން މަރުވީ، މޫދަށް އެރިއުޅުނު ކުޑަ ދެ އަންހެން ކުދިން އޮޔާ ދަނިކޮށް، އެ ދެކުދިން ސަލާމަތްކޮށް އިސްކޮޅު ޖެހޭ ހިސާބަށް ގެނައި ވަގުތު ޖެހި ރާޅަކާއެކު ކަނޑު ތެރެޔަށް ބޭރަށް ދަމައިގަނެ ގެނބުމުގެ ސަބަބުންނެވެ.\nފުވައްމުލަކު ސްކޫލްގެ ސެކަންޑް ޏަވިޔަނި ސްކައުޓް ގްރޫޕްގެ ސްކައުޓް ޕެޓްރޯލް ލީޑަރެއްގެ މަގާމުގައި ހުރި ފައުޒާން މަރުވުމާ ގުޅިގެން އެޑިއުކޭޝަން މިނިސްޓަރު ޑރ. އައިޝަތު އަލީ އާއި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި މަޖިލީހުގެ ރައީސް މުހައްމަދު ނަޝީދުގެ އިތުރުން އެތައް ބަޔަކު ވަނީ ހިތާމަ ފާޅުކޮށް، ފައުޒާން ދެެއްކި އިންސާނިއްޔަތުކަމަށް ތައުރީފުކޮށްފައެވެ.\nއެޑިއުކޭޝަން މިނިސްޓްރީން ބުނީ، ފައުޒާންގެ ހަނދާނުގައި ރާއްޖޭގެ ސްކޫލުތަކުގައި މިއަދު ގެނައި އެއް މިނެޓުގެ ސުކޫތަކީ ފައުޒާން އެންމެ ފަހު ވަގުތުވެސް ދެއްކި ހިތްވަރުގެ ހަނދާން އައުކޮށް، ފައުޒާނަށް ހެޔޮ ދުއާކުރުމަށްޓަކައި، ހުރިހާ ސްކޫލްތަކުން ހިއްސާކުރެވުނު ހާއްސަ އެއް މިނެޓު ކަމަށެވެ.\nފުވައްމުލަކު ސްކޫލްގެ ސެކަންޑް ޏަވިޔަނި ސްކައުޓް ގްރޫޕްގެ ސްކައުޓް ޕެޓްރޯލް ލީޑަރެއްގެ މަގާމުގައި ހުރި ފައުޒާން މަރުވުމާ ގުޅިގެން އެޑިއުކޭޝަން މިނިސްޓަރު ޑރ. އައިޝަތު އަލީ އާއި ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހާއި މަޖިލީހުގެ ރައީސް މުހައްމަދު ނަޝީދުގެ އިތުރުން އެތައް ބަޔަކު ވަނީ ހިތާމަ ފާޅުކޮށް، ފައުޒާން ދެއްކި އިންސާނިއްޔަތުކަމަށް ތައުރީފުކޮށްފައެވެ.\nގުޅޭ ޓެގު އެޑިއުކޭޝަން މިނިސްޓްރީ ކަނޑުމަތީގެ ހާދިސާތައް މަރު


ޑީއާރުޕީގެ ލީޑަރަކަށް ޖާބިރު އައްޔަންކޮށްފި | Jazeera\tޑީއާރުޕީގެ ލީޑަރަކަށް ޖާބިރު އައްޔަންކޮށްފި - Jazeera\nޑީއާރުޕީގެ ލީޑަރަކަށް ޖާބިރު އައްޔަންކޮށްފި\nދިވެހި ރައްޔިތުންގެ ޕާޓީ (ޑީއާރުޕީ)ގެ ވަގުތީ ލީޑަރަކަށް ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު ޢަބްދުﷲ ޖާބިރު އައްޔަންކޮށްފިއެވެ.\nޖާބިރު ޑީއާރުޕީގެ ލީޑަރަކަށް އައްޔަންކުރީ އެ ޕާޓީގެ ކައުންސިލްގެ 191 ވަނަ ބައްދަލުވުމުގައި ބައިވެރިވި މެންބަރުންގެ އިއްތިފާޤުންނެވެ. އަދި ކުރިން ޑީއާރުޕީގެ ލީޑަރަކށް ހުންނެވި މުޙައްމަދު ނަޝީދު (ކާނަލް ނަޝީދު) އެ ޕާޓީގެ ނައިބު ލީޑަރަކަށްވެސް ވަނީ އައްޔަން ކުރައްވާފައެވެ.\nޖަޒީރާ ނިއުސްއަށް މައުލޫމާތު ދެއްވަމުން ކާނަލް ނަޝީދު ވިދާޅުވީ، ކުރިޔަށް އޮތް ނުވަދިހަ ދުވަސްތެރޭގައި ޑީއާރުޕީގެ ކޮންގްރެސް ބޭއްވުމަށްވެސް މިރޭގެ ބައްދަލުވުމުގައި ނިންމިކަމަށެވެ. އަދި މިވަގުތު ކުރިޔަށް ދާނީ، އިލެކްޝަންސް ކޮމިޝަނަށް ލިޔެކިޔުންތައް ހުށަހެޅުމުގެ މަސައްކަތްކަން ކަމަށްވެސް ނަޝީދު ވިދާޅުވިއެވެ.\nނަޝީދު ވިދާޅުވީ، ޖުލައި ސައްބިސް ބަންދަށް އެ ޕާޓީގެ ލީޑަރު ސިލޯނަށް ވަޑައިގަންނަވާކަމަށާއި، އެ ދަތުރުފުޅު ނިންމަވާލެއްވުމަށްފަހުގައި ޖާބިރު މީޑިއާތަކާއި ބައްދަލުކުރައްވާނެ ކަމަށެވެ.\nމިރޭ ބޭއްވި ކައުންސިލް ބައްދަލުވުމުގައި ޕާތީގެ ރަޖިސްޓްރާގެ މަގާމަށް ރައްޔިތުންގެ މަޖިލީހުގެ ކުރީގެ މެންބަރު ޢަބްދުﷲ ރިފާއު (ބޮޗޭ) ވަނީ އައްޔަންކޮށްފައެވެ. އަދި ޕާޓީގެ ސެކެޓްރީ ޖެނެރަލް ކަމުގެ މަގާމަށް ރައީސް ޔާމިންގެ ދައުރުގައި ރައީސުލްޖުމްހޫރިއްޔާގެ ސްޕޯކްސް ޕާސަން އިބްރާހިމް މުޢާޒު ޢަލީވަނީ އައްޔަން ކޮށްފައެވެ. ކާނަލް ނަޝީދުގެ އިތުރުން އެ ޕާޓީގެ ނައިބު ލީޑަރެއްގެ ގޮތުގައި ހުންނަވަނީ މާލެ ސިޓީ ކައުންސިލްގެ މެންބަރު މުޙައްމަދު ފިޝާވިންއެވެ.\nމި އަހަރުގެ ޖުލައި 26ވަނަ ދުވަހަކީ ޑީއާރުޕީގެ 14ވަނަ އަހަރީދުވަހެވެ.


Sarukaarun kudhi viyafaarithakah dhookuri loan thah 355 million ah araifi\nސަރުކާރުން ވިޔަފާރިތަކަށް ދޫކުރި ލޯނުތައް 355 މިލިއަނަށް އަރައިފި\n19 ފެބްރުއަރީ 2021 - 20:39:21\nސަރުކާރުން ކުދި އަދި މެދު ފަންތީގެ ވިޔަފާރިތަކަށް ދޫކުރި ލޯނުތައްކުގައ އަދަދު 355 މިލިއަނަށް އަރައިފި އެވެ.\nފިނޭންސް މިނިސްޓްރީން އެންމެ ފަހުން އާންމުކޮށްފައިވާ ތަފާސްހިސާބުތައް ދައްކާގޮތުން މިމަހުގެ 11 ވަނަ ދުވަހާއި ހަމައަށް ސަރުކާރުން ކުދި ފަންތި އަދި މެދު ފަންތީގެ 2108 ވިޔަފާރިއަކަށް ކޮވިޑްގެ ސަބަބުން ލިބިފައިވާ ގެއްލުމުން އަރައިގަތުމަށް ޖުމްލަ 355.4 މިލިއަން ރުފިޔާގެ ލޯނު ވަނީ ދޫކޮށްފައެވެ.\nމީގެތެރޭގައި އަމިއްލަ މަސައްކަތް ކުރާ ފަރާތްތަކާއި ވިޔަފާރިތައްވެސް ހިމެނެ އެވެ. ގޭގައިތިބެ އަމިއްލަ މަސައްކަތުން އާމްދަނީ ހޯދާ ފަރާތްތަކުގެ އަދަދުވެސް މިހާރު ވަނީ އިތުރުވެފައެވެ. އެގޮތުން މިފަދަ ފަރާތްތަކަށް ސަރުކާރުގެ ރިކަވަރީ ލޯނު ސްކީމްގެ ދަށުން 659 މީހަކަށް ވަނީ 19.7 މިލިއަން ރުފިޔާ ދޫކޮށްފައެވެ.\nއަދި ކުދި ފަންތި އަދި މެދު ފަންތީގެ ވިޔަފާރިތަކަށް ދޫކުރި ލޯނުގެ އެންމެ ބޮޑުބައެއް ހިއްސާކުރަނީ ކާބޯތަކެތި ވިއްކުމުގެ ދާއިރާގެ ވިޔަފާރިތަކަށް ދޫކޮށްފައިވާ ލޯނެވެ. އެގޮތުން އެ ސިނާއަތުގެ 845 ފަރާތަކަށް 201 މިލިއަން ރުފިޔާ ވަނީ ދޫކޮށްފައެވެ.\nއަދި ދެވަނައަށް އެންމެ ގިނަ އަދަދަކަށް ލޯނު ދޫކުރީ އިމާރާތްކުރުމުގެ ސިނާއަތުގެ ވިޔަފާރިތަކަށެވެ. އެ ދާއިރާގެ 204 ވިޔަފާރިއަކަށް 59.4 މިލިއަން ރުފިޔާ ވަނީ ދޫކޮށްފައެވެ. މީގެ އިތުރުން ތިން ވަނައަށް އެންމެ ގިނަ އަދަދަކަށް ލޯނު ދޫކޮށްފައިވާ ފަތުރުވެރިކަމުގެ ސިނާއަތުގެ 238 ވިޔަފާރިއަކަށް 55.3 މިލިއަން ރުފިޔާ ވަނީ ސަރުކާރުން ދޫކޮށްފަ އެވެ.\nފިނޭންސް މިނިސްޓްރީގެ ދާއިރާވިޔަފާރި


Kumundhoo Gai Ice Plant eh Tharahgee Kuranee - Vaguthu\nކުމުންދޫގައި އައިސްޕްލާންޓެއް ތަރައްގީ ކުރަނީ\nހދ. ކުމުންދޫގެ ބަނދަރު ސަރަހައްދުގައި އައިސްޕްލާންޓެއް ތަރައްގީ ކުރުމަށް ނިންމަވައިފިއެވެ.\nކުމުންދޫ ކައުންސިލުން ބުނެފައިވަނީ އެރަށު ބަނދަރު ސަރަހައްދުގައި އައިސްޕްލާންޓެއް ތަރައްގީ ކުރާނެ ފަރާތެއް ހޯދަން ބޭނުންވާ ކަމަށެވެ. އަދި އެ ޕްލާންޓް ތަރައްގީ ކުރުމަށް 2000 އަކަފޫޓުގެ ބިމެއް ކުއްޔަށް ދިނުމަށް ނިންމާފައިވާ ކަމަށެވެ.\nއެރަށު ކައުންސިލުން ބުނީ، އެބިންތައް ކުއްޔަށް ހިފުމަށް ޝައުގުވެރިވާ ފަރާތްތަކުން 19 ސެޕްޓެމްބަރުގައި 11:00 އަށް ޕްރޮޕޯޒަލް ހުށަހަޅަންޖެހޭނެ ކަމަށެވެ. އަދި އައިސްޕްލާންޓް އެޅުމަށް ދޫކުރަނީ 2000 އަކަފޫޓްގެ ބިމެއް ކަމަށާއި ދޫކުރެވޭ އެންމެ ކުޑަ ކުއްޔަކީ 60 ލާރި ކަމަށް ކައުންސިލުން ބުނެފައި ވެއެވެ.\nކައުންސިލުން ބުނީ، ބިން ލިބިއްޖެނަމަ، އެ ބިން ތަރައްގީކޮށް ވިޔަފާރި ފަށާނެ ތާރީޚެއް އަންދާޒާކޮށް ޕްރޮޕޯޒަލްގައި ހިމަނަންޖެހޭ ކަމަށާއި، ބިން ކުއްޔަށް ހިފާ ފަރާތުން ރަށުގެ އިޖުތިމާއީ ކަންކަމަށް އަހަރަކު ކުރާނެ ކަންކަންވެސް ހުށަހަޅާ ޕްރޮޕޯޒަލްގައި ހިމަނަންޖެހޭ ކަމަށެވެ.\nކުންފުއްޏަކުން ނުވަތަ ލޯކަލް އިންވެސްޓްމެންޓަކުން ޕްރޮޕޯޒަލް ހުށަހަޅާނަމަ، ކުންފުނީގެ ނުވަތަ ލޯކަލް އިންވެސްޓުމެންޓުގެ ރަޖިސްޓަރީގެ ކޮޕީއާއި، އަހަރީ ފީ ދައްކާފައިވާ ރަސީދުގެ ކޮޕީ ހުށަހަޅަންޖެހޭ ކަމަށްވެސް ކައުންސިލުން ވަނީ ބުނެފައެވެ.\nމީގެ އިތުރުން ބިން ކުއްޔަށް ހިފާ ފަރާތުން ހުށަހަޅާ އެންމެ ބޮޑު ކުލި ޕްރޮޕޯޒަލްގައި ހިމަނަންޖެހޭ ކަމަށްވެސް ކައުންސިލުންވަނީ ބުނެފައެވެ.\nއިންޑިއާގެ މަސްބޯޓް ދޫކޮށްލީ ތަހްގީގަށް ބޭނުންވާ މައުލޫމާތު ސާފުކޮށްފައި - ފުލުހުން


Runway ah nujessunu boat control vee highway mathin | Mihaaru\nއީރާނުގެ މަތިންދާ ބޯޓު ދެކުނުގެ މަހްޝަހަރު ސިޓީގެ ހައިވޭއެއްގެ މަތީގައި. --ފޮޓޯ:އޭއެފްޕީ\nރަންވޭ އަށް ނުޖެއްސުނު ބޯޓު ކޮންޓްރޯލްވީ ހައިވޭމަތިން\n28 ޖެނުއަރީ 2020 - 17:252comments\nތެހެރާން (ޖެނުއަރީ 28) - އީރާނުގެ ޕަސިންޖަ މަތިންދާ ބޯޓެއް ރަންވޭ އިން ނެއްޓި، ހައިވޭއެއްގެ މެދަށް "ޖައްސައިފި" އެވެ.\nއީރާނުގެ ދެކުނުގެ ސިޓީއެއް ކަމަށްވާ މަހްޝަހަރުގައި ހިނގި މި އެކްސިޑެންޓުގައި ބޯޓުގައި ތިބި 136 ޕަސިންޖަރުންގެ ތެރޭން ދެ މީހެއްގެ ފަޔަށް ވަނީ އަނިޔާވެފަ އެވެ. ކެސްޕއަން އެއާލައިންސްގެ މެކްޑޮނެލް ޑަގްލަސް އެމްޑީ-83 ގެ ބޯޓު ދަތުރު ކުރީ ވެރިރަށް ތެހެރާނުންނެވެ.\nއޭވިއޭޝަން އޮފިޝަލުންނާ ހަވާލާދީ އީރާނުގެ ރަސްމީ ޓީވީން ބުނީ ޕައިލެޓް ބޯޓު ޖެއްސުން ލަސްކުރުމުން އޭނާ އަށް ވަނީ ރަންވޭ ކަޓައިފައި ކަމަށެވެ. އެހެންވެ ރަންވޭގެ ކޮޅުން ނެއްޓި ބޯޓު ވަނީ ޖެހިގެން އޮތް ހައިވޭ މެދަށް ގޮސް ހުއްޓިފަ އެވެ.\nބޯޓުން ދަތުރު ކުރި ރިޕޯޓަރަކު ބުނީ ބޯޓުގެ ފަހަތު ދެ ފުރޮޅު ހަލާކުވި ކަމަށާއި އެހެންވެ ބޯޓު ދިޔައީ ހައިވޭމަތީގައި ކޭއްތެމުން ކަމަށެވެ.\nއީރާނުގެ ސިވިލް އޭވިއޭޝަނުން ބުނީ އެ ހާދިސާ ތަހްގީގު ކުރަމުން އަންނަ ކަމަށެވެ.\nއީރާނަކީ ވައިގެ ދަތުރުފަތުރުގެ ރައްކާތެރިކަމުގެ ރެކޯޑް ދަށް ގައުމެކެވެ. މިދިޔަ އަހަރުގެ ފެބްރުއަރީ މަހު އީރާނުގައި ހިނގި މަތިންދާ ބޯޓު ވެއްޓުމުގެ ހާދިސާއެއްގައި ވަނީ 66 މީހުން މަރުވެފަ އެވެ. އީރާން އެއާގެ ބޯޓެއް 2011 ވަނަ އަހަރު ޖައްސަނިކޮށް ބޯޓު ރޫޅުމުން ވަނީ އެތައް ބަޔަކު މަރުވެފަ އެވެ.\nއީރާނުގެ ދެ އެއާލައިނެއްގެ ބޯޓު ފަހަރު ޔޫރަޕިއަން ޔޫނިއަންގެ ވައިގެ ސަރަހައްދު ބޭނުން ކުރުން ވަނީ މަނާކޮށްފަ އެވެ.\nއީރާނުން ފޮނުވާލި ދެ މިސައިލް އަރައި ޔުކްރޭން އެއާލައިންސްގެ ބޯޓެއް ދާދި ފަހުން ވަނީ ވެއްޓިފަ އެވެ. އެ ހާދިސާގައި 176 މީހުން މަރުވި އެވެ.\nއިތުރު ލިޔުންތައް އީރާން މަތިންދާ ބޯޓު ވެއްޓުން


Khaarijiyaa in ehbaivanthakamuge dhuvas faahaga kuranee, thahyaareethakugai Shahid\nހާރިޖިއްޔާއިން އެއްބައިވަންތަކަމުގެ ދުވަސް ފާހަގަކުރަނީ، ތައްޔާރީތަކުގައި ޝާހިދު\nއެއްބައިވަންތަކަމުގެ ދުވަސް ފާހަގަ ކުރުމުގެ ތައްޔާރީތަކުގައި މިނިސްޓަރު ޝާހިދު ބައިވެރިވެވަޑައިގަންނަވަނީ --\nފޮރިން މިނިސްޓްރީން، ދިވެހިންގެ އެއްބައިވަންތަކަމުގެ ދުވަސް ފާހަގަ ކުރަން ނިންމައި ތައްޔާރީތައް ފަށައިފި އެވެ.\nދިވެހިންގެ އެއްބައިވަންތަކަމުގެ ދުވަހަކީ ޑިސެންބަރު މަހުގެ 26 ވަނަ ދުވަހެވެ. އެ ދުވަސް އެއްބައިވަންތަކަމުގެ ދުވަހުގެ ގޮތުގައި ފާހަގަކުރަނީ 2004 ވަނަ އަހަރު ކުރިމަތިވި ސުނާމީ ކާރިސާގެ ނުރައްކާތެރި އަދި ހިތްދަތި ވަގުތު ދިވެހިންގެ ފަރާތުން ފެނިގެންދިޔަ އެއްބައިވަންތަކަމާއި ގުޅުވައެވެ.\nފޮރިން މިނިސްޓްރީން ބުނީ އެއްބައިވަންތަކަމުގެ ދުވަސް ފާހަގަ ކުރުމުގެ ގޮތުން ހޮނިހިރު ދުވަހު ހެނދުނު ހާއްސަ އިވެންޓެއް ބޭއްވުމަށް ނިންމާ އެކަމުގެ ތައްޔާރީތައް ފަށާފައިވާ ކަމަށެވެ. މި އިވެންޓް އޮންނާނީ ފޮރިން މިނިސްޓްރީ މިހާރު ހިންގާ އިމާރާތުގެ ބޭރުން ޖަޕާން ސަރުކާރުން ހަދާފައިވާ ހާއްސަ މޮނިއުމަންޓް ހުރި ތަނުގައެވެ. އެ މޮނިއުމަންޓަކީ މާލެ ވަށައި މާލޭގެ ރައްކަލަށް ލާފައިވާ ތޮށި ލުމުގެ މަސައްކަތުގެ ނިމުން ފާހަގަ ކުރުމުގެ ގޮތުން ޖަޕާން ސަރުކާރުން ހަދާފައިވާ ހަނދާނީ މޮނިއުމަންޓެކެވެ. މާލެ ވަށާ ޖަޕާން ސަރުކާރުގެ ދީލަތި އެހީތެރިކަމުގައި ލާފައިވާ ތޮށީގެ ސަބަބުން މާލެއަށް ބޮޑު ރައްކާތެރިކަމެއް ލިބިފައިވެއެވެ. ސުނާމީ ކާރިސާގައި މާލެއަށް ލިބުނު ގެއްލުން ކުޑަވުމުގެ އެއް ސަބަބަކީވެސް އެއީއެވެ.\nއިވެންޓް ކުރިއަށް ގެންދިއުމަށް ހަމަޖެހިފައިވާ ސަރަހައްދުގައި މިނިސްޓަރު ޝާހިދު މަޑުކޮށްލައްވައިގެން --\nދިވެހިންގެ އެއްބައިވަންތަކަމުގެ ދުވަސް ފާހަގަ ކުރަން ފޮރިން މިނިސްޓްރީން ބާއްވާ އިވެންޓްގައި ރާއްޖޭގައި ތިއްބަވާ ބޭރުގެ ޑިޕްލޮމެޓުންވެސް ބައިވެރިވެވަޑައިގަންނަވާނެއެވެ. އެ އިވެންޓް އޮންނާނީ ހޮނިހިރު ދުވަހުގެހެނދުނު 9:20 ގައެވެ. އެއީ ސުނާމީގެ ރާޅުތައް ރާއްޖެއަށް އަރަން ފެށި ވަގުތެވެ.\nމި އިވެންޓްގައި މިނިސްޓަރު ޝާހިދު ވާހަކަފުޅު ދައްކަވާނެއެވެ. ފޮރިން މިނިސްޓްރީން ބުނީ އިވެންޓްގެ ތައްޔާރީތައް ކުރިއަށްދާއިރު އެ މަސައްކަތުގައި މިނިސްޓަރު ޝާހިދު އަދި މިނިސްޓްރީގެ ހުރިހާ މުވައްޒަފުން ބައިވެރިވަމުންދާ ކަމަށެވެ.\nއިންޑޮނޭޝިއާގެ ސްމަޓްރާގެ ހުޅަނގު އުތުރުން ގާތްގަނޑަކަށް ކަނޑުގެ 10 ކިލޯ މީޓަރު އަޑިއަށް، ރެކްޓަރު މިންގަނޑުން 9.3 ގެ ބާރުމިނުގައި އައި ބިންހެލުމުގެ ސަބަބުން އުފެދުނު ރާޅުތައް 14 ގައުމަށް އަރާ 230،000 މީހުންގެ ފުރާނަ ގެއްލިގެންދިޔައެވެ. އެ ހާދިސާގެ އަސަރު ރާއްޖޭގެ ގިނަ ރަށްތަކަކަށްވެސް ކުރިއެވެ. ނިސްބަތުން އެންމެ ބޮޑު ގެއްލުމެއް ލިބުނު އެއް ގައުމަކީވެސް ދިވެހިރާއްޖެއެވެ. އެ ހާދިސާގައި 82 މީހުން ރާއްޖެއިން މަރުވިއެވެ. އަދި 26 މީހަކު ގެއްލުނެވެ.\nގެއްލުންތަކުން އަރައިގަތުމަށް ބައިނަލްއަގްވާމީ ދުނިޔޭގެ އެހީތެރިކަން ރާއްޖެއަށް ވަރަށް ބޮޑަށް ލިބުނެވެ.\nފޮރިން މިނިސްޓްރީ އަބްދުﷲ ޝާހިދު ސުނާމީ ބިނާ


Raajje aai Saudi audit office in ebbasvumeggai soi koffi | Mihaaru\nވިޔަފާރި / އޮޑިޓާ ޖެނެރަލް އޮފީސް\nރާއްޖެ އާއި ސައުދީގެ އޮޑިޓް އޮފީހުން އެއްބަސްވުމެއްގައި ސޮއިކޮށްފި\n19 ފެބުރުއަރީ 2019 - 12:13\nއޮޑިޓާ ޖެނެރަލް އޮފީހާއި ސައުދީގެ ޖެނެރަލް އޮޑިޓިން ބިއުރޯއާ އެކު މިއަދު އެމްއޯޔޫއެއްގައި ސޮއިކޮށްފި އެވެ.\nއޮޑިޓާ ޖެނެރަލް އޮފީހުގެ ފަރާތުން ސޮއިކުރެއްވީ އޮޑިޓާ ޖެނެރަލް ހަސަން ޒިޔަތެވެ. ސައޫދީގެ ޖެނެރަލް އޮޑިޓިން ބިއުރޯގެ ފަރާތުން ސޮއިކުރެއްވީ އެ ބިއުރޯގެ ރައީސް ޑރ. ހުސައިން އަލަންގާރީ އެވެ.\nއޮޑިޓާ ޖެނެރަލް ޒިޔަތު ވިދާޅުވީ، މި އެމްއޯޔޫގެ ސަބަބުން ދެ ގައުމުގެ އޮޑިޓް މަސައްކަތްތަކުގައި އެހީތެރިކަން ހޯދޭނެ ކަމަށެވެ. އަދި މުވައްޒަފުން ތަމްރީނުކުރުމުގައި ވެސް އެހީތެރިކަން ލިބޭނެ ކަމަށް ވިދާޅުވި އެވެ.\nޒިޔަތު ވިދާޅުވީ މި އެއްބަސްވުމާ އެކު ދެ އޮޑިޓް އޮފީހުގެ ތަޖުރިބާ ހިއްސާކޮށް އެހީތެރިކަން ހޯދޭނެ ކަމަށެވެ. މީގެ އިތުރުން ފައިނޭޝަލް އާއި ޕާފޯމެންސް އޮޑިޓްގެ ދާއިރާއިން ދެ އޮޑިޓް އޮފީހަށް ވެސް އެހީތެރިކަން ހޯދޭނެ ކަމަށް ވިދާޅުވި އެވެ.\nސައުދީގެ ޖެނެރަލް އޮޑިޓީން ބިއުރޯގެ ރައީސް ޑރ އަލަންގާރީ ވިދާޅުވީ، މިއީ ދެ ގައުމުގެ އޮޑިޓިން ދާއިރާ ކުރިއެރުވުމަށް ލިބުނު ރަނގަޅު ފުރުސަތެއް ކަމަށާއި މި އެއްބަސްވުމާ އެކު މި ގުޅުން އިތުރަށް ބަދަހިވެގެންދާނެ ކަމަށެވެ.\nސައޫދީ އަރަބިއްޔާ އޮޑިޓާ ޖެނެރަލް އޮފީސް ހަސަން ޒިޔަތު، އޮޑިޓަ ޖެނެރަލް ރާއްޖެ-ސައުދީ އޮޑިޓާ ޖެނެރަލް\n4 ކޮމެންޓް,9ރިއެކްޝަންސް\nތިޔަހެން މެމޮރަންޑަމް އޮފް މިސް އަންޑަސްޓޭންޑިންގަ ސޮއިކޮށް ހެދިޔަކަސް ސަލާމަތެއް ނުވާނެ. މަޖްލިސް އިންތިހާބު ނިމުނީމަ ނިމުނީ. ތިޔަތަނުގެ އެންމެ އިސްކޮށްތިބި އެންމެނަށް ޓާޓާ\nތިޔަ އެމް އޯ.ޔޫ އަކުން ރާއްޖެ އަށް ކުރާނެ އެއްވެސް ފައިދާއެއް ނޯންނާނެ، ތިޔަ ސައުދީ އަކީ އެގައުމަށް ލިބޭފައިސާ ނަމަގޮތުގައި އެތާންގެ ޕްރިންސުން ތަކުގެ ޖީބަށް އަލަމުން ދާތަނެއް، އެކަހަލަ ކަމާބެހޭ ގޮތުން މީހަކު ވާހަކައެއް ދައްކާލިއަސް އެމީހާގެ ދުވަސް އެދިޔައީ. މިހާ ޚޮދުމުހުރު ވެރިކަން ކުރާބައެއް، ދާދި ފަހަކުން ނޫންތޯ ސަރުކާރުގެ މަދަދު ލިބިގެން ތުރުކީއަށް ދިޔަބަޔަކު އެމީހުންގެ އެންބަސީތެރޭގައި މީހަކު މާރާލާފަ އެނބުރި ސައުދީއަށް ދިޔައީ.\nމުޅިދުނިޔެއިން ވެސް އެންމެ ރަނގަޅު އޮޑިޓްކުރާ އެންމެ ނަޒާހަތްތެރި ޤައުމަކީ ސަޢޫދީ ވިއްޔާ ދޯ؟ ސައުދީގައި އޮޑިޓްކުރުމަކީ ނެތްކަމެއްކަން ނޭނގޭތޯ، ދުވަހަކު ވެސް އެތާ އަމީރެއް ކޮށްފައި އޮތް ގޯސްކަމެއް އޮޑިޓަކުން ނުފެނުމަކީ!\nއަވަހަށް މމޕރސ ގެ މައްސަލަ ސައުދީގެ އޮޑިޓަރުން ލައްވާ އޮޑިޓް ކުރޭ.


ބައްޕަ: އާއިލާއެއްގެ މައި ތަނބު! | Jazeera\tބައްޕަ: އާއިލާއެއްގެ މައި ތަނބު! - Jazeera\nބައްޕަ: އާއިލާއެއްގެ މައި ތަނބު!\nޢަލީ ޔާމީން September 14, 2019 145 views0\nއާއިލާއެއްގެ ފެށުމަކީ ސަރުޢީ ކައިވެންޏެވެ. ކައިވެނިކޮށްގެން އެ ދެމެފިރިންނަށް ލިބޭ ދަރިންނަކީ އެ އާއިލާއަށް އިތުރުވާ މެންބަރުންނެވެ. ދުޅަހެޔޮ އާއިލާއަކީ އެ އާއިލާއެއްގައި އެތަކެއް ކަމެއް ހިމެނޭ އާއިލާއެކެވެ. އެއާއިލާގައި ކިލަނބު ކަމެއް ނުވެއެވެ. އާއިލީ ހަމަނުޖެހުންތަކެއް ނުފެންނާނެއެވެ. ފެންނާނީ ހިތްހަމަޖެހުމާއި އުފާވެރިކަމެވެ. އެކުވެރިކަމާއި، ކުލުނާއި އެއްބައިވަންތަ ކަމެކެވެ. އޯގާތެރިކަމުގެ ލާމަސީލު މިސާލެވެ. މިހެން ގޮސް ކިތަންމެ ބައިވަރު ސިފައެއް ދުޅަހެޔޮ އާއިލާއަކުން ފެންނާނެއެވެ. ނަމަވެސް މި ހުރިހާ ކަމަކަށް ވުރެ ހާއްސަ، އަދި މުހިންމު ކަމެއްވެއެވެ. އެއީ އާއިލާގެ މެންބަރުން އެމީހުންގެ "ޒިންމާ އުފުލުމެވެ.\nއާއިލާއެއްގެ މައި ތަނބަކީ އެއާއިލާގެ އެންމެ އިސް ފިރިހެނާއެވެ. އާދެ "ބައްޕަ"އެވެ. އާއިލާގެ ހަރަދު ބަރަދު ބެލެހެއްޓުމުގެ ބޮޑު މަސްއޫލިއްޔަތު އެޅިފައި އެ އޮންނަނީ އެ ބައްޕަގެ ބޮލުގައެވެ. ބުރަކޮށް މަސައްކަތް ކޮށްގެން އެ ބައްޕަ އެވަނީ ހާދަހާވާ ބޮޑު ޤުރުބާނީއެކެވެ. ދަރިންގެ ހައްޤުގައެވެ. ލޯބިވާ އަނބިމީހާގެ ހައްޤުގައެވެ. އަނބިދަރިން ބަޑުފުރައި މުއްތިކުރާނެ ފައިސާ އެ ބައްޕަ ހޯދަނީ ހިތްވަރާއި މިތްނަތުންނެވެ. އަނބިދަރީންނަށްޓަކައި ހިތުގައި އުތުރި އަރަމުން އަންނަ ލޯތްބެއްގެ ބޮޑު ކަމުންނެވެ.\nބައެއް ފަހަރު އަޅުގަނޑުމެންނަށް ހީވެފައި އޮންނަނީ ބައްޕައިންނަކީ މާ ބޮޑު ޒިންމާއެއް އުފުލަން ޖެހޭ ބައެއް ނޫން ކަމަށެވެ. އެހެން ކަމަށްވަނީ ނަމަ ތިޔަ ހީކުރެވުނީ މުޅިއަކުން ރަނގަޅަކަށް ނޫނެވެ. ބައްޕައިން އެބައިމީހުންގެ ޒިންމާ ފުރިހަމައަށް އަދާނުކުރާ ނަމަ އާއިލާ ރޫޅި، ވިއްސިވިހާލިވެގެންދެއެވެ. އުފަލުން ފޮޅެމުން އައި އާއިލާގެ މާ މޯޅިވެ ފަތްތައް ފަޒާގެ ތެރެއަށް ގެއްލިދެެއެވެ. މި ދެންނެވީ ބައްޕައިންގެ ޒިންމާ އެ ބައްޕައިން އަދާ ނުކުރަނީނަމަ ވާނެ ގޮތެވެ.\nބައްޕައިންނަކީ ދަރީން ރަނގަޅު ގޮތުގައި ތަރުބިއްޔަތު ކުރުމުގައި އެންމެ އިސް ރޯލެއް އަދާކޮށްދޭން ޖެހޭ ފަރާތެވެ. ދަރިންނަށް ކޮންމެ ކަމެއްގައި ނަމޫނާ ދައްކަން ޖެހޭނެ ފަރާތެވެ. އަތުގައި ހިފައިގެން މިސްކިތައް ދިޔުމާއި، ހެޔޮކަންކަން ދަރީން ލައްވާ ކުރުވުމަކީ އެ ބައްޕައިން ކުރަން ޖެހޭނެ ކަންކަމެވެ. ދަރީން ލައްވާ މަސައްކަތްތައް ކުރުވާ، މަސައްކަތް ކުރަން ދަސްކޮށްދީ ދަރީންނަކީ ހީވާގި މުރާލި ބަޔަކަށް ހެދުމުގެ މޭސްތިރިއަކަށްވާންވާނީ ބައްޕައެވެ.\nދުޅަހެޔޮ އާއިލާއަކަށް "ޒިންމާދާރު ބައްޕަ"އެއް ހުރުމަކީ މުހިންމު ކަމެކެވެ. އާއިލާއެއް ފެށިގެން އަންނަނީ އެ ބައްޕައިންގެ ފުށުން ކަމަށްވާއިރު، އާއިލާއެއް ނެގެހެއްޓުމުގެ ބުރަ މަސްއޫލިއްޔަތު އެންމެ ބޮޑަށް އުފުލަން ޖެހޭނީވެސް ބައްޕައިންނާއެވެ. ބައްޕަގެ ދަރަޖައަކީ ކުޑަ ދަރަޖައެއް ނޫނެވެ. އާއިލާއެއްގެ ހަމަޖެހުމުގައި އެ ބައްޕައިންގެ ދައުރު ބޮޑެވެ. ޒިންމާވެސް ބޮޑެވެ.


ޖޫން 15, 2021 04:05\nދޮންކަނބުލޯ ހުރިހާ އެއްޗެއް ވިއްކިޔަސް ކަނބުލޮގެ ޙަޔާތުގައި ނާންނަ ދުވަހެއް ކަމަށް އެހަނދާންތައް ނެހެދޭނެ.\nޖޫން 15, 2021 06:32\nޕާސްޓް އިސް ޕާސްޓް... އަ ގު .ދަށް.ފިރެހެނުންގެ .އަގު .ވަޒަންކުރަން.ރަނގާޅު.ގޮތެއް.......................\nޖޫން 15, 2021 11:02\nޢަގު ދަށް އެއްޗިސްސޭ ކިޢާފަ އެ ވިއްކާލައިގެން ލިބޭ ފައިސާ އޯކޭ!\nޖޫން 15, 2021 21:03\nޕާޓީ ބޭއްވީމަ ވީނު. ހެވެއްނު ކޮންމެ ކަމެއް ކުރިޔަސް\nޖޫން 15, 2021 06:11\nމީ ތަ ތިޔަބުނާ ހިތްވަރަކީ . ސާ ބަސް ލިޔުންތެރިޔާ އަށް\nޖޫން 15, 2021 07:00\nހިތްވަރުތޯ ހިތްހަލާކުވުންތޯ؟ އެންމެ ރިވެތި ވެގެންވާ ހިތްވަރެއް ނޫން އަދި ތީކީ\nޖޫން 15, 2021 10:15\nހިތްވަރު އެއީ ބޭވަފާތެރިވާ މީހާގެ ހަދާން ފިލުވާލަން ފަސޭހަވާނެ ކޮންމެހެން ރޮއެރޮއެ ޑިޕްރެޝަންއަށް ގޮސް ވިސްނުމުގެ ބޭނުމެއް ނެތް.\nޖޫން 15, 2021 07:25\nބަރާ ބަރު! މަ ވެސް ތި ކަމާއި ވިސްނާނަން\nޖޫން 20, 2021 10:41\nކޭއެއްޗެހިވެސް ބޭރުކުރަންވީނު މޮޔަގޮލައެއްތަ އެއީ؟


ކަރަބާއޯ ކަޕް: ޗެލްސީ އާއި އާސެނަލް ކަޓުވާލުމަށްފަހު ޔުނައިޓެޑާއި ލިވަޕޫލް ކުއާޓާ އަށް | Jazeera\tކަރަބާއޯ ކަޕް: ޗެލްސީ އާއި އާސެނަލް ކަޓުވާލުމަށްފަހު ޔުނައިޓެޑާއި ލިވަޕޫލް ކުއާޓާ އަށް - Jazeera\nމުޙައްމަދު ޤާސިމް October 31, 2019 87 views0\nއިނގިރޭސި ލީގު ކަޕްގެ ހަތަރުވަނަ ބުރުގައި ރޭ ކުޅުނު މެޗުތަކުން ޗެލްސީ އާއި އާސެނަލް ކަޓުވާލުމަށްފަހު މެންޗެސްޓާ ޔުނައިޓެޑާއި ލިވަޕޫލުން އެ މުބާރާތުގެ ކުއާޓާ ފައިނަލުން ޖާގަ ހޯދައިފިއެވެ.\nފޯރިގަދަ މެޗަަކަށް ފަހު އަމިއްލަ ދަނޑުގައި އާސެނަލް އަތުން ޕެނަލްޓީ ޖަހައިގެން 5-4 އިން ލިވަޕޫލް މޮޅުވިއިރު، ޗެލްސީ ވަނީ އަމިއްލަ ދަނޑުގައި 2-1 އިން ޔުނައިޓެޑް އަތުން ބަލިވެފައެވެ.\nލިވަޕޫލުން ރޭގެ މެޗަށް ނިކުތްއިރު އާއްމުކޮށް އެޓީމުގެ ފުރަތަަމަ އެގާރައިގައި ހިމެނޭ އެއްވެސް ކުޅުންތެރިއަކު ކުޅެފައިނުވާއިރު، އާސެނަލުން ރޭގެ މެޗަށް ނިކުތީ ވެސް ޒުވާން ގިނަ ކުޅުންތެރިންނާއެކުއެވެ. އެހެންނަމަވެސް، ދުވަސްތަކަކަށްފަހު އެ ޓީމަށް ކުޅެމުން އަންނަ ހުނަރުވެރި މިޑްފީލްޑަރު މެސުޓް އޮޒިލް އަށް ފުރަތަމަ އެގާރައިން ފުރުޞަތުދީފައިވާއިރު، ރޭގެ މެޗުގައި އެ ޓީމުގެ ކެޕްޓަންކަން ކުރީ ސްޕެއިނުގެ ފުލްބެކް ހެކްޓަ ބެލަރީން އެވެ.\nއެންފީލްޑްގައި ރޭ ކުޅުނު މި މެޗު ފެށިގެން ހަވަނަ މިނެޓުގައި ލިވަޕޫލުން ލީޑްނެގީ އާސެނަލްގެ ޑިފެންޑަރު ޝްކޮޑްރަން މުސްތާފީ އަތުން ބައިކޮޅަށް ވަން ގޯލަކުންނެވެ. ނަމަވެސް، މެޗުގެ 19 ވަނަ މިނެޓުގައި އުރުގުއޭގެ މިޑްފީލްޑަރު ލޫކަސް ޓޮރޭރާގެ ލަނޑުން އާސެނަލް އެއްވަރުކޮށްފައިވާއިރު، އޭގެ ހަތް މިނެޓުފަހުން ބްރެޒިލްގެ ޒުވާން ފޯވާޑް ގެބްރިއެލް މާޓިނެއްލީ ވައްދާލި ގޯލުން އެ ޓީމު ވަނީ ފުރަތަމަ ފަހަރަށް ލީޑްނަގާފައެވެ.\nމެޗުގެ 36 ވަނަ މިނެޓުގައި ބުކާޔޯ ސާކާ ނަގައިދިން ހުރަހަކުން ލިބުނު ބޯޅައެއް ގޯލްގެ ތެރެއަށް ފޮނުވާލައިގެން މާޓިނެއްލީ ވަނީ ނަތީޖާ 3-1 އަށް ބަދަލުކޮށްލާފައެވެ. ނަމަވެސް، ފުރަތަމަ ހާފު ނިމެން ދެ މިނެޓަށްވެފައިވަނިކޮށް ލިވަޕޫލްގެ ހާވޭ އެލިއަޓް އަށް އާސެނަލްގެ މާޓިނެއްލީ ކުރި ފައުލަކަށް ރެފްރީ ދިން ޕެނަލްޓީއަކުން ޖޭމްސް މިލްނާ ވަނީ ފަރަގު ކުޑަކޮށްދީފައެވެ.\nދެވަނަ ހާފުގެ ކުޅުން ފެށިގެން ކުޑައިރުކޮޅެއްގެތެރޭގައި، މެޗުގެ 54 ވަނަ މިނެޓުގައި އައިންސްލީ މެޓްލަންޑް-ނައިލްސް ވަނީ އޮޒިލް ދިން ބޯޅައަކުން އާސެނަލަށް ދެވަނަ ފަހަރަށް ދެލަނޑުގެ ލީޑެއް ނަގައިދީފައެވެ.\nއޭގެ ހަތަރު މިނެޓުފަހުން، އެޑަމް ލަލާނާ ބޮލުން ޖައްސާލި ޕާހަކުން ޕެނަލްޓީއޭރިޔާބޭރުން ފޮނުވާލި ހަމަލާއަކުން ކުރީން އާސެނަލަށް ކުޅުނު އަލެކްސް އޮކްސްލޭޑް-ޗަމްބަލެއިން ވަނީ ނަތީޖާ 4-3 އަށް ބަދަލުކޮށްލާފައެވެ. އޭގެ ކުޑައިރުކޮޅެއް ފަހުން، މެޗުގެ 62 ވަނަ މިނެޓުގައި ޑިވޮކް އޮރީގީ ގެ ގޯލުން ލިވަޕޫލުން އެއްވަރުކުރިއިރު، މެޗުގެ 70 ވަނަ މިނެޓުގައި ޕެނަލްޓީއޭރިޔާބޭރުން ޖޯ ވިލޮކް ކާމިޔާބުކުރި ހިތްގައިމު ގޯލާއެކު އާސެނަލް ކުރީގައިއޮވެގެން ނިމެންދަނިކޮށް، މެޗުގެ އިތުރުވަގުތުގައި ލިވަޕޫލަށް އަނެއްކާވެސް އެއްވަރުކޮށްދިނީ އޮރީގީ އެވެ.\nމެޗުގެ ފުރިހަމަ ވަގުތު ހަމަވިއިރު ދެ ޓީމު 5-5 އިން އެއްވަރުވުމުން، ޕެނަލްޓީ ޝޫޓްއައުޓްގައި ލިވަޕޫލުން ކުރިހޯދީ 5-4 އިންނެވެ. ލިވަޕޫލުން ޖެހި ފަސް ޕެނަލްޓީ ކާމިޔާބުކުރިއިރު އާސެނަލްގެ ޑެނީ ސެބާޔޯސް ފޮނުވާލި ޕެނަލްޓީ ލިވަޕޫލްގެ ކީޕަރު ކޯހިމް ކެލަހާ މަތަކުރިއެވެ.\nލިވަޕޫލްގެ ޕެނަލްޓީތައް ފޮނުވާލީ، މިލްނާ، ލަލާނާ، ރިއާން ބްރޫސްޓާ، އޮރީގީ އަދި ކާޓިސް ޖޯންސް އެވެ. އާސެނަލްގެ އަނެއް ހަތަރު ޕެނަލްޓީ ކާމިޔާބުކުރީ ބެލެރިން، ނައިލްސް، މަޓެއޯ ގެންޑޫޒީ އަދި މާޓިނެއްލީ އެވެ.\nމި މުބާރާތުގައި ރޭ ކުޅުނު ފާހަގަކޮށްލެވޭ އަނެއް މެޗުގައި، ޗެލްސީގެ ސްޓެމްފޯޑް ބްރިޖުގައި ޔުނައިޓެޑުން މޮޅުވިއިރު، އެޓީމުގެ ދެލަނޑު ވެސް ޖަހައިދިނީ މާކަސް ރަޝްފޯޑް އެވެ.\nމިމެޗުގެ ފުރަތަަމަ ހާފުގައި ޔުނައިޓެޑަށް ލިބުނު ޕެނަލްޓީއަކުން ރަޝްފޯޑް ލީޑްނަގައިދީފައިވަނިކޮށް ދެވަނަ ހާފުގައި ޗެލްސީ އަށް އެއްވަރުކޮށްދިނީ މިޝީ ބަޓްޝުއާޔީ އެވެ. ނަމަވެސް، މެޗުގެ ފަހު 20 މިނެޓުގެ ތެރޭގައި ލިބުނު ހިލޭ ޖެހުމަކުން ރަޝްފޯޑް ވަނީ ޔުނައިޓެޑަށް ކުއާޓާ އިން ޖާގައެއް ކަށަވަރުކޮށްދީފައެވެ.\nރޭގެ މެޗުތަކަށް ފަހު ލީގު ކަޕްގެ ކުއާޓާ އިން ޖާގަ ހޯދާފައިވާ ގަދަބާރުން ގޭތެރޭގައި ހިމެނެނީ، ޔުނައިޓެޑާއި ލިވަޕޫލްގެ އިތުރުން އެންމެ ފަހުގެ ޗެމްޕިއަން މެންޗެސްޓާ ސިޓީ އެވެ. ދެން ކުއާޓާގައި ހިމެނެނީ ރޭ ވުލްވްސް އަތުން 2-1 އިން މޮޅުވި އެސްޓަން ވިލާ، ލެސްޓާ ސިޓީ، އެވަޓަން، ކޮލްޗެސްޓާ ޔުނައިޓެޑް އަދި އޮކްސްފޯޑް ޔުނައިޓެޑެވެ.


ގޫގުލްއިން ބުނަނީ އެއް ޑޮލަރަކީ 790 ރުފިޔާ ކަމަށް – Dhen.mv\nމުޙައްމަދު ސަނީޙް May 11, 2021 - 3:47 am\nބޭންކް އޮފް މޯލްޑިވްސްގެ އޭޓީއެމް އެއް -- ދެން އިމޭޖްސް/އިބްރާހީމް ޝަމްވީލް\nއެމެރިކާގެ ޑޮލަރެއްގެ އަގަކީ ރާއްޖޭގައި ބޭނުންކުރަމުން އަންނަ ލީގަލް ޓެންޑަރ، ދިވެހި ރުފިޔާގެ 790 ރުފިޔާ ކަމަށް ގޫގުލް އިން ދައްކައިފިއެވެ.\nފައިސާގެ އަގު ކުއްލިއަކަށް ވެއްޓުމަށް މެދުވެރިވާ ބައެއް ސަބަބުތައް ހުރެއެވެ. މީގެ ތެރެއިން މައިގަނޑު އެއް ސަބަބަކީ އެ ޤައުމެއްގެ އެތެރޭގައި ދައުރުވާ އަމިއްލަ ފައިސާ ގިނަ ވުމާއި، ބޭނުން ކުރަން ހުންނަ ބޭރު ފައިސާގެ އަދަދު މަދު ވުމެވެ. ނުވަތަ ތަކެތީގެ އަގު އާދަޔާ ޚިލާފަށް މައްޗަށް ދިއުމެވެ.\nދިވެހި ރާއްޖޭގެ 2009 ވަނަ އަހަރާ ހަމައަށް މަރުކަޒީ ބޭންކުން ގެންގުޅެފައި ވަނީ ފިސްޑް އެކްސްޗޭންޖް ރޭޓް ނިޒާމެކެވެ. އޭރު 11.72 ރުފިޔާއަށް 1 ޑޮލަރު ލިބެއެވެ. ނަމަވެސް ރައީސް ނަޝީދުގެ ވެރިކަމުގައި ދުނިޔެއަށް އައި ގްލޯބަލް ފައިނޭޝިއަލް ކްރައިސިސްއާއެކު، ދިވެހި ރާއްޖޭގެ އެކްސްޗޭންޖް ނިޒާމް ސެމި-ފްލޯޓް ކޮށްލިއެވެ. އޭގެ ސަބަބުން ދިވެހި ފައިސާގެ އަގު ވެއްޓިގެންދިޔައެވެ. ނަމަވެސް ޤައުމުގެ އުފެއްދުންތެެރި ކަމާ އެއްވަރަކަށް އެކްސްޗޭންޖް ރޭޓް އެރިއެވެ.\nމިހާ ބޮޑަށް ދިވެހި ފައިސާގެ އަގު ވެއްޓިފައިވާ ކަމަށް ގޫގުލް އިން ދައްކާފައި މިވަނީ މުހިންމު ކަންތައްތަކެއް ޤައުމަށް ކުރިމަތިވެފައިވާ ދަނޑިވަޅެއްގައެވެ. މިގޮތުން ރާއްޖޭގެ ބޯޑަރު އަލުން ހުޅުވައިލުމަށް ފަހު ފަތުރުވެރިކަން ކިރިޔާ ކުރިޔަށް ޖެހިލިތަނުން ކޮވިޑް-19ގެ4ވަނަ ރާޅާއެކު ޓޫރިޒަމް އަނެއްކާ ވެސް މިވަނީ އަޑިއަޅައިލައިފައެވެ. އަނެއްކޮޅުން ކޮވިޑް-19 އާ ގުޅިގެން އިޤްތިޞާދު ހިފެހެއްޓުމަށް ކަމަށް ބުނެ ދެވަނަ ފަހަރަށް، ކޮންޓިޓޭޓިވް އީސިންގެ ދަށުން ރުފިޔާ ޗާޕް ކުރުމުގެ ހުއްދަ މަޖިލީހުން މިދިޔަ މަހު އެމްއެމްއޭއަށް ވަނީ ދީފައެވެ. މިހުއްދައަކީ އެއް އަހަރު ދުވަހަށް ރުފިޔާ ޗާޕް ކުރުމަށް ދީފައިވާ ހުއްދައެކެވެ.\nފައިސާގެ އަގު މިހާ ބޮޑަށް ވެއްޓިފައިވާ ކަމަށް ގޫގުލް އިން ދައްކާފައިވަނީ7މޭ އިން 10 މޭ އާ ދެމެދުގައެވެ. އަދި 10 މޭ ގެ ފަހުން ރޭޓަށް ބަަދަލެއް ނާދެއެވެ.\nގޫގުލް އިން ދައްކާގޮތުން ޑޮލަރުގެ އަގަކީ 790 ރުފިޔާ\nގޫގުލް އިން މިގޮތަށް ދެއްކި ނަމަވެސް ރާއްޖޭގައި ބޭނުން ކުރަމުން އަންނަ ރުފިޔާއަކީ ޑޮލަރާއި ޕެގް ފައިސާ އެކެވެ. މާނައަކީ ދިވެހި ރުފިޔާ، އެމެރިކާގެ ޑޮލަރަށް ބަދަލު ކުރާ ރޭޓަކީ އެއްވަރެއްގައި ހިފެހެއްޓިފައިވާ ރޭޓެކެވެ. މި ރޭޓް ބަދަލު ކުރުމުގެ ބާރު އޮންނާނީ ރާއްޖޭގެ މަނިޓަރީ އޮތޯރިޓީ، އެމްއެމްއޭ އަށެވެ.\nމޯލްޑިވްސް މަނިޓަރީ އޮތޯރިޓީގެ ވެބްސައިޓުން ދައްކާ ގޮތުން ރާއްޖޭގެ އެކްސްޗޭންޖް ރޭޓަށް މާބޮޑު ބަދަލެއް އައިސްފައެއް ނުވެއެވެ. ސެމި-ފްލޯޓިންގް ރޭޓްގެ ދަށުން ރާއްޖޭގައި އެމެރިކާ ޑޮލަރު ދިވެހި ރުފިޔާއަށް ބަދަލު ކުރާ މިޑް ރޭޓަކީ، 12.85 އެވެ. ނަމަވެސް މި ރޭޓްއަށް 20 އިންސައްތަ އެއްކޮށް، އުނި ކުރެވެއެވެ. މާނައަކީ އެކްސްޗޭންރޭޓް އުޅޭނީ 10.28 ރުފިޔާއާއި 15.42 ދެމެދުގެ އަދަދެއްގައެވެ.\nއެކްސްޗޭންޖް ރޭޓް މިގޮތަށް ހުރި ނަމަވެސް ކަޅު ބާޒާރުގައި ޑޮލަރުގެ ރޭޓް މިވަނީ އަނެއްކާ ވެސް އުފުލިފައެވެ. މިހާރު ކަޅު ބާޒާރުގައި ޑޮލަރެއްގެ އަގު ހުރީ 19 ރުފިޔާއަށެވެ. މިދިޔަ އަހަރު ޑޮލަރުގެ ރޭޓް 25 ރުފިޔާއަށް ވެސް އަރާފައިވާކަން ފާހަގަކޮށްލެވެއެވެ.\nފަހަރެއްގައި ގޫގުލް އިން މިގޮތަށް ދައްކާފައި ވަނީ ސާވާރއަށް ދިމާވި މައްސަލައަކުން ކަމަށް ވެދާނެއެވެ. އެކްސްޗޭންޖް ރޭޓްގެ އަދަދުތައް ގޫގުލް އާ ހިއްސާ ކުރަނީ އެމެރިކާގެ ފައިނޭންޝިއަލް ކުންފުންޏެއް ކަމަށްވާ މޯނިންގްސްޓަރއިންނެވެ.\nޑޮލަރު ޑޮލަރުގެ އަގު\nމަރުކޮސް ނުގޮވާ ހިމޭނުން ހުރިއްޔާ މާ ތާހިރުވާނެ.\nއެކަމަކ ޒެޑްއ.ކޮމ އިނ ދައްކަނ ފަނަރަަ ޕޮއިންްޓ ތިނެއ ހައެއ ފަހެއ ކަމަށް\nހީވަނީ ގޫގަލް އަށް ކޮވިޑް އެރީހެން\nމި ހުސް އިބޫގެ ކަންތަކޭ. އެހީއަށް ލިބޭހާ ލާރިއެއް ކައިފަ، ޗާޕުކޮށްގެންވެސް ކައިފަ، އަނެއްކާވެސް ލާރި އެ ޗާޕު ކުރަނީ. ދެން ލާރީގެ އަގު ހަޤީޤަތުގައިވެސް ދަށްވެގެން ދާނެ. ސާވާ މައްސަލަ ޖެހުނަސް ގޫގަލްއިން އެބުނީ ތެދެއް.\nކަޅު ބާޒާރުގައި އަނެއްކާވެސް ޑޮލަރުގެ އަގު މައްޗަށް ޖެހިލައިފި\nޑޮލަރުގެ އަގު ހިފަހައްޓަން އަމިއްލަ ފަރާތްތަކުގެ އެކައުންޓުތަކަކާ ނުކުޅޭނަން : އެމްއެމްއޭ\nބޭރުގެ ޕްލެޓްފޯމްތަކުން ޑޮލަރު އެކައުންޓަށް ޖަމާކުރުން ހުއްޓާލުމުން ރައްޔިތުން ރަތަށް!\nނަފުރަތުގެ ބިލު ނަމަކަށް ކިޔާ ބިލެއް މަޖިލީހަށް ހުށައަޅާފައެއްނެތް: މުސްތަފާ\nހުސައިން ރަޝީދަކީ ރައީސް ނަޝީދު ބޭނުންކުރާ "ޓޫލް"އެއް: ލޯޔަރު ވައްޑެ\nބޮލީވުޑްގެ ޚަބަރުތައް ކުރުކޮށް: ކަންގްނާ ބޭނުން ވަނީ އިންޑިއާގެ ނަން "ބާރަތު" އަށް ބަދަލު ކުރަން، ރާހުލް ތުނބުޅި ބޭލުން ދިޝާއަށް ކަމަކު ނުދިޔަ\nލޯބިވެރިޔާއަށް އައިފޯނެއްގަނެދޭން ސޯނޫ ސޫދުގެ އެހީއަށް އެދިއްޖެ\n“މުގެމްބޯ”ގެ ރޯލް ކުޅެން ފުރަތަމަ ލިބުނީ އަމްރިޝް ޕޫރީއަކަށް ނޫން!


Environment Minister, Addu City Councilaa bahdhalu kurahvaifi - AO News\nމިނިސްޓަރ އޮފް އެންވަޔަރަންމަންޓް، ޑރ. ޙުސައިން ރަޝީދު ޙަސަން, އައްޑޫ ސިޓީ ކައުންސިލާ މިއަދު ބައްދަލުކުރައްވައިފި އެވެ. މި ބައްދަލުކުރެއްވުން އޮތީ މިއަދު ހެނދުނު އައްޑޫ ސިޓީ ކައުންސިލްގެ އިދާރާގައެވެ.\nމިއަދުގެ ބައްދަލުކުރެއްވުމުގައި ވާހަކަފުޅުދައްކަވަމުން މިނިސްޓަރ ވިދާޅުވީ، އައްޑޫގައި ހިމާޔަތް ކުރެވިފައިވާ ތަންތަނާއި އައްޑޫ ނޭޗަރ ޕާރކް، ކައުންސިލާ ހަވާލުކުރެއްވުމަށް ތައްޔާރުވަމުން ގެންދަވާ ކަމަށެވެ. މީގެ އިތުރުން މިނިސްޓަރ ވިދާޅުވީ، ޤަޢުމީ ފެންވަރުގައާއި ރަށު ފެންވަރުގައި ކުނި މެނޭޖުކުރުމަށް އާ ގޮތްތަކެއް ހޯދަން ޖެހޭ ކަމަށާއި، މިގޮތުން މި އަހަރުގެ ތެރޭގައި ކުނީގެ ބާވަތްތައް ވަކިކޮށްގެން ނަގަން ފަށާނެ ކަމަށެވެ. އަދި ކުނިވާ ޒާތުގެ ކުންޏަކީ ކޮންމެ ދުވަހަކުވެސް ނަގަންޖެހޭ ކުނި ކަމަށާއި، ކުނީގެ ބާވަތްތައް ވަކިވަކިން ނަގަން ފެށުމުން އިސްރާފު ކުޑަކުރެވި، ރީޔޫސް އަދި ރީސައިކަލް ކުރުމަށް މަގުފަހިވެގެންދާނެ ކަމަށެވެ.\nމީގެ އިތުރުން އައްޑޫ ސިޓީގެ ނަރުދަމާގެ މައްސަލަތާ ގުޅޭގޮތުން ވާހަކަފުޅުދައްކަވަމުން މިނިސްޓަރ ވިދާޅުވީ، އައްޑޫ ސިޓީގައި ނަރުދަމާގެ ޚިދުމަތް ނުފެށި އޮތުމަކީ ކަންބޮޑުވެވަޑައިގަންނަވާ ކަމެއް ކަމަށާއި، މި މައްސަލަ ޙައްލުކުރުމަށް މަސައްކަތް ކުރައްވާނެ ކަމަށެވެ.\nމި ބައްދަލުކުރެއްވުމުގައި ވާހަކަފުޅުދައްކަވަމުން މޭޔަރ ވިދާޅުވީ، އައްޑޫ ސިޓީގެ ތިމާވެށީގެ ކަންތައްތައް ބައްލަވާލެއްވުމަށްޓަކައި މިނިސްޓަރ ވަޑައިގަތުމަކީ ރާއްޖޭގެ ރަށްރަށުގެ ތިމާވެއްޓަށް ދެއްވާ އަހައްމިއްޔަތުކަން ދޭހަވާ ކަމެއް ކަމުގައެވެ. މޭޔަރ ވަނީ އައްޑޫގެ ބަޔޮސްފިއަރ ރިޒާރވް އަދި ނޭޗަރ ޕާރކާއި ހިމާޔަތް ކުރެވިފައިވާ އެހެނިހެން ސަރަޙައްދުތަކުގެ މެނޭޖްމަންޓް ޕްލޭން ހެދުމުގެ މަސައްކަތް ކުރިއަށްދާ ގޮތުގެ މައުލޫމާތު މިނިސްޓަރާ ޙިއްސާކުރައްވައިފައެވެ.\nމީގެ އިތުރުން، ހުޅުދޫމީދޫގައި މިހާރުވެސް ކުނި ވަކިކުރުމުގެ މަސައްކަތާއި، ކުނި ކޮމްޕޯސްޓް ކުރުމުގެ މަސައްކަތް ފަށާފައިވާކަން ފާހަގަކުރައްވައި، ކޮމްޕޯސްޓް ކުރުމުގައި ދިމާވާ ދަތިތަކާ ގުޅޭ މަޢުލޫމާތު މިނިސްޓަރާ ޙިއްސާކުރައްވައިފައެވެ. އަދި ހުޅުދޫމީދޫގެ ކުނި ކޮށި ފުރިފައިވުމާ ގުޅިގެން އެތަނަށް ޖަމާވާ ކުނި ހުސް ކުރެވޭނެ އިންތިޒާމެއް ހަމަޖައްސަވައިދެއްވުމަށް މޭޔަރ ވަނީ މިނިސްޓަރގެ އަރިހުން އެދިވަޑައިގެންފައެވެ.\nމިއަދުގެ ބައްދަލުކުރެއްވުމުގައި، އައްޑޫ ސިޓީ ފޭދޫގެ ފެން ހިންދާ ނިޒާމުގެ މަސައްކަތް ނިމިފައިވުމާ ގުޅިގެން، ކުރިއަށް އޮތް ތަނުގައި މި ނިޒާމު ދެމެހެއްޓެނިވި ގޮތެއްގައި ބަލަހައްޓާނެ ގޮތަކާ ގުޅޭގޮތުންވެސް ބައްދަލުވުމުގެ ބައިވެރިން ވަނީ މަޝްވަރާކުރައްވައިފައެވެ.\nމީގެ އިތުރުން، އައްޑޫ ނޭޗަރ ޕާރކް، ސިޓީ ކައުންސިލާ ހަވާލުރުމުގެ އެއްބަސްވުމުގެ ފުރަތަމަ ޑްރާފްޓާ ގުޅޭގޮތުން މިނިސްޓަރ އޮފް ސްޓޭޓް ފޮރ އެންވަޔަރަންމަންޓް، ޑރ. ޢަބްދުﷲ ނަސީރާއި، އެންޔަވަރަންމަންޓަލް ޕްރޮޓެކްޝަން އެޖެންސީގެ ބޭފުޅުން ވަނީ ކައުންސިލާ މަޝްވަރާކުރައްވައިފައެވެ.\nމިއަދުގެ ބައްދަލުކުރެއްވުމުގައި ކައުންސިލްގެ ފަރާތުން މޭޔަރ އާއި ކައުންސިލަރުންނާއި، އަވަށު އޮފީސްތަކުގެ ޑިރެކްޓަރުންނާއި، ކައުންސިލް އިދާރާގެ ސެކްޝަންތަކުގެ އިސްވެރިން ބައިވެރިވެލެއްވިއެވެ. އަދި މިނިސްޓްރީ އޮފް އެންވަޔަރަންމަންޓްގެ ފަރާތުން މިނިސްޓަރ ޑރ. ޙުސައިން ރަޝީދު ޙަސަނާއި، މިނިސްޓަރ އޮފް ސްޓޭޓް ފޮރ އެންވަޔަރަންމަންޓް، ޑރ. ޢަބްދުﷲ ނަސީރާއި، މިނިސްޓްރީ އާއި އެންވަޔަރަންމަންޓަލް ޕްރޮޓެކްޝަން އެޖެންސީގެ ބޭފުޅުން ބައިވެރިވެލެއްވިއެވެ.\nއައްޑޫ ސިޓީއައްޑޫ ސިޓީ ކައުންސިލްއެންވަޔަރަންމަންޓް މިނިސްޓްރީއެންވަޔަރަންމަންޓް މިނިސްޓްރު ޑރ ހުސައިން ރަޝީދު ހަސަން\nއައްޑޫ “ސިޓީ ބާޒާރު”ގެ އިތުރު ހަތް ފިހާރައެއް ބޮޑުކުރަނީ


Iheavan mashroouge master plan mi mahu nimeyne: MInister saeed | Mihaaru\nއައިހެވަން މަޝްރޫއުގެ މާސްޓަ ޕްލޭން މިމަހު ނިމޭނެ: މިނިސްޓަރު ސައީދު\nއައިހެވަން ޕްރޮޖެކްޓްގެ ކުރެހުމެއް: އެތަނުގެ މާސްޓަ ޕްލޭންގެ މަސައްކަތް މިމަހުގެ ތެރޭގައި ނިމޭނެ ކަމަށް މިނިސްޓަރު ސައީދު ވިދާޅުވި.\n06 ޖުލައި 2017 - 19:53\nއައިހެވަން މަޝްރޫއުގެ މާސްޓާ ޕްލޭން މި މަހުގެ ތެރޭގައި ނިމޭނެ ކަމަށާއި އޭގެ އިތުރުން އެ ތަނުގެ ފީސިބިލީ ސްޓަޑީ ވެސް ނިމިފައިވާ ކަމަށް އިކޮނޮމިކް މިނިސްޓަރު މުހައްމަދު ސައީދު މިއަދު ވިދާޅުވެއްޖެ އެވެ.\nވެލާނާ އިންޓަނޭޝަނަލް އެއާޕޯޓުގައި ހިންގާ މަޝްރޫއުތަކާ ބެހޭ ގޮތުން މައުލޫމާތު ދެއްވުމަށް ނޫސްވެރިންނާ އެކު ބޭއްވި ބައްދަލުވުމުގައި "މިހާރު"ން ދެންނެވި ސުވާލަކަށް ޖަވާބު ދެއްވަމުން މިނިސްޓަރު ވިދާޅުވީ އެތަނުގެ މާސްޓަ ޕްލޭންގެ ތަފުސީލްތައް މި މަހުގެ އާއްމުކުރައްވާނެ ކަމަށެވެ.\n"އައިހެވަންގެ މާސްޓަޕްލޭންގެ މަސައްކަތް ޖުލައި މަސް ނިމުމުގެ ކުރިން ނިމޭނެ. ނިމޭ އިރުގައި އަޅުގަނޑުމެން މީޑިއާ އަށް ހިއްސާ ކޮށްލާނަން. ނިމޭއިރުގައި އަޅުގަނޑުމެންނަށް ހުރިހާ ޑީޓެއިލެއް އެނގޭނެ،" އެ މަޝްރޫއު ފެށުން ލަސްވާ ސަބަބާ ބެހޭ ގޮތުން ސުވާލުކުރުމުން ސައީދު ވިދާޅުވި އެވެ.\nމިނިސްޓަރު ވިދާޅުވީ އެ މާސްޓަ ޕްލޭން ނިމޭއިރު އެތަނުގެ މަގުތައް ހަދާނެ ގޮތްތަކާއި ބަނދަރާއި އެއާޕޯޓް އޮންނާނެ ތަނާއި ފެހި ކުރާނެ ސަރަހައްދުތަކާއި ހުސް ބިމާއި އިންޑަސްޓްރިއަލް މަސައްކަތްކުރާނެ ސަރަހައްދުތައް ކަނޑައެޅިގެންދާނެ ކަމަށެވެ.\n"އެ މަސައްކަތަށް ކުޑަވެސް ބުރުލެއް ނާރާ. ﷲގެ ވާގިފުޅާއެކު އަޅުގަނޑުމެން ޖުލައި މަސް ނިމުމުގެ ކުރިން މާސްޓާ ޕްލޭންގެ ހުރިހާ ކަމެއް ނިމޭނެ. ދެން އޮންނާނީ މަސައްކަތް ފެށުން،" ސައީދު ވިދާޅުވި އެވެ.\nއައިހެވަން މަޝްރޫއުގެ މާސްޓަ ޕްލޭން ހެދުމުގެ މަސައްކަތް، ގާތްގަނޑަކަށް ހަތަރު މަސްދުވަހުގެ ތެރޭގައި ނިންމާ ގޮތަށް ސިންގަޕޫރުގެ ސުރުބަނާ ޖުރޮންގް ކުންފުންޏާ ހަވާލުކުރީ މިދިޔަ ނޮވެމްބަރު މަހުގެ އެއް ވަނަ ދުވަހު އެވެ.\nމިއަހަރުގެ ބަޖެޓްގައި އެސްއީޒެޑް މަޝްރޫއުތަކުން ލިބޭނެ ކަމަށް ހިމަނާފައިވާ ކަންތައްތަކުން ލިބޭނެ އާމްދަނީއާ ބެހޭ ގޮތުން ސުވާލު ކުރުމުން މިނިސްޓަރު ވިދާޅުވީ އެސްއީޒެޑަށް ކަނޑައެޅިފައި ހުރި އާމްދަނީން މިއަހަރު ނިމުމުގެ ކުރިން ވަރަށް ބޮޑު ބައެއް ލިބޭނެ ކަމަށެވެ.\nމިދިޔަ އަހަރުގެ މެއި 23 ވަނަ ރައީސް އަބްދުﷲ ޔާމީން ހއ. ހޯރަފުއްޓަށް ވަޑައިގެން ވިދާޅުވީ ރާއްޖޭގެ ޗާޓު ބަދަލުވާ ފަދަ މަޝްރޫއުތަކެއް ހިންގަމުން އަންނަ ކަމަށާއި އައިހެވަން މަޝްރޫއު ހަގީގަތަކަށް ހެދުމަށް މި އަހަރު ބިން ހިއްކަން ފަށާނެ ކަމަށެވެ.\nފޮރިން އިންވެސްޓްމަންޓްތަކާ ބެހޭ ގޮތުން ސުވާލު ކުރުމުން މިނިސްޓަރު ވިދާޅުވީ ކ. އެނބޫދޫފަޅު ހިއްކުމުގެ 700 މިލިއަން ޑޮލަރުގެ މަޝްރޫއަކާއި ތުލުސްދޫ ކައިރީގައި މިހާރު ވެސް 800 މިލިއަން ޑޮލަރުގެ މަޝްރޫއެއް ހިންގަމުން އަންނަ ކަމަށެވެ. އަދި ފޮރިން އިންވެސްޓްމަންޓްތަކަށް ކަނޑައެޅި މިންވަރު މިހާރު ވެސް ހާސިލްވެފައިވާ ކަމަށް ވެސް ސައީދު ވިދާޅުވި އެވެ.\nއިގްތިސާދު އިކޮނޮމިކް މިނިސްޓްރީ އިކޮނޮމިކް މިނިސްޓަރު އައި-ހެވަން\n34 ކޮމެންޓް, 63 ރިއެކްޝަންސް\nއެސް އީ ޒެޑް އަކީ ވެރިކަން ބަދަލުވާން ކައިރިވެއްޖެހެން ހީވާ ވަގުތު ތަކުގައި ކިޔާ ތާނިޔާ ގަޑަކަށް ކިޔާ އުޅޭ ނަމެއްތަ ؟؟\nމިއުޅެނީ މާލޭގަ ރަނގަޅު ބަނދަރެއް ނެތިގެނެވެ ރަނގަޅު ބަނދަރެއް ތިލަފުށީގަ ނުވަތަ ހުޅުމާލޭގަ ހަދަން އެބަޖެހެއެވެ ހދ ކުޅުދުއްފުށީގަ ބޭރު ބަނދަރެއް އެބަ އޮތެވެ ދެން ކޮން އައިހެވަނެއް ހަދާވާހަކއެއް ހެވެ ނުވިއެއްނުން ފައިބާ\nކޮއްކޯ ވިޔަފާރި ބަނދަރާ ޓްރާންސްޝިޕްމަންޓް ބަނދަރާ އެއީ މުލިން ދެ ކޮންެޕްޓެއްގެ ދެ ބަނދަރެއް...ކުޑަކޮށް ހޯމް ވޯރކްހަދާލާފަ ކޮމެންޓް ކޮށްލާނަމަ ތާކުން އެއްޗެއް ފެންނަ އިރަށ ްބޭނި ގަންނަ އުސޫލު ހުންނާތީ ހަލާކުތިވަނީ\nއިންތިޚާބު ކައިރީވީތަ؟ އައިހެވަންގެ ފޯޓޯ ޓީވީން ތިހާވަރަށް ތިދައްކަނީ.\nރަތްޔިތުންގެ ފައިސާ ޚަރަދުކޮށްގެން ކުރާކަމެއް3މަސްލަސްވި ސަބަބު ބުނެދީ. ލަސްވެގެން ކުރި ޖޫރިމަނާ އަކީ ކޮބާ.\nތިޕުލޭނު ރަގަޅު ވާނެ މަހުޝަރަތް ދުވަހު އިއުލާން ކުރަން. ކޮބާތައް ބޭއްވި ފޯރަމް ތަކާއި ދެއްކި ސަޅި ވާހަކަތައް، ހުސް ދޮގަށް ނޫންތޯ ބަދަލު ވީ!\nބަލަ މަވެސް ތިޔާގެ މާސްޓަރޕްލޭންއެއް ހަދާފާނަން ،،، އެޔަކީ މިހާރު މާކަބޮޑުކަމެށްނޫން ،، ކޮމްޕިއުޓަރުން ހުރިހާކަމެށްކޮއްލެވޭނެ ،، ތިޔަ އައިހެވަން ގޭސްގަނޑު އަނބުރާތާ މިހާރު3އަހަރުވީ ،،، ވީކަމެށްހަރާމް ،،، ސިޔާސީ ކުޅިކުޅޭން މީހުންގެ ބޮލަށްޗިޕްޖަހަން ގެންގުޅޭ އެއްޗެއް އައިހެވަން އަކީ ،،، ދެންތިއެއްނުހިނގާނެ ،،، ދިވެއްސަކު ފުރަތަމަ ފަހަރަށް ސަރުކާރުން ހަނދަށް ފޮނުވަނީއޭ ކިޔައިގެން ރަގަޅު ގޭސްގަނޑެއް އެނބުރިދާނެ ،،، އޭރުން ތިބޭނެ ގަބޫލްކުރާބަޔަކު ،،،، ރަގަޅުފެންވަރެއްގައި ޖެއްސިއްޖިއްޔާ ،،، އެހެންނޫނީ ދެންމިހާރު ހިނގާނެ އެކައްޗެއްވެސް ނެތް ،،، ވަރަށްވެދުން\nއެންމެ 08 ހަފުތާތެރޭގައި މިފުރަމާލެއަށްވުރެ ބޮޑު، 240 ހެކްޓެއަރގެ ބިމެއް (ހުޅުމާލެ 2) ހިއްކާލެވިދާނެކަމަށް ޤަބޫލު ނުކުރައްވަންތޯ؟ ފުރަމާލޭގެ މިހާރުގެ ސައިޒަކީ 208 ހެކްޓެއަރ، އެއީ އިންޑަސްޓްރިއަލް ވިލެޖަށް އިތުރުވި 06 ހެކްޓެއަރއާއެކު!\nއެސްީޒެޑް، އައިހެވަން، ތެޔޮ ނަގަނީ، ކުޅުދުއްފުށި އެއަރޕޯޓް، އިސްމަހެރާ ރިސޯޓް، މިީ ހަމަ ނިމެނީ ނިމެނީ ނިމެނި ....ވެދުން\nމި އަހަރުގެ 26 ބިލިއަން ރުފިޔާގެ ބޮޑު ބަޖެޓުގެ %49 އަކީ ތިޔަ ކިޔާ އައި ހެވަން އިން ވަންނާނެ ކަމަށް ބުނެފަ އޮތް އަދަދު. ޟިހާރު ތިކިޔަނީ އޭގެ ޕްލޭން ނިންމާ ވާހަކަ. މަޖާ ކަމެއްތީ. ޢަދި ތެޔޮވަޅުގެ ޕްލޭންވެސް ނެރޭނެ. ކަލޯ ސައީދޫ ހަނދާން ކުރަތި ގުބޯ ނުހެއްދޭނެ. ފައްކާ ގުއި ރޯނެއްގަ 2018 ގަ ﷲ ގެ ރަހުމަތުން ޖައްސާނަން. ބޮޑުމަގާމުގަ ބަގުޑި ބައްދައިގެން ހުރެވޭތޯ ބަލާ.\nދިގޮތަށް ވަރަށްގިނަ ޕްލޭންތައް ނިމޭނެކަމަށް މިހާރުބުނާނެ ރައްޔިތުން ހައްދާނަމޭހިތާ. އެކަމު އެޕްލޭން ނިމިފަ އޮންނާނީ ކަރުދާސް ގަނޑެއްގައި ފައިލްކޮށްފަ. އަދި އިތުރަށް އެއްޗެކޭ ދަންނަވާނަމަ ތިބުނާ ޕްލޭނަށްވުރެކުރިން ސަރުކާރުވެސް ނިމިދާނެތޯއްޗެއް.\n2018 ކާމިޔާބު ވާނީ އެންމެ ގިނަ ޕްރޮޖެކްޓް ހިންގައިގެންތޯ ނޫނީ ރައްޔިތުންގެ ވޯޓުންތޯ؟ ރައްޔިތުން ވިސްނަނީ ޖީބަށްވަނީ ބާރު ބޮޑުތޯ ނޫނީ ލުއިތޯ.. މިހާތަނަށްވީ ބާރުބޮޑު... ވޯޓު ދެނީ ރައްޔިތުން ....


Rajapakse ge ekuveriyaa Rajapakse ge magaamu athulun\nރާޖަޕަކްސަގެ އެކުވެރިޔާ ރާޖަޕަކްސަގެ މަގާމު އަތުލުން\nސްރީ ލަންކާގައި އިއްޔެ ބޭއްވި ރިޔާސީ އިންތިހާބު ކާމިޔާބުކުރައްވައި ރައީސް މަހިންދަ ރާޖަޕަކްސަގެ މައްޗަށް ކުރި ހޯއްދެވި، އިދިކޮޅު އިއްތިހާދުގެ ކެންޑިޑޭޓް މައިތިރީޕަލާ ސިރިސޭނާ އަކީ އެއް އިރެއްގައި ރާޖަޕަކްސްގެ އެންމެ އަރިސް އެއް ވަޒީރެވެ. ކެބިނެޓްގައި ސިރިސޭނާ އަށް ހަވާލުވެފައި ވަނީ ހެލްތު މިނިސްޓަރުކަމެވެ. އެކަމަކު ނޮވެމްބަރު މަހު އޭނާ ވަޒީރުކަން ދޫކޮށްލެއްވުމަށް ފަހު ރިޔާސީ އިންތިހާބަށް ވާދަކުރައްވާނެކަން އިއުލާނުކުރެއްވުމާ އެކު ދެ ބޭފުޅުން ހަތުރުންނަށް ވީއެވެ. ރާޖަޕަކްސަގެ ސަޕޯޓަރުން ވެސް ސިރިސޭނާ އަކީ ޚާއިނެއްގެ ގޮތުގައި ސިފަކުރި އެވެ.\nސިރިސޭނާ އަކީ ދަނޑުވެރި ސިންހަޅަ އާއިލާ އަކަށް ނިސްބަތްވާ ބޭފުޅެކެވެ. ރާޖަޕަކްސަ އަކީ ވެސް ބައި ގިނަ ސިންހަޅައިންގެ ނުފޫޒު ގަދަ ބޭފުޅެކެވެ. އެކަމަކު ސިރިސޭނާގެ ކާމިޔާބީގެ ފަހަތުގައި ވަނީ ބޮޑު އިއްތިހާދެކެވެ. އިދިކޮޅު އިއްތިހާދުން ވަނީ އިންތިހާބަށް އިއުލާނުކުރަންދެން، އެ އިއްތިހާދުގެ ކެނޑިޑޭޓަކީ ކޮބައިކަން ސިއްރުކޮށްފަ އެވެ.\nލަންކާގެ ސިޔާސީ މަސްރަހު ދިރާސާކުރާ ފަރާތްތަކުން ބުނަނީ ސިރިސޭނާގެ ކާމިޔާބީ އަށް ވުރެ އިންތިހާބުގެ ނަތީޖާ އެނބުރިގެން ދިއުމުގެ ސަބަބަކީ ރާޖަޕަކްސަގެ ވެރިކަން އޮތް ގޮތް ކަމަށެވެ. އެގޮތުން ކޮރަޕްޝަންގެ މައްސަލަތައް ގިނަވުމާއި އާއިލީ ބޭފުޅުންނަށް ހުރިހާ މުހިންމު މަގާމުތައް ދިނުމާއި ސިޔާސީ މިނިވަންކަން ހަނިކުރުން ހިމެނެ އެވެ.\n"މުޅި އިގްތިސާދާއި ހުރިހާ ކަމެއް ކޮންޓްރޯލް ކުރަނީ އެއް އާއިލާއަކުން. ރައީސްގެ ތިން ބެއިންނާއި ރައީސްގެ ދަރިކަލުން މި ވަނީ ނުފޫޒު ގަދަ ހުރިހާ މަގާމެއްގައި،" ސިރިސޭނާ ވިދާޅުވެފައިވެ އެވެ.\nކެމްޕޭނުގައި ވެސް ގައުމުގެ ދާހިލީ މައްސަލަތައް ހައްލުކުރާނެ ގޮތުގެ ވާހަކަ އަށް ވުރެ ބޮޑަށް ސިރިސޭނާ ދައްކަވާފައި ވަނީ ރާޖަޕަކްސަގެ އާއިލީ ވެރިކަމާއި ކޮރަޕްޝަނުގެ ވާހަކަ އެވެ. އަނެއްކޮޅުން ރާޖަޕަކްސަ ވިދާޅުވަމުން ގެންދެވީ އަރިހުގައި އުޅުއްވުމަށް ފަހު ސިރިސޭނާ ދެކޮޅަށް ނިކުމެވަޑައިގަތީ އެއްވެސް ސަބަބެއް އޮވެގެން ނޫން ކަމަށެވެ. އެހެންވެ ވެރިކަން ލިބިވަޑައިގެން ނަމަވެސް ރައްޔިތުންނަށް ވެސް ދޭނީ ލަނޑުކަން މިކަމުން އެނގޭ ކަމަށް ރާޖަޕަކްސަ ވިދާޅުވެފައިވެ އެވެ.\nސިރިސޭނާ އަކީ ލަންކާގައި ވަކި ދައުލަތެއް އުފައްދަން ހަނގުރާމަކުރި ޓައިގަރުންގެ ބާރު އޮތް ސަރަަހައްދެއްގެ ބޯޑަރާ ކައިރި ހިސާބެއްގައި އުޅުއްވި ބޭފުޅެކެވެ. ސަރުކާރާ ދެކޮޅު ހަރަކާތްތަކާ ގުޅުން އޮންނަ ކަމަށް ތުހުމަތު ކުރެވިގެން، އުމުރުން 19 އަހަރުގައި ސިރިސޭނާ ޖަލަށް ވެސް ލާފައިވެ އެވެ. އުމުުރުން 63 އަހަރުގެ ލީޑަރަކީ އޭނާ ވިދާޅުވާ ގޮތުން ނަމަ ކޮރަޕްޝަނާ ގުޅުމެއް ނެތް ބޭފުޅެކެވެ. ގިނަ ރައްޔިތުން ވެސް ގަބޫލުކުރަނީ އެގޮތަށެވެ.\nއިންތިހާބުގައި ސިރިސޭނާ ވަނީ ސިންހަޅައިންގެ އިތުރުން ތަމަޅައިންގެ ސަރަހައްދުތަކުން ވެސް ކުރި ހޯއްދަވައިފަ އެވެ. އެހެންވެ އޭނާ އަށް ޖުމުލަ ގޮތެއްގައި ގައުމުގެ ހުރިހާ ހިސާބަކުން ވެސް ތާއީދު ލިބިވަޑައިގެންފައިވެ އެވެ.


ޛުލް ޤަރްނައިން ރަސްގެފާނުގެ ވާހަކަ –3– DhiSalafiyyah\nޛުލް ޤަރްނައިން ރަސްގެފާނުގެ ވާހަކަ – 3\n07/04/2016 ތާރީޚް, ސިޔަރަތާއި ތާރީޚްއަލް އަޚް ބިލާލް ޢަބްދުއްސައްތާރު\nޛުލް ޤަރްނައިން ރަސްގެފާނުގެ ތިންވަނަ ދަތުރުފުޅު\nއެކަލޭގެފާނަކީ ބިމުގައި ގިނަގިނައިން ދަތުރުކުރައްވާ އުޅުއްވި ބޭކަލެކެވެ. ނަމަވެސް ﷲ ތަޢާލާ ކީރިތި ޤުރުއާނުގައި ބަޔާންކޮށްދެއްވާފައި މިވަނީ އެކަލޭގެފާނުގެ ތިން ދަތުރުފުޅެއްގެ ވާހަކައެވެ. މިފަހަރުގެ ދަތުރުފުޅުގައި އެކަލޭގެފާނު ވަޑައިގެންނެވީ ބޮޑު ދެ ފަރުބަދައެއްގެ ދެމެދަށެވެ.\n((حَتَّى إِذَا بَلَغَ بَيْنَ السَّدَّيْنِ )) 93 سورة الكهف މާނަ ((ދެފަރުބަދަ ދެމެދަށް އެކަލޭގެފާނަށް ވަޑައިގެންނެވެއްޖެއުމަށް ދާންދެނެވެ. ))\nމި ބޮޑު ދެފަރުބަދައިގެ ދެމެދުގައި ބޮޑު ހުސް ޖާގައެއް އޮވެއެވެ. މި ދެފަރުބަދައިގެ ދެމެދަށް ޛުލްޤަރްނައިން ރަސްގެފާނާއި އެކަލޭގެފާނުގެ ހައިބަ ބޮޑު ވަރުގަދަ ލަޝަްކަރާއިގެން ވަދެވަޑައިގެންފިއެވެ. އެތަނުން އެކަލޭގެފާނަށް ފެނިވަޑައިގެންނެވީ ޤައުމެއްގެ ބައެކެވެ. އެކަލޭގެފާނު އެބައިމީހުންނާއި ހަމައަށް ފޯރުމާއިއެކު އެމީހުން އެކަލޭގެފާނަށް ޝަކުވާ ދަންނަވަން ފައްޓަވައިފިއެވެ. ނަމަވެސް ﷲ ތަޢާލާގެ ވަޙީބަސްފުޅުގައިވާފަދައިން އެބައިމީހުންނަކީ ދައްކާ އެއްވެސް ވާހަަކައެއް ފަހުމުވާން ކައިރިވެސްވާ ބައެއް ނޫނެވެ.\n((وَجَدَ مِنْ دُونِهِمَا قَوْمًا لَا يَكَادُونَ يَفْقَهُونَ قَوْلًا ))93 سورة الكهف މާނަ: ((އެތަނުގެ ކައިރިން އެކަލޭގެފާނަށް ބަޔަކު މީހުން ފެނިވަޑައިގަތެވެ. އެއްވެސް ބަހެއް އެއުރެންނަށް ފަހުމުވާން ކައިވެސް ނުވެއެވެ، ))\nވުމާއިއެކު އެމީހުންނާއި ޛުލް ޤަރްނައިން ރަސްގެފާނު މުޢާމަލާތް ކުރެއްވީ ކިހިނަކުން ހެއްޔެވެ؟\nކުރީގައިވެސް ބަޔާންކުރެއްވިފައިވާނޭފަދައިން ﷲ ތަޢާލާވަނީ އެކަލޭގެފާނަށް ކޮންމެ ކަމެއް ކުރުމުގެ ސަބަބުތައް މިންވަރުކޮށް ދެއްވާފައެވެ. ކުޅަދާނަކަން ދެއްވާފައެވެ. އެގޮތުން އެކަލޭގެފާނު އެބައިމީހުންނާއި މުޢާމަލާތް ކުރެއްވެވިއެވެ. އަދި އެބައިމީހުންނަށް އެކަލޭގެފާނުގެ ބަސް ފަހުމުވާނޭ ސަބަބުތައް ﷲ ތަޢާާލާ މެދުވެރިކޮށްދެއްވިއެވެ. ބައެއް މުފައްސިރުން ވިދާޅުވާގޮތުގައި އެކަލޭގެފާނު ބަސް އެބައިމީހުންނަށް ދޭހަކޮށްދިނުމަށްޓަކައި ތަފާތު ބަސްތަކުން ވާހަކަދައްކާ 70 ތަރުޖަމާނުންނަށް ބޭނުން ކުރެވުނެވެ. އެއްބަހުން އަނެއް ބަހަށް ތަރުޖަމާކޮށް އެބައިމީހުންނަށް އެކަލޭގެފާނުގެ ބަސްފުޅު ދޭހަކޮށްދިނުމަށެވެ. ކޮންމެއަކަސް އެބައިމީހުން އެކަލޭގެފާނުގެ ކިބައިން އެހީތެރިކަމަށް އެދިވަޑައިގެންނެވިއެވެ. އެކަލޭގެފާނަކީ ޢަދުލުވެރި ވެރިއެއްގެ ގޮތުގައި ބިމުގައި މަޝްހޫރު ބޭކަލެކެވެ. އެއްވެސް މީހަކަށް އަނިޔާވެރި ނުވާނެ ބޭކަލެއްގެ ގޮތުގައި މީސްތަކުން ދަންނަ ބޭކަލެކެވެ.\nޛުލް ޤަރްނައިން ރަސްގެފާން އެބައިމީހުންނާއި ސުވާލު ކުރެއްވުމުން އެބައިމީހުން އެކަލޭގެފާނުގެ އަރިހުން އެދުނީ އެބައިމީހުންނަށް ޖެހިފައިވާ ދަތިކަމަކުން ރައްކާތެރިކަން ހޯއްދަވައިދެއްވެވުމެވެ. އެއީ ޔައުޖޫޖު އަދި މައުޖޫޖު ގެ މީހުންގެ ކިބައިން ރައްކާތެރިކޮށްދިނުމެވެ. އެހެނީ އެބައިމީހުން އެދަނީ މުޅި ބިން ފަސާދަކުރަމުންނެވެ. ތިމަންމެންނަށް އެބައިމީހުން އުނދަގުލާ ދުއްތުރާ ކުރަނީއެވެ. ތިމަންމެންގެ މީހުން ޤަތުލު ކުރަނީއެވެ.\n((قَالُوا يَا ذَا الْقَرْنَيْنِ إِنَّ يَأْجُوجَ وَمَأْجُوجَ مُفْسِدُونَ فِي الْأَرْضِ )) 94 سورة الكهف މާނަ: (( އެބައިމީހުން ބުންޏެވެ. އޭ ޛުލްޤަރްނައިން އެވެ. ހަމަކަށަވަރުން ޔައުޖޫޖު އަދި މައުޖޫޖުގެ މީހުންނަކީ ބިމުގައި ފަސާދަ ކުރާބައެކެވެ. ))\nއެމީހުން އެކަލޭގެފާނަށް ދެންނެވިއެވެ. ކަލޭގެފާނު ތިމަންމެންނާއި ޔައުޖޫޖު އަދި މައުޖޫޖު ގެ މީހުންނާއި ދެމެދު ހުރަހެއް ހަދައިދެއްވަން ވީނޫންތޯއެވެ.\nفَهَلْ نَجْعَلُ لَكَ خَرْجًا عَلَى أَنْ تَجْعَلَ بَيْنَنَا وَبَيْنَهُمْ سَدًّا )) 94 سورة الكهف (( ފަހެ ކަލޭގެފާނު، ތިމަންމެންނާއި އެއުރެންނާއި ދެމެދު ހުރަހެއް ލައްވައިދިނުމަށްޓަކައި، ކަލޭގެފާނަށް ތިމަންމެން އަގެއް ކަނޑައަޅަންތޯއެވެ. ))\nއެމީހުން އެކަލޭގެފާނަން އޭގެ ބަދަލެއްގެ ގޮތުން ރަނާއި ރިއްސާއި ފައިސާ ހުށަހެޅިއެވެ. އެ މަސައްކަތުގެ އަގު ހުށަހެޅިއެވެ. ނަމަވެސް ޛުލް ޤަރްނައިން ރަސްގެފާނު ބިންމަތީގައި ދަތުރުކުރައްވަނީ މުދަލާ ފައިސާއަށްޓަކައެއް ނޫނެވެ. އެކަލޭގެފާނަކީ ﷲގެ މަގަށް މީސްތަކުންނަށް ދަޢުވަތު ދެއްވުމަށް ބިންމަތީގައި ދަތުރުކުރައްވާ ޞާލިޙު ވެރިއެކެވެ. އެހެންކަމުން އެބައިމީހުން އެކަލޭގެފާނަށް ހުށަހެޅި އަގަށް އެކަލޭގެފާނު ދެއްވެވި ޖަވާބު ﷲ ތަޢާލާ ޖެހިގެން އައި އާޔަތުގައި ބަޔާން ކޮށްދެއްވާފައި ވެއެވެ.\n((قَالَ مَا مَكَّنِّي فِيهِ رَبِّي خَيْرٌ )) 95 سورة الكهف މާނަ: (( އެކަލޭގެފާނު ވިދާޅުވިއެވެ. ތިމަންކަލޭގެފާނުގެ ވެރި ރައްބު އެކަމުގައި ތިމަންކަލޭގެފާނަށް ދެއްވާފައިވާ ބާރު ( ތިޔަ ހުށަހެޅުއްވި އަގަށްވުރެ) މާ ހެޔޮވެގެން ވެއެވެ. ))\nއެކަލޭގެފާނު އެބަމީހުންގެ މުދަލުގައެއް ނުހިއްޕަވައެވެ. ނަމަވެސް އެކަލޭގެފާނު އެބައިމީހުންގެ ކިބައިން އެދިވަޑައިގަތީ އެ މަސައްކަތުގައި އެބައިމީހުންގެ އެހީތެރިކަމަށެވެ. އެބައިމީހުންގެ މީހުން އެކަލޭގެފާނަށް ވާގިވެރިވުމަށެވެ. އެކަލޭގެފާނުގެ ލަޝްކަރު އެކަލޭެގެފާނުގެ އަރިހުގައި ވީނަަމަވެސް އެކަލޭގެފާނު ބޭނުންފުޅުވެ ވަޑައިގަތީ އެމީހުންވެސް މަސައްކަތުގައި އުޅުއްވުމަށެވެ. އެކަންކަން އެ ޤައުމުގެ މީސްތަކުންނަށް ޢަމަލީގޮތުން އުނގަންނަވައި ދެއްވައި އެގޮތުގައި އެބަމީހުން ތަރުބިއްޔަތު ވުމަށް އެކަލޭގެފާނު ބޭނުންފުޅުވީއެވެ. އަމިއްލަ ޙަޔާތައްޓަކައި މަސައްކަތްކުރާ ބައެއްކަމުގައި އެބައީހުން ހެދުމަށެވެ.\n((فَأَعِينُونِي بِقُوَّةٍ أَجْعَلْ بَيْنَكُمْ وَبَيْنَهُمْ رَدْمًا ))95 سورة الكهف މާނަ: (( ފަހެ ތިޔަބައިމީހުން ބާރެއްލައިދީ ތިމަންކަލޭގެފާނަށް ވާގިވެރިވާށެވެ. އޭރުން ތިޔަބައިމީހުންނާއި އެބައިމީހުންނާއި ދެމެދު ހުރަހެއް ލައިދޭނަމެވެ. ))\nއެބައިމީހުން އެކަލޭގެފާނަށް ދެންނެވިއެވެ. ތިމަންމެންގެ ކިބައިން ކަލޭގެފާނު އެދިވަޑައިގަންނަވަނީ ކޮންކަމެއް ހެއްޔެވެ. އެކަލޭގެފާނު ދެންނެވިއެވެ. ތިޔަބައިމީހުން ދަގަނޑު ގެއެތިއެތި ގަނޑު ހޯދައިގެން ގެންނާށެވެ. ޛުލް ޤަރްނައިން ރަސްގެފާނު ބޭނުންފުޅުވެ ވަޑައިގެންނެވީ އެ ހުރަސް އެއްކޮށް މަޢުދަނުން ބިނާކުރެއްވުމަށެވެ. އެހެންކަމުން އެކަލޭގެފާނު ދެފަރުބަދަ ދެމެދުގައި ދަގަނޑުތައް އެތުރުއްވުމަށްފަހު، ދަގަނޑުތަކުގެ ދެމެދަށް ލަކުޑި އެޅުއްވިއެވެ. އެއީ އޭގެސަބަބުން އަލިފާންގަނޑު ގަދައަށް ރޯވެގެން ދިއުމަށެވެ. އަދި ދަގަނޑުތައް ފަސޭހައިން ދޮންވެގެން ދިއުމަށެވެ. އަލިފާންގަނޑާއި އެކު ލަކުޑިތައް އަނދައި ހުލިވެގެން ދާނެއެވެ.\nއެބައިމީހުން ދަގަނޑު އެއްކުރެއްވުމުން އެކަލޭގެފާނު އެ ދެފަރުބަދަ ދެމެދުގައި ދަނޑުތައް ބަހައްޓަވައިފިއެވެ. އަދި އެ ބޮޑު ދެ ފަރުބަދައިގެ އެއްމެ މައްޗާއި ހަމައަށް އެ ފާރު އެރުމުން ދަގަނޑުތަކުގެ ތެރެއަށް ލަކުޑީގެ އެތިއެތިކޮޅު އެއްވުމަށްފަހު އަލިފާން ރޮއިކުރުމަށް އެކަލޭގެފާނު އެންގެވިއެވެ.\n((آَتُونِي زُبَرَ الْحَدِيدِ حَتَّى إِذَا سَاوَى بَيْنَ الصَّدَفَيْنِ قَالَ انْفُخُوا )) 96 سورة الكهف މާނަ: (( ތިމަންކަލޭގެފާނަށް ދަގަނޑުގެ އެތިއެތި ގަނޑު ގެނެސްދޭށެވެ. ދެން ދެފަރުބަދައިގެ މައްޗާއި އެތަކެތި އެއްހަމަވީ ހިނދު އެކަލޭގެފާނު ވިދާޅުވިއެވެ. (އެ ދަގަނޑުތައް ދޮންވެ އަލިފާނަށް ވެއްޖައުމަށް ދާންދެން) ތިޔަބައިމީހުން ފުމޭށެވެ.))\nއަދި ލަކުޑިކޮޅުތައްރޮއިވެ އަލިފާންގަނޑު ގަދަވެ ދަނގަނޑުތައް ދޮންވުމުން ދަގަނޑުތަކުގެ ތެރެއަށް ރަންވަން ލޮއި އެޅުމަށްޓަކައި، ލޮއި ގެނައުމަށް އެކަލޭގެފާނު އެބައިމީހުންނަށް އެންގެވެއެވެ. އަދި ދަގަނޑުތަކުގެ ތެރެއަށް ލޮއިތައް ވިރިގެން ފައިބައި ވަރުގަދަ ދަގަނޑު ފާރެއް ބިނާކުރެވިއްޖެއެވެ.\n((حَتَّى إِذَا جَعَلَهُ نَارًا قَالَ آَتُونِي أُفْرِغْ عَلَيْهِ قِطْرًا )) 96 سورة الكهف މާނަ: (( ދަނގަނޑުތައް ދޮންވެ އަލިފާނަށްވުމުން އެކަލޭގެފާނު ވިދާޅުވިއެވެ. ރަންވަން ލޮއި ވިރުވައި އޭގެ މައްޗަށް އެޅުމަށް ތިމަންކަލޭގެފާނަށް ގެނަސްދޭށެވެ. ))\nމި ފާރުގެ ސަބަބުން ޔައުޖޫޖު އަދި މައުޖޫޖުގެ މީހުންގެ ކިބައިން އެބައިމީހުންނަށް އަމާންކަން ލިބިއްޖެއެވެ. ޔައުޖޫޖު އަދި މައުޖޫޖު ގެ މީހުންނަކަށް އެފާރު މަތިން އެރުމަކަށްވެސް ކުޅަދާނައެއް ނުވިއެވެ. އަދި އެފާރު ފޫއަޅުވާލުމަކަށްވެސް ކުޅަދާނައެއް ނުވިއެވެ.\n((فَمَا اسْطَاعُوا أَنْ يَظْهَرُوهُ وَمَا اسْتَطَاعُوا لَهُ نَقْبًا )) 97 سورة الكهف މާނަ: (( ފަހެ އެ ހުރަހުގެ މަތިން އެރުމަކަށް އެއުރެންނަކަށް ކުޅަދާނައެއް ނުވިއެވެ. އަދި އެހުރަސް ފޫއަޅުވައިލުމަކަށްވެސް އެބައިމީހުންނަކަށް ކުޅަދާނައެއް ނުވިއެވެ. ))\nޛުލްޤަރްނައިން ރަސްގެފާނު މި މަސައްކަތް ނިއްމަވާލެއްވުމަށްފަހު އެކަން ނިސްބަތް ކުރެއްވީ އެކަލޭގެފާނުގެ ވެރިރައްބު ﷲ ތަޢާލާއަށެވެ. އެކަލޭގެފާނުގެ ބާރުފުޅުގެ ގަދަކަމާއި މޮޅުކަމުން ވީކަމެއް ނޫންކަމާއި ﷲ ތަޢާލާގެ ރަޙްމަތްފުޅުން ވީކަމެއްކަން އެބައިމީހުންނަށް އެކަލޭގެފާނު ހަނދާން ކޮށްދެއްވިއެވެ. ﷲ ތަޢާލާ އިރާދަކުރައްވާ ދުވަހެއް އަތުވެއްޖަމުމަށް ދާންދެން އެފާރު އެގޮތުގައި ހުންނާނެތެވެ. އަދި އެއިލާހުގެ ވަޢުދުފުޅު އައުމާއިއެކު އެ ފާރު ފުނޑުފުނޑު ވެގެން ދާނެތެވެ. އެއީ ޤިޔާމަތުގެ ޢަލާމާތެއްގެ ގޮތުންނެވެ. ﷲ ގެ ވަޢުދަކީ ހައްޤު އެއްޗެކެވެ.\n((قَالَ هَذَا رَحْمَةٌ مِنْ رَبِّي فَإِذَا جَاءَ وَعْدُ رَبِّي جَعَلَهُ دَكَّاءَ وَكَانَ وَعْدُ رَبِّي حَقًّا )) 98 سورة الكهف މާނަ : (( އެކަލޭގެފާނު ވިދާޅުވިއެވެ. މިއީ ތިމަންކަލޭގެފާނުގެ ވެރި ރައްބުގެ ހަޟްރަތުންވާ ރަޙްމަތެކެވެ. ފަހެ ތިމަންކަލޭގެފާނުގެ ވެރި ރައްބުގެ ވަޢުދުފުޅު އަތުވެއްޖެނަމަ، އެ ހުރަސް ކުނޑިކުނޑި ވެގެން ހިނގައިދާ ހުއްޓެވެ. އަދި ތިމަންކަލޭގެފާނުގެ ވެރި ރައްބުގެ ވަޢުދުފުޅަކީ ހައްޤު ތެދުކަމުގައި ވެއެވެ. ))


SunOnline: Verikamah kurimathilumuge Shaugeh neiy: Adhurey\nވެރިކަމަށް ކުރިމަތިލުމުގެ ޝައުގެއް ނެތް: އަދުރޭ\nމުހައްމަދު މުޒައްޔިން ނާޒިމް 16 Jul 2020, 23:18\nއަދުރޭ: ވެރިކަަށް ކުރިމަތިލުމުގެ ޝައުގުވެރިކަން ނެތް ކަމަށް ވިދާޅުވި -- ސަން ފައިލް ފޮޓޯ/ ފަޔާޒު މޫސާ\nރާއްޖޭގެ ވެރިކަމަށް ކުރިމަތިލުމުގެ ޝައުގުވެރިކަން ނެތް ކަމަށް އިދިކޮޅު ޕްރޮގްރެސިވް ކޮންގްރެސްގެ މިހާރުގެ އެންމެ އިސްފަރާތް އަދި ޕީއެންސީގެ ރައީސް އަބްދުއްރަހީމް އަބްދުﷲ (އަދުރޭ) ވިދާޅުވެއްޖެ އެވެ.\nއަދުރޭ މިގޮތަށް ވިދާޅުވީ، މިރޭ "ސީއެންއެން"އިން ގެނެސްދިން އިތުރުކާފު ޕްރޮގްރާމްގައި ޕްރެސްޓަރު ކުރި ސުވާލަކަށް ޖަވާބު ދެއްވަމުންނެވެ.\nމިދިޔަ މަޖިލިސް އިންތިހާބުގައި ތިންވަނަ ދައުރަކަށް ކުރިމަތިލައްވައި، ނާކާމިޔާބާ ކުރިމަތިވި އަދުރޭ ވިދާޅުވީ، އިދިކޮޅު ރިޔާސީ ކެންޑިޑޭޓުކަން ހޯދުމަށް އޭނާގެ އެއްވެސް ޝައުގުވެރިކަމެވެސް ނެތް ކަމަށާއި ކޯލިޝަނުން އޭނާއަށް ޓިކެޓް ދިން ނަމަވެސް ގަބޫލު ނުކުރައްވާނެ ކަމަށެވެ.\n"ރިޔާސީ ކެންޑިޑޭޓެއްގެ ގޮތުގައި ނުނިކުންނާނަން. [ރިޔާސީ ކެންޑިޑޭޓުކަން ދިނަސް] ދެކޮޅު ހަދާނަން. އަޅުގަނޑު މިދަންނަވަނީ އަޅުގަނޑުގެ އެއްވެސް އިންޓްރެސްޓެއްވެސް ނެތޭ، ޝައުގުވެރިކަމެއްވެސް ނެތޭ، އަދި ނުވެސް ނުކުންނާނަމޭ. ޕީޕީއެމް-ޕީއެންސީގެ ރިޔާސީ ކެންޑިޑޭޓަކަށް އަޅުގަނޑު ނުނިކުންނާނަމޭ،" ހިނގައިދާ ހާލަތަކުން ރައީސް ޔާމީނަށް ކުރިއަށް އޮތް ރިޔާސީ އިންތިހާބުގައި ވާދަ ނުކުރެވޭ ގޮތް ވެއްޖެ ނަމަ، ކޯލިޝަންގެ ރިޔާސީ ކެންޑިޑޭޓެއްގެ ގޮތުގައި އިންތިހާބުގައި ވާދަ ކުރައްވާފާނަންތޯ ޕްރެސެންޓަރު ކުރެއްވި ސުވާލަށް ޖަވާބު ދެއްވަމުން އަދުރޭ ވިދާޅުވިއެވެ.\nރައީސް ޔާމީން ޖަލަށްލުމާއެކު ކޯލީޝަނުން ވަނީ އެޕާޓީގެ ރިޔާސީ ކެންޑިޑޭޓަކީ އެމަނިކުފާނުކަމަށް ނިންމަވާފައެވެ. ނަމަވެސް، އެމަނިކުފާނު މައްޗަށް ކުރި މަނީލޯންޑަރިންގެ ހުކުމް ދެމިއޮތްހާ ހިނދަކު، ކުރިއަށް އޮތް ރިޔާސީ އިންތިހާބުގައި ރައީސް ޔާމީނަށް ވާދަ ނުކުރެވޭނެއެވެ.\nއަދުރޭ ވިދާޅުވީ، އިރާދަ ކުރެއްވިއްޔާ ރައީސް ޔާމީނަށް އިންތިހާބުގައި ވާދަ ނުކުރެވޭނެ ހާލަތެއް ނާންނާނެ ކަމަށެވެ. އަދި މިހާރު ކޯލިޝަންގެ ލީޑާޝިޕްގެ ބޭފުޅުންގެ ވިސްނުން ހުރީވެސް އެމަނިކުފާނު މިނިވަން ކުރުމަށްކަމަށް އަދުރޭ ވިދާޅުވިއެވެ.\nއިދިކޮޅު ލީޑާޝިޕުން ރައީސް ޔާމީން މިނިވަން ކުރުމަށް މާބޮޑު މަސައްކަތެއް ނުކުރާ ކަމަށް ބައެއް ފަރާތްތަކުން ތުހުމަތު ކުރެއެވެ. އަދި އަދުރޭވެސް ރައީސް ޔާމީން މިނިވަން ކުރުމަށް ބޭނުން ނުވާކަމަށް ވާހަކަ ދެކެވެއެވެ.\nއެ ތުހުމަތުތަކާ ގުޅޭ ގޮތުން ސުވާލު ކުރުމުން އަދުރޭ ވިދާޅުވީ، އެއީ ކޯލިޝަން ބައިބައި ކުރުމަށް ސަރުކާރުން ފަތުރާ ދޮގުު ވާހަކަތަކެއް ކަމަށެވެ. އަދި ކޯލިޝަނުން އެންމެ އިސްކަމެއް ދެއްވައިގެން ކުރާ ކަމަކީ، ރައީސް ޔާމީން މިނިވަން ކުރުން ކަމަށް އަދުރޭ ވިދާޅުވިއެވެ.\n"ޚުދު ރައީސް ޔާމީން ގަބޫލުފުޅު ކުރައްވާނެ، ރައީސް ޔާމީން މިނިވަން ކުރުމަށް އެންމެ ބޮޑަށް ބޭނުންވާނީ އަޅުގަނޑުކަން. މި ރާއްޖޭގައި ރައީސް ޔާމީން މިނިވަން ކުރުމަށް އެކަކު ހުރި ނަމަ އެމީހަކީ އަޅުގަނޑު،" އަދުރޭ ވިދާޅުވިއެވެ.\nއަދުރޭ ވިދާޅުވީ، ސަރުކާރުން ކިތަންމެ ވަރަކަށް ދޮގު ވާހަކަ ދައްކައިގެން އެ ކޯލިޝަންގެ ލީޑާޝިޕްގެ ބޭފުޅުން ބައިބައިކުރަން މަސައްކަތް ކުރި ނަމަވެސް އެކަން ކާމިޔާބު ނުވާނެ ކަމަށެވެ.\n"ވަރަށް ސާފުކޮށް ދަންނަވަން. އަޅުގަނޑު ސިޔާސީ ހަޔާތް ފެށީވެސް ރައީސް ޔާމީންއާއެކު. ނިންމާނީވެސް ރައީސް ޔާމީންއާއެކު. ރައީސް ޔާމީން ދޫކޮށްލާފައި މި ރާއްޖޭގައި އަޅުގަނޑު ދާނެ އެހެން ސިޔާސީ ޕްލެޓް ފޯމެއްވެސް ނެތް،" އަދުރޭ ވިދާޅުވިއެވެ.\nރައީސް ޔާމިން ޖަލަށް ލާފައިވަނީ އެމްއެމްޕީއާރުސީގެ ބޮޑު ހިޔާނާތުގެ ތެރެއިން އެމަނިކުފާނު އަމިއްލަފުޅު އެކައުންޓަށް އެއް މިލިއަން ޑޮލަރު ވަން މައްސަލައިގައި މަނީ ލޯންޑަރިންގެ ދައުވާ ސާބިތުވެ، ފަސް އަހަރަށް ހުކުމުން ކުރުމުންނެވެ. އެ މައްސަލަ މިހާރު އޮތީ، ހައި ކޯޓުގެ އިސްތިއުނާފު މަރުހަލާގައެވެ. އިދިކޮޅުން ބުނާ ގޮތުގައި އެ ހުކުމަކީ، ސަރުކާރުން ކޯޓަށް ނުފޫޒު ފޯރުވައިގެން ކޮށްފައިވާ ސިޔާސީ ހުކުމެކެވެ.


Twitter beynun kuraa viyafaari thakaai sarukaaru thakun 'kuda fee eh' nagan jehidhaane: Elon Musk - vNews.mv\nބިލިއަނަރ އެލަން މަސްކް:\nޓްވިޓަރ ބޭނުންކުރާ ވިޔަފާރިތަކާއި ސަރުކާރުތަކުން "ކުޑަ ފީއެއް" ނަގަން ޖެހިދާނެ: އެލަން މަސްކް\nސައިފް އަޒްހަރު 05 May 2022, 13:06\nޓެސްލާ ކުންފުނީގެ ޗީފް އެގްޒެކެޓިވް، ބިލިއަނަރ އެލަން މަސްކުގެ ވެރިކަމުގެދަށުން ޓްވިޓަރ ކުންފުނީގެ ކަންކަން ބައްޓަން ވެގެން ހިނގައިދާނެ ގޮތަކާމެދު އަނެއްކާވެސް އިތުރު ސުވާލުތަކެއް އުފެދިއްޖެއެވެ.\nއެލަން މަސްކް ގެންދަނީ، އޭނާގެ ވެރިކަމުގެ ދަށުން ޓްވިޓަރއަށް އަތުވެދާނެ އެކިއެކި ބަދަލުތަކާ ގުޅޭގޮތުން ޚިޔާލު ފާޅުކޮށް ޓްވީޓްތައް ކުރަމުންނެވެ. އަދި އެހެން ޕްލެޓްފޯމްތަކުގައިވެސް ގެންދަނީ ވާހަކަ ދައްކަމުންނެވެ.\nއޭގެ އެއް ކަމެއްގެގޮތުން، ވިޔަފާރީގެ ބޭނުންތަކުގައި ޓްވިޓަރ ބޭނުންކުރާ ފަރާތްތަކާއި، ސަރުކާރުތަކުގެ ބޭނުންތަކަށް ޓްވިޓަރ ބޭނުންކުރާ މީހުންގެއަތުން "ކުޑަ ފީއެއް" ނަގަން ޖެހިދާނެކަމުގެ އިޝާރާތެއް އެލަން މަސްކް އަންގާރަ ދުވަހުވަނީ ދީފައެވެ.\nމިއީ، ޓްވިޓަރ ކުންފުނީގެ އާމްދަނީ އިތުރުކުރުމަށް އޭނާ ގެންގުޅޭ ޕްލޭންގެ ބައެކެވެ.\nޓްވިޓަރ ކުންފުންޏަށް 2021 ވަނަ އަހަރު އާމްދަނީގެ ގޮތުގައި ލިބިފައިވަނީ5ބިލިއަން އެމެރިކާ ޑޮލަރެވެ. ވާދަވެރި ފޭސްބްކަށްވުރެ އާމްދަނީގެގޮތުން ޓްވިޓަރ އުޅެނީ ފަހަތުގައެވެ.\n"އާންމުންނަށް ޓްވިޓަރ އަބަދުވެސް އޮންނާނީ ހިލޭ. އެކަމަކު، ފަހަރުގައި ވިޔަފާރި/ސަރުކާރުގެ ބޭނުންތަކަށް ޓްވިޓަރ ބޭނުންކުރާ މީހުންގެ އަތުން ކުޑަ ފީއެއް ނަގަން ޖެހިދާނެ. އެއްޗެއް ނުނެގުމަށްވުރެ ނެގުން ބޭނުންތެރި"\nޓްވިޓަރ ކުންފުނި 44 ބިލިއަން އެމެރިކާ ޑޮލަރަށް ގަތުމަށް އެލަން މަސްކް މިދިޔަ ހަފްތާގައިވަނީ ޓްވިޓަރ ކުންފުންޏާއެކު އެއްބަސްވުމަކަށް އައިސްފައެވެ.\nއޭގެފަހުން، ޓްވިޓަރ ކުންފުނީގެ ސިޔާސަތުތަކަށް އަތުވެދާނެ ބަދަލުތަކާ ގުޅޭގޮތުން އެތައް ވާހަކައެއް ގެންދަނީ ދައްކަމުންނެވެ. މިކަމާހެދި، ޓްވިޓަރ ކުންފުނީ މުސްތަގްބަލުގައި އޮންނާނެ ގޮތަކާމެދު އެތައް ބަޔަކު ގެންދަނީ ވާހަކަ ދައްކައި ޚިޔާލު ފާޅުކުރަމުންނެވެ.\nޓްވިޓަރގައި އެއްވެސް ބާވަތެއްގެ އިސްތިހާރެއް ހުރެގެން ނުވާނެ ކަމަށް އެލަން މަސްކް ބުނެފައިވާތީ، އެކަމުގެ ކަންބޮޑުވުން އެޑް ކުންފުނިތަކުން ގެންދަނީ ފާޅުކުރަމުންނެވެ.\nއެކަމަކު، 2021 ވަނަ އަހަރު ޓްވިޓަރއަށް ލިބުނު އާމްދަނީގެ ތެރެއިން ބޮޑުބަޔަކީ ޓްވިޓަރ ވެބްސައިޓާއި އެޕްގައި އެޑްތައް ޖަހައިގެން ލިބުނު އާމްދަނީއެވެ.\nވިޔަފާރި ޓެކްނޮލޮޖީ ދުނިޔެ


SunOnline: Pique Neymar ah: Annan beynumiyyaa avahah vaahaka dhakkaa!\nޕީކޭ ނޭމާއަށް: އަންނަން ބޭނުމިއްޔާ އަވަހަށް ވާހަކަ ދައްކާ!\nޢަބްދުﷲ އައިމަން 07 Aug 2019, 10:10\nޕީއެސްޖީގެ ތަރި ނޭމާ ޖޫނިއާ ބާސެލޯނާގައި ކުޅުނު ދުވަސްވަރުގެ ތެރެއިން --- ފޮޓޯ// ޑެޔަން ކަލިނިޗް\nޕީއެސްޖީގެ ހުނަރުވެރި ފޯވާޑް ނޭމާ ޖޫނިއާ އެނބުރި ބާސެލޯނާއަށް އަންނަން ބޭނުން ނަމަ މިހާރުން މިހާރަށް އެވާހަކަ ކުލަބުތަކާ ހިއްސާ ކުރަން ޖެހޭ ކަމަށް ބާސެލޯނާގެ ޑިފެންޑަރު ޖެރާޑް ޕީކޭ ބުނެފި އެވެ.\nނޭމާ 2017 ވަނަ އަހަރު ބާސެލޯނާ ދޫކޮށް ދުނިޔޭގެ އެންމެ އަގުބޮޑު ކުޅުންތެރިޔާގެ ގޮތުގައި ފްރާންސްގެ ޕީއެސްޖީއަށް ބަދަލުވި ނަމަވެސް ވޭތުވެ ދިޔަ ދެ ސީޒަނުގައި ވެސް އޭނާއަށް އެންމެ އެދެވޭ ކުޅުމެއް ދެއްކިފައެއް ނުވެ އެވެ. އަނިޔާގެ ބޮޑެތި ގިނަ މައްސަލަތަކަކާ ހުރެ ދެ ސީޒަނުގެ ވެސް ބޮޑުބައެއް ކުޅުމާ ދުރުގައި އޭނާ ހުންނަން ޖެހުނު އިރު މިވަގުތު އެންމެ ގިނަ ކުޅިވަރު ނޫސްތަކުގެ ބޮޑު ސުރުހީގައި އޮތީ ނޭމާ ޕީއެސްޖީގައި މަޑު ކުރަން ބޭނުން ނުވާ ކަމުގެ ވާހަކަ އެވެ.\nދާދި ފަހުން ނޭމާއާ ޕީއެސްޖީއާ ދެމެދު ބަހުގެ ހަމަލާތަކެއް ހިނގައި ކުޑަ ވަރެއްގެ ފިނި ހަނގުރާމައަކަށް ފަހު އޭނާ ވަނީ ޓީމުގެ ފަރިތަކުރުންތަކުގައި ބައިވެރިވާން ފަށައިފަ އެވެ. ނަމަވެސް ނޭމާ އެ ކުލަބުގައި މަޑު ކުރާނެތޯ ނުވަތަ ބާސެލޯނާއަށް ދާނެތޯ މިއީ އެންމެންގެ ހިތުގައި އަދިވެސް އުފެދިފައިވާ ސުވާލެކެވެ.\nޕީއެސްޖީގެ ތަރި ނޭމާ ޖޫނިއާ:--- ފޮޓޯ / ޑޮމް ފެރަލް\nބާސެލޯނާއިން ބުނީ މިހާތަނަށް ނޭމާ އެނބުރި އައުމަށްޓަކައި އެ ކުލަބާ އެއްވެސް ވާހަކައެއް ދައްކާފައި ނުވާ ކަމަށެވެ. އެހެން ކަމުން އޭނާ އެކުލަބަށް އަންނަން ބޭނުން ނަމަ އަވަހަށް އެ ވާހަކަ ކުލަބާ ހިއްސާ ކުރުމަށް ބާސެލޯނާގެ ޑިފެންޑަރު ޕީކޭ ވަނީ ބުނެފަ އެވެ.\n"ނޭމާ އެނބުރި ބާސެލޯނާއަށް އައުމަކީ ހުރިހާ ގޮތަކުން ވެސް ބޮޑެތި ދަތި ތަކެއް ހުރި ކަމެއް. ނަމަވެސް އޭނާ އަންނަން ބޭނުން ނަމަ މިހާރުން މިހާރަށް ކުލަބާ ވާހަކަ ދައްކަން ޖެހޭ،" ޕީކޭ ބުންޏެވެ.\nޕީކޭ ބުނީ ނޭމާ އެނބުރި އައިސް ބާސެލޯނާގައި ކުޅުމަކީ ކުލަބުގެ ކުޅުންތެރިން ވެސް ވަރަށް ބޭނުންވާ ކަމެއް ކަމަށާއި އޭނާ ޕީއެސްޖީއަށް ދިޔުމުން ވެސް އޭނާއާ ދެމެދުގައި އޮތް އެކުވެރިކަމަށް ބަދަލެއް ނާންނަ ކަމަށެވެ.\n"ނޭމާ އަކީ ދަނޑުމަތީގައްޔާއި ދަނޑުން ބޭރުގައި ވެސް ތަރިއެއް. ވަރަށް އަވަހަށް ގޮތެއް ނިންމާނެ ކަމަށް އުންމީދު ކުރަން."\nބާސެލޯނާއިން ކުރިއަށް އޮތް ސީޒަނަށް ޓީމު ވަރުގަދަ ކުރުމުގެ ގޮތުން އަޔެކްސްގެ މިޑްފީލްޑަރު ފްރެންކީ ޑެ ޔޮންގާއި އެތުލެޓިކޯ މެޑްރިޑުގެ ފޯވާޑް އެންޓޮއިން ގްރީޒްމަން ވެސް ވަނީ ގެނެސްފަ އެވެ.\nރޮނާލްޑޯ ޔުވެންޓަސްގައި މަޑު ކުރާނެ ކަމުގެ އިޝާރަތެއް\nމޫނަށް ކެއްސާ ނަމަ ރަތް ކާޑު ދައްކަން ފާސްކޮށްފި\nއައިވަރީ ކޯސްޓުގެ އެފްއޭގެ ރައީސް ކަމަށް ޑްރަގްބާ


PPM Ge Haasa Harakaatheh Villingili Gai Kuriyah Gen Gosfi - Vaguthu\nޕީޕީއެމްގެ ހާއްސަ ހަރަކާތެއް ވިލިނގިލީގައި ކުރިއަށް ގެންގޮސްފި\nވެރިކަން ކުރާ ޕީޕީއެމް އިން "މަގެ ގައުމާ މަގެ ދީނާ" މިނަމުގައި ހާއްސަ ހަރަކާތެއް ގއ. ވިލިނގިލީގައި ކުރިއަށް ގެންގޮސްފިއެވެ.\n"ވަގުތު" އާއި ވާހަކަ ދައްކަވަމުން ވިލިނގިލީގައި މި ހަރަކާތް ކުރިއަށް ގެންދިއުމުގައި އިސްކޮށް އުޅުނު ޔޫތު މިނިސްޓްރީގެ ކޯޑިނޭޓަރ އިބްރާހީމު ރަޝީދު ވިދާޅުވީ މި ހަރަކާތަކީ " މަގެ ގައުމާއި މަގެ ދީނާ" މި ނަމުގައި ރައީސް ޔާމީން އަށް ތާއީދު ކޮށް ކުރިއަށް ގެންދިޔަ ހަރަކާތެއް ކަމަށެވެ.\n" މި ހަރަކާތުގެ މައިގަނޑު މަގުސަދަކީ ޖުޑީޝަރީ ތެރެއިން ބޮޑު އަދަދުން ލާރި ނަގައިގެން ރައީސް ޔާމީންގެ ވެރިކަމާއި ދެކޮޅަށް ގެންނަން އުޅުނު ބަޣާވާތް ނާކާމިޔާބު ވުމައީ ގުޅިގެން އެކަމުގެ އުފާ ފާޅުކުރުމަށާއި އަދި ވިލިނގިލީގެ މެޖޯރިޓީ ރައްޔިތުން ތިބީ ރައީސް ޔާމީން އާއި އަދި ސަރުކާރާއި އެކު ކަން ދައްކާލުމުގެ ގޮތުން ކުރިއަށް ގެންދިޔަ ހާއްސަ ހަރަކާތެއް އަދި މިހަރަކާތުގައި 900 އަށް ވުރެން ގިނަ ވިލިނގިލީގެ ރައްޔިތުން ވަނީ ބައިވެރިވެފަ " އިބްރާހީމު ރަޝީދު ވިދާޅުވިއެވެ.\nއޭނާ އިތުރަށް ވިދާޅުވީ މި ހަރަކާތުގައި އެއްވެސް މީހެއް މަޖުބޫރުކޮށްގެން ބައިވެރިވެފައި ނުވާނެކަމަށެވެ.\n" އަޅުގަނޑުމެން ދަންމަވާލީމާ ގިނަ އަދަދެއްގެ ބަޔަކު ވަނީ މި ހަރަކާތަށް ތަރުހީބް ދީފައި. ހަރަކާތުގައި އެއްވެސް މީހެއް މަޖުބޫރުކޮށްގެން ބައިވެރިވެފައި ނުވާނެ" އިބްރާހީމު ރަޝީދު ވިދާޅުވިއެވެ.\nވެރިކަން ކުރާ ކޯލިޝަނުން ވަނީ މިދިޔަ ހުކުރު ދުވަހުގެ ރޭ ހާއްސަ ޖަލްސާ " މަގޭ ގައުމާއި މަގެ ދީނާއި " މި ނަމުގައި ކާނިވާ ސަރަހައްދުގައި ބާއްވާފައެވެ. މި ޖަލްސާގައި ސަރުކާރަށް ތާއީދު ކުރާ ގިނަ އަދަދެއްގެ އާންމުން ވަނީ ބައިވެރިވެފައެވެ.\nފެބުރުއަރީ 11, 2018 - 15:06\nހުސް ގަމާރ މީހުން\nފެބުރުއަރީ 11, 2018 - 16:53\nފެބުރުއަރީ 11, 2018 - 15:13\nމަޖުބޫރުނުކޮއްގެންތަ ތި ލޮރީ ބުރަށް ނުދިޔަ މީހުންނަށް މެމޯދިނީ...ލަދުން ބޯހަލާކު.....\nފެބުރުއަރީ 11, 2018 - 22:41\nސާބަހޭ ވިލިނގިލީ ރައްޔިތުން. ސަރުކާރަށް ތާއީދުކޮށް ތަރައްގީ ރަށާ ހަމައަށް ގެންނަން މަސައްކަތްކުރޭ!\n1 ހަފްތާ ކުރިން 7


Cabin Crew in enme rulhi annanee kon kamakaa? | Mihaaru\nއޮސްޓްރިއަން އެއާޅައިންގެ ފްލައިޓެއް ތެރޭގައި ފްލައިޓް އެޓެންޑެންޓަކު ފަސިންޖަރަކަށް އިށިންނަންވީ ގޮނޑި ދައްކަނީ\nކެބިން ކުރޫއިން އެންމެ ރުޅި އަންނަނީ ކޮން ކަމަކާ؟\n08 ނޮވެމްބަރ 2017 - 06:347comments\nމަތިންދާބޯޓުގައި އަހަރެމެންނަށް ޚިދުމަތް ކުރަން ތިބެނީ ފްލައިޓް އެޓެންޑެންޓުންނަކީ ވަރަށް ބުރަކޮށް އުޅޭ ބައެކެވެ. އެކަމަކު އިރުއިރުކޮޅަކާ އެމީހުންނަށް ގޮވައި އެކި ކަންކަމު ކިޔާ މީހުން ފެނެ އެެވެ. އެހެން ވިޔަސް ހިނިތުންވެފައި ޖަވާބު ދޭނެ އެވެ.\nއެއްވެސް މައްސަލައެއް ދިމާނުވެ ދަތުރު ނިންމާލާފައި ފްލައިޓުން ފައިބަން ބޭނުން ނަމަ ފްލައިޓް އެޓެންޑެންޓުންނަށް އެއްބާރުލުން ދޭން ޖެހެ އެވެ.\nޖެޓްބްލޫ ފްލައިޓް އެޓެންޑެންޓް އަދި ކޮލަމިސްޓް އަމަންޑާ ޕްލެވާ އޭނާގެ ބްލޮގްގައި، ފްލައިޓްގައި ހިތްހަމަޖެހޭ ވަގުތުކޮޅެއް ހޭދަކުރަން ބޭނުން ނަމަ ކަންތައް ކުރަންވީ ގޮތްތަކެއްގެ އިރުޝާދު ދީފައިވެ އެވެ. ޕެލްވާ ވަނީ ފްލައިޓް ތެރޭގައި އޭނާއަށް ދިމާވެފައިވާ ބައެއް އާދަޔާޚިލާފު ހާދިސާތައް ވެސް މި ލިޔުމުގައި ކިޔައިދީފަ އެވެ. އަދި ބުނާގޮތް ނުހަދާ، މޫޑު ގޯސް މީހުންގެ ސަބަބުން ދިމާވާ ބައެއް މައްސަލަތައް ވެސް ލިޔެފައިވެ އެވެ.\n"އަހަރެންގެ ވަޒީފާގައި އެންމެ ބޮޑު މައްސަލައަކަށް ދިމާވަނީ ކޮން ކަމެއްކަން އެނގޭތަ؟ އެއީ މީހަކު ހޮޑުލުމުން އެތަނެއް ސާފުކުރުމެއް ނޫން. ނުވަތަ ރުޅިއައިސްގެން ޒުވާބުކޮށް ހަޅޭއްލަވާ މީހަކާ ކުރިމަތިލާން ޖެހުމެއް ވެސް ނޫން. ގިނަ ބަޔަކަށް ހީވާނީ މިކަހަލަ ކަންކަމޭ ވާނީ،"\n"އަހަރެން އެންމެ ހިތްހަމަނުޖެހެނީ މީހުން ބޯޓަށް އަރަމުންދާއިރު އަހަރެމެން ބޭރު ދޮރުކައިރީގައި ތިބެ ސަލާން ކޮށްލުމުން ނޭނގޭ ކަމަށް ހަދާފައި ބަލައިވެސް ނުލާ ދާ މީހުންގެ ސަބަބުން. އެއީ އެއްވެސް އިންސާނަކާ ދޭތެރޭ އަނެއް އިންސާނަކު ކަން ކުރަންވާނެ ގޮތެއް ކަމަކަށް އަހަންނަކަށް ގަބޫލެއް ނުކުރެވޭ." ޕެލްވާ ބުނެފައިވެ އެވެ.\nޕެލްވާ މި އާޓިކަލް ލިޔަން ބޭނުންވީ ނޫހެއްގައި ޝާއިއުކޮށްފައިވާ ރިޕޯޓެއް ފެނިގެންނެވެ. އެ ރިޕޯޓުގައި ބުނެފައިވަނީ މަތިންދާބޯޓުގައި ދަތުރުކުރާ ފަސްޓް ކްލާސް އަދި ބިޒްނަސް ކްލާސް ފަސިންޖަރުންނަށް، އިކޮނޮމީ ކްލާސް ފަސިންޖަރުންނަށް ވުރެ މާ ބޮޑަށް އިހްތިރާމްކުރާ ކަމަށް ގިނަ ބަޔަކަށް ހީވާ ކަމަށެވެ.\nމި ވާހަކަ ޕެލްވާ އަށް ގަބޫލެއް ނުކުރެވެ އެވެ. އޭނާ ބުނާ ގޮތުގައި ގިނަ ފަހަރަށް ދޮރުމަތިން އެމީހުން ހަލޯ ބުނުމުން ޖަވާބު ދެނީ ފަސްޓް ކްލާސް ނުވަތަ ބިޒްނަސް ކްލާސް ފަސިންޖަރުން ކަމަށެވެ. އެހެންވެ އެމީހުންނަކީ މާ އަދަބުވެރި ބައެއްގެ ގޮތުގައި ފްލައިޓް އެޓެންޑެންޓުންނަށް ވެސް ގަބޫލު ކުރެވެނީ އެވެ. އަނެއްކޮޅުން އިކޮނޮމީ ކްލާހުގައި ގިނަ އަދަދެއްގެ ފަސިންޖަރުން ތިބޭތީ އެ އެންމެންނާ ވާހަކަ ދައްކާނެ ފުރުސަތެއް ފްލައިޓް އެޓެންޑެންޓުންނަކަށް ނުލިބެ އެވެ.\nނަމަވެސް ފަސިންޖަރުން އިހްތިރާމާއެކު ވާހަކަ ދައްކާ ނަމަ އެމީހަކީ ރަނގަޅު މީހެއްގެ ގޮތުގައި ފްލައިޓް އެޓެންޑެންޓުންނަށް ވަގުތުން ގަބޫލު ކުރެވޭނެ އެވެ.\n"ހީވެދާނެ ރީތިކޮށް ވާހަކަ ދައްކާ އަދަބު އިހްތިރާމް އަދާކުރާ މީހުން އަހަރެމެންނަކަށް ފާހަގައެއް ނުކުރެވެޔޭ. އަސްލު ފާހަގަ ކުރެވޭ. އަދި ފުރުސަތެއް ލިބިއްޖެނަމަ އޭގެ ބަދަލުވެސް ދެވޭ. ފަހަރެއްގައި ވެދާނެ އެއީ ފްރީ ޑްރިންކަކަށް ވެސް. އެހެން ނޫނަސް ބައެއް ކަހަލަ ކަންތައްތައް ކޮށްދޭއިރު އިހްތިރާމް އަދާކުރާ މީހުންނަށް ޚާއްސަ ގޮތަކަށް ބެލޭ،" ޕެލްވާ ބުންޏެވެ.\nޕެލްވާ ބުނާ ގޮތުގައި ހިތްހެޔޮ މޫނަކާ އެކު ފްލައިޓް އެޓެންޑެންޓުންނާ ބައްދަލުކުރާ މީހުން އެމީހުންނަށް ވަރަށް ފަސޭހައިން ފާހަގަ ކުރެވެ އެވެ. އަދި އެމީހުން އެކަކު އަނެކަކަށް ވެސް އެއީ ވަރަށް ރަނގަޅު މީހެއް ކަމަށް ބުނެ ވާހަކަ ދެކެވެ އެވެ.\nއެހެންކަމުން ދެން ފަހަރަކުން ތަނަކަށް ދާން ފްލައިޓަށް އަރާއިރު ދޮރުމަތިން ސަލާންކުރާ ފްލައިޓް އެޓެންޑެންޓުންގެ ސަލާމް ބަލައިގަނެ އެމީހުންނަށް ހިނިތުން ވެލާށެވެ.\nއިތުރު ލިޔުންތައް ކެބިން ކްރޫން


SC ge nimmun review kuran edheynan,2beyfulhun ge magaameh nugelley: Vakeelun | Mihaaru\nސުޕްރީމް ކޯޓުގެ ނިންމުން ރިވިއު ކުރަން ހުށަހަޅާނަން، ދެ ބޭފުޅުންގެ މަގާމެއް ނުގެއްލޭ: ވަކީލުން\nއަބްދުﷲ ސައީދާއި އަލީ ހަމީދު: އެ ބޭފުޅުން ޖަލަށްލާން ކުރި ހުކުމުގެ އިސްތިއުނާފް މައްސަލަ ބަލައިނުގަތުމަށް ސުޕްރީމް ކޯޓުން މިއަދު ވަނީ ނިންމާފައި ---ފޮޓޯ: ހުސެއިން ވަހީދު/މިހާރު\n20 ޖޫން 2018 - 17:47\nކުރީގެ އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ކުރީގެ ފަނޑިޔާރު އަލީ ހަމީދުގެ އިސްތިއުނާފް ބަލައިނުގަތުމަށް ސުޕްރީމް ކޯޓުން ނިންމި ނިންމުން އަލުން ބަލައިދޭން އެދި ހުށަހަޅާނެ ކަމަށާއި އެ ބޭފުޅުން އަދިވެސް މަގާމުން ވަކިނުވާ ކަމަށް އެ ބޭފުޅުންގެ ވަކީލުން މިއަދު ވިދާޅުވެއްޖެ އެވެ.\nއަބްދުﷲ ސައީދާއި އަލީ ހަމީދު ޖަލަށްލާން ކުރި ހުކުމް ރަނގަޅު ކަމަށް ނިންމައި، ސުޕްރީމް ކޯޓުން މިއަދު ވަނީ އެ ބޭފުޅުން ހުށަހެޅި އިސްތިއުނާފް ބަލައިނުގަތުމަށް ނިންމައިފަ އެވެ. ފަނޑިޔާރުންގެ ގާނޫނު އޮންނަ ގޮތުން ކުށެއް ސާބިތުވެގެން އިސްތިއުނާފް މަރުހަލާ ނިމިއްޖެ ނަމަ ފަނޑިޔާރުކަން ގެއްލޭތީ، ސުޕްރީމް ކޯޓުގެ އެ ނިންމުމާ އެ ބޭފުޅުން މަގާމުން ވަނީ ވަކިވެފަ އެވެ. މިއީ ކުށެއް ސާބިތުވެގެން ފަނޑިޔާރަކު އޮޓަމެޓިކުން މަގާމުން ވަކިވި ފުރަތަމަ ފަހަރެވެ.\nއެކަމަކު އެ ދެ ބޭފުޅުންގެ ވަކީލުން ނެރުއްވި ބަޔާނެއްގައިވަނީ އެ ބޭފުޅުން އަދިވެސް މަގާމުން ވަކިނުވާ ކަމަށެވެ. އެ ބަޔާނުގައި ބުނެފައިވަނީ އިސްތިއުނާފް މައްސަލަ ބަލައިނުގަތުމަށް ނިންމީ އެ ކޯޓުގެ ރަޖިސްޓްރާ ކަމަށާއި އަދި ރަޖިސްޓްރާ ނިންމުން އަލުން ބަލައި ދިނުމަށް އެދި ފަނޑިޔާރުންގެ މަޖިލީހަށް ހުށަހެޅުމުގެ ފުރުސަތު އެބައޮތް ކަމަށެވެ. އެ ނިންމުން އަލުން ބަލައިދިނުމަށް އެދި އެ ދެ ބޭފުޅުންގެ ފަރާތުން ސުޕްރީމް ކޯޓަށް ހުށަހަޅާނެ ކަމަށް އެ ބަޔާނުގައިވެ އެވެ.\n"މި މައްސަލަ ނުބެލޭނެ ކަމަށް ދިވެހިރާއްޖޭގެ ސުޕްރީމް ކޯޓުގެ ރަޖިސްޓްރާގެ ނިންމެވުމުން އަންގާފައިވާ އެންގެވުން މުރާޖާ ކުރުމަށް ދިވެހިރާއްޖޭގެ ކޯޓުތަކުގެ ގާނޫނާއި ސުޕްރީމް ކޯޓުގެ ގަވާއިދުގެ ދަށުން ދިވެހިރާއްޖޭގެ ސުޕްރީމް ކޯޓަށް ހުށަހެޅުމާއި އުއްތަމަ ފަނޑިޔާރު އަބްދުﷲ ސައީދާއި ފަނޑިޔާރު އަލީ ހަމީދު މުހައްމަދުގެ ފަރާތުން ވަނީ ނިންމަވާފަ އެވެ،" ވަކީލުން ބަޔާނުގައިވެ އެވެ.\nވަކީލުން އެގޮތަށް ވިދާޅުވިޔަސް، ސުޕްރީމް ކޯޓުގެ ނިންމުމުގައިވާ ގޮތުން އިސްތިއުނާފް މައްސަލަ ބަލައިނުގަތުމަށް ނިންމީ އެ ކޯޓުގެ ފަނޑިޔާރުންގެ މަޖިލީހުންނެވެ. އަދި ސުޕްރީމް ކޯޓުގެ ގަވާއިދު އޮންނަ ގޮތުން ވެސް އެ ކޯޓަށް ހުށަހެޅޭ ކޮންމެ މައްސަލައެއް ބަލައިގަތުމުގެ ހުއްދަ ދޭނީ ފަނޑިޔާރުންގެ މަޖިލީހުންނެވެ.\nވަކީލުން ބަޔާނުގައިވާ ގޮތުން އެ މައްސަލަ އިސްތިއުނާފަށް ހުށަހެޅި ނުކުތާތަކުގެ ތެރޭގައި ދިފާއުވުމަށް އެކަށީގެންވާ ފުރުސަތު ނުދިނުމާއި ވަކީލުންގެ އެހީތެރިކަން ނުލިބުމުގެ އިތުރުން ގާނޫނާ ޚިލާފަށް އަޑުއެހުންތައް ހިންގާފައިވާ މައްސަލަތައް ފާހަގަކޮށް ކަމަށެވެ. އެކަމަކު މައްސަލަ ބަލައިނުގަތުމަށް ނިންމީ އެކަންކަމަށް ރިއާޔަތް ނުކޮށް ކަމަށް އެ ބަޔާނުގައިވެ އެވެ.\nއަބްދުﷲ ސައީދާއި އަލީ ހަމީދުގެ މައްޗަށް އިތުރު ޖަލު ހުކުމެއް ވެސް ވަނީ އައިސްފަ އެވެ. އެ މައްސަލައިގެ އިސްތިއުނާފް މަރުހަލާތައް އަދި ނުފެށެ އެވެ. އަދި އެ ދެ ބޭފުޅުންނަށް ދައުވާކުރާ އިތުރު މައްސަލަތަކެއް ވެސް ކްރިމިނަލް ކޯޓުގައި ދަނީ ހިނގަމުންނެވެ.\nކުށްކުރުން ސުޕްރީމް ކޯޓް ކުރީގެ ފަނޑިޔާރު އަލީ ހަމީދު ކުރީގެ އުއްތަމަ ފަނޑިޔާރު އަބްދުﷲ ސައީދު\n18 ކޮމެންޓް, 46 ރިއެކްޝަންސް\nއަމިއްލައަށް ފޭހުނު އިލޮށިގަޑު އަމިއްލަ ލޮލަށް ހެރުނީ. މީގެ ކުރިން ސިޔާސީ ކުށްވެރިންގެ އިސްތިއުނާފު ތަކަށް ތިޔަހެން ހެއްދިވީމާ ދިމާވި ގޮތް. އެހެން ނުހައްދަވާ ކޮންމެ މައްސަލައެއްގެވެސް އަޑުއެހުމެއް ބާއްވަވަމުން ގެންދިވިނަމަ މިއަދު ތިޔަހެން ދިމާ ނުވީސް. ދެރައީ މިހާރު ތިބި ފަޑިޔާރުންނަށް އަދިވެސް އިބުރަތް ހާސިލު ނުވާތީ.\nތިޔަ އުއްތަމަ ފަނޑިޔާރާއި، ފަނޑިޔާރު ޢަލީ ޙަމީދު ތިބި ފަނޑިޔާރުންގެ މަޖުލިސްތަކުން ނޫންތޯ އެތައް ބަޔަކަށް ފަޓާސްބަރިއެއްހެން ޝަރީޢަތްކޮށް، ދިފާޢީ އެއްވެސް ހެއްކެއް ހާޒިރުނުކޮށް ކުރި ޙުކުމްތައް، އަޑުއެހުމެއް ވެސް ނުބާއްވާ، ހައިކޯޓުގެ ނިންމުމަކީ ނިހާއީ ނިންމުމެއްކަމަށާއި އެ ބެލިޔަސް ބަދަލުނުވާނެތީވެ ނުބަލާނެކަމަށް ނިންމީ؟ މިހާރު ތިހުރީ އުއްތަމަ ފަނޑިޔާރުކަން ގެއްްލިފަ! ދެން ލަލަލާ! އަންނި އެހުރީ އަރާމުގަ. ފާއިޒު އެއިނީ ސައިކަލް މަތީ ދަރިފުޅުގޮވައިގެން ހަވީރުފިންޏަށް ބުރުއަޅާލަނީ!\nހެހެހެހެހެ. އަދިވެސް ނުގެއްލެޔޭ. ތީވިހޭއިރު ފޫޅުދަނޑީގައި އެލިފައިއޮތް މަގާމެއްތަ. ހުންނާނީ ރާކަނިމަސް ކެވިފަ.\nމާކުރިންވެސް ތިދެމީހުންގެ މަޤާމު ގެއްލިއްޖެ. އަދުލުވެރި ފަނޑިޔާރުންތައް ކޯޓުތަކު ބައިތިއްބާނެ ކަމެއްނެތް. ތި ދެ މީހުންނަށް ނޭންގުނު ޤިޔާމަތް ދުވަސް އަދި އަންނަންއޮތީކަން. މީހުންގެ ފިއްތުންތަކަށް ބިރުގަނެ ނުވަތަ ފައިސާ އާއި ރިޝްވަތު ހިފާމީހުންނަށް ކޮން އަދުލުވެރި ޝަރީއަތެއް ކުރިޔަށް ގެންދެވޭނީ..\nމައްސަލަ ނިންމީ ސުޕްރީމް ކޯޓުގެ ފަނޑިޔާރުންގެ މަޖިލިހުންކަމާއި ސުޕްރީމް ކޯޓުގެ ޤަވާއިދު އޮތްގޮތް އެނގޭ ގޮތަށް މިޚަބަރު ގެނެސްދިން ހަމައެކަނި ނޫހަކީ މިއީ. މިހާރު ނޫހަށް ޝުކުރިއްޔާ.\nސްޕްރިއަމް ކޯޓަށް ނިސްބައްކޮށް ގާނޫނު އަސާސީގައި ލިޔެވިފައިވަނީ ކޯޓުގެ ރަޖިސްޓްރާއަށް ނިސްބައްކޮށެއްނޫން އެހެންކަމުން އިސްތިއުނާފް ބަލައިގަނެ އިސްތިއުނާފް ބަލަންޖެހޭ، ޤާނޫނީގޮތުން ތިޔަ މައްސަލަ ފުރިހަމަވާނީ ބެންޗުން މައްސަލަ ބަލައި ގޮތެއް ނިންމުމުން، ސްޕްރިއަމް ކޯޓުން ވިސްނައިގެން ނުވާނެ ޤާނޫނު ސްޕްރިއަމްކޯޓުގެ ފަނޑިޔާރުންގެ ފަހަތުން ނައަންނާނެކަމަށް\nތިއޮތީ ޤާނޫނު އެނގިފަ. ލޮލް.\nކޯޓުތަކުގެ ރަޖިސްޓްރާ އާއި ހިސާބުން މައްސަލަތައް ނިމެންޏާ ކިހާ ރަނގަޅު. ހުރިހާ މައްސަލައެއް ވެސް މިހެން ނިންމަންވީ ނޫންތޯ؟ ރައްޔިތުންނަށް ވެސް އަދި ފަނޑިޔާރުންނަށް ވެސް ވަގުތު ސަލާމަތްވާނެ. ހެއްކެއް ގަރީނާއެއް ވަކީލެއް ބޭނުމެއް ނޫން. އަޑު އެހުންތައް ބާއްވަން ކޯޓު ރޫމް ތަކާއި އެތައް މުއައްޒިފުންނެއް ވެސް ބޭނުމެއްނޫން. މި ސިސްޓަމް މުޅި ރާއްޖޭގެ ހުރިހާ ކޯޓެއްގައި ވެސް ގާއިމުކޮށް ދެއްވަންވީ ނޫންތޯ؟\nޙުކުމް ކިޔާލާ. ރަޖިސްޓްރަރ ގެ ނިންމުމެއް ނޫން ތިއީ. ޙުކުމުގެ ފަހު ޖުމްލައިގަ އޮތީ ފަނޑިޔާރުންގެ މަޖިލިހުން ނިންމި ނިންމުމެއްކަމަށް.\n5ޖަޖުންނިގެއިއްތިފާގުން ނެރުނު އަމުރުގެ ސަބަބަބުން2ޖަޖުން ކުއްވެރިވެ އަނެއް3 ޖަޖުން ކުއްވެރިނުވާ ސަބަބުކޮބާ؟\nކޯންޗެއް ތިތިބީ ކިޔަވައިގެން. މަގާމު ގެއްލިއްޖެ. ވަރަށް ސާފު. އިތުރަށް ކުރެވޭނެ ކަމެއްނެތް! ދެން ލަލަލާ...\nތިޔަ ފަނޑިޔާރުން ވަރަށް މޮޅުވާނެ. އެކަމަކު ވާނުވައެއް ނޭގޭނެ.


ކޮވިޑް-19: އެމްއައިބީގެ ކަސްޓަމަރުންނަށް ލުއި ގޮތްތަކެއް ހަމަޖައްސައިދޭން ނިންމައިފި – Dhen.mv\nކޮވިޑް-19: އެމްއައިބީގެ ކަސްޓަމަރުންނަށް ލުއި ގޮތްތަކެއް ހަމަޖައްސައިދޭން ނިންމައިފި\nދެން އެމްވީ March 27, 2020 - 2:47 pm\nކޮވިޑް19އާ ގުޅިގެން މޯލްޑިވްސް އިސްލާމިކް ބޭންކް (އެމްއައިބީ)ގެ ކަސްޓަމަރުންނަށް ލުއި ގޮތްތަކެއް ހަމަޖައްސައިދޭން އެ ބޭންކުން ނިންމައިފި އެވެ.\nއެމްއައިބީން ބުނީ މި ލުއި ގޮތްތައް އަމާޒުކޮށްފައިވަނީ އެ ބޭންކުގެ ވިޔަފާރިއާ ގުޅޭ އެކިއެކި ފައިނޭންސިން ފެސިލިޓީތަކާއި ގެދޮރު އިމާރާތް ކުރުމަށާއި ގެދޮރު ގަތުމަށް ފައިނޭންސިން ނަގާފައިވާ ކަސްޓަމަރުންނަށް ކަމަށެވެ.\nއެގޮތުން އެ ފެސިލިޓީތައް ނަގާފައިވާ ކަސްޓަމަރުންގެ ތެރެއިން ލުޔެއް ހޯދަން ބޭނުންވާ ކަސްޓަމަރުން އެކަމަށް ހާއްސަ އެޕްލިކޭޝަން ފޯމު ފުރުމަށްފަހު [email protected] އީމެއިލް އެޑްރެހަށް ފޮނުވުމަށް އެމްއައިބީން އެދެއެވެ.\nއެޕްލިކޭޝަން ފޯމު ފޮނުވުމުން އެމްއައިބީގެ ބިޒްނަސް ޓީމުން އެ ކަސްޓަމަރަކާ މަޝްވަރާކޮށް، އިންޓާނަލް އެސެސްމަންޓެއް ހެދުމަށްފަހު އެންމެ އެކަށީގެންވާ ލުއި ގޮތްތަކެއް ހަމަޖެއްސުމުގެ މަސައްކަތް ކުރިއަށްގެންދާނެ އެވެ.\nއެމްއައިބީން ބުނީ އެ ބޭންކުގެ ކޮންސިއުމާ ފައިނޭންސިން ފެސިލިޓީތަކާއި ޓްރޭޑް މުރާބައާ ފައިނޭންސިން ފެސިލިޓީ ނަގާފައިވާ ކަސްޓަމަރުންގެ ތެރެއިން އެހީ ބޭނުންވާ ކަސްޓަމަރުންނަށް ވެސް ލުއި ގޮތްތަކެއް އެކުލަވާލުމުގެ މަސައްކަތް ކުރަމުންދާ ކަމަށެވެ.\nކޮވިޑް19އިން ރައްކާތެރިވުމުގެ ފިޔަވަޅެއްގެ ގޮތުން އެމްއައިބީން ވަނީ އެ ބޭންކުގެ ބައެއް ހިދުމަތްތައް އޮންލައިންކޮށް ފޯރުކޮށްދޭން ނިންމާފަ އެވެ.


Covid-19 akee Raees Solih ge kehtherikamaa hikumaiytherikan...\nކޮވިޑް-19: ރައީސް ޞާލިޙުގެ މަސައްކަތްޕުޅު\nވެރިކަން ފެށުމުގައި ވެސް ބޮޑެތި ގޮންޖެހުންތަކާ ކުރިމަތިލެއްވި\nރައްޔިތުންގެ ސަލާމަތާއި ރައްކާތެރިކަން އިސްކުރެއްވި\nއެމަނިކުފާނަށް އެކި ސިފަސިފައިގައި ވަރަށް ބޮޑެތި ފިއްތުންތައް ކުރިމަތި ކުރެއްވި\nކ. މާލެ | 27 މެއި 2020 | ބުދަ 08:43 | 45,333\nފައިލް ފޮޓޯ: އެންއޯއީސީގެ މަސައްކަތްތައް ކުރިއަށްދާ ގޮތް ރައީސް ސާލިހު ބައްލަވާލައްވަނީ - ރައީސް އޮފީސް\n"ދެން މިރާއްޖޭގައި އުފެދޭނީ ރައްޔިތުންގެ އަޑު ގާތުން އަހާނެ ސަރުކާރެއް. ހަމަޔާއި އިންސާފުން ކަންކުރާނެ ސަރުކާރެއް. ރައްޔިތުންގެ ފަރާތުން ރައްޔިތުންނަށްޓަކައި ރައްޔިތުންގެ ސަރުކާރެއް،"މިއީ އިބްރާހިމް މުޙައްމަދު ޞާލިޙުގެ ރިޔާސީ ކެމްޕޭނުގެ ވާހަކަފުޅުގައި ދިވެހި ޤައުމާ މުޚާޠަބުކުރައްވައި، 22 ސެޕްޓެންބަރު 2018 ވީދުވަހު ވިދާޅުވި ބަސްފުޅެވެ.\nއެ މަނިކުފާނުގެ އެ ބަސްފުޅު ރަނުން ރަނަށް ޙަޤީޤަތަކަށް ވެގެން ދިއުމުގެ ނަތީޖާއަކީ އެމަނިކުފާނު ދިވެހިރާއްޖޭގެ ރައީސުލްޖުމްހޫރިއްޔާ ކަމުގެ ހުވާ ކުރައްވައި، ސަރުކާރެއް އުފަން ކުރެއްވުމެވެ. އެ މަނިކުފާނުގެ ވެރިކަމަކީ ފެށުމުގައި ވެސް ހުރިހާ ގޮތަކުން ވެސް ވަރަށް ބޮޑު ގޮންޖެހުންތަކާ ކުރިމަތިލައްވަން ޖެހިވަޑައިގެންނެވި ސަރުކާރެކެވެ. އެ ސަބަބުތައް އެ މަނިކުފާނުގެ ރިޔާސީ ކެމްޕޭނުގެ އެންމެ ފަހު ދުވަހު ދިވެހި ރައްޔިތުންނަށް ވަނީ ސާފުކޮށް ވިދާޅުވެ ދެއްވާފަ އެވެ.\nދިވެހިރާއްޖޭގެ ޢާންމު ޙާލަތު މިވަނީ މިއިން ޒަމާނަކު ނުދާ މިންވަރަށް ދަށަށް ގޮސްފަ. ތަކެތީގެ އަގާ ދިރިއުޅުމުގެ ޚަރަދު އިންތިހާއަށް ދަނީ ބޮޑުވަމުން. ދަރަނީގެ ދަންތުރައެއްގެ ތެރެއަށް ދިވެހި ޤައުމު މިވަނީ ވެއްޓިފަ. ރާއްޖޭގެ ގިނަ ރައްޔިތުން މިއަދު ވެސް އެތިބީ އެންމެ އަސާސީ ޚިދުމަތްތަކުން މަޙްރޫމުވެފައި\nދިވެހި ޤައުމަށާއި ދިވެހިންނަށް ފާގަތި ފަހި ދުވަސްތަކެއް ހޯއްދަވައި ދެއްވުމަށް މަސައްކަތްފުޅު ކުރައްވަން ފައްޓަވައި ސިޔާސަތުތައް އެކުލަވާލައްވައި، އެމަގަށް ދަތުކުރައްވާނެ ޗާޓުކުރައްވައި ނިންމަވާލައްވައި ޢަމަލީ މަސައްކަތްތައް ފެއްޓެވިތާ މާގިނަ ދުވަހެއް ފާއިތެއް ނުވިއެވެ.\nކޮވިޑް-19ގެ ނުރައްކާ މުޅި ދިވެހި ޤައުމު ވަށާލިއެވެ. ސަރުކާރުގެ ޢާންމު ހިންގުން އިޚުތިޔާރަކާއި ބާރަކާނުލާ ހުއްޓުވި އެވެ. ދިވެހި ރައްޔިތުންނަށާއި ދިވެހި ޤައުމަށް އިންތިހާއަށް ދަތި ވަގުތަކަށް މިބަލީގެ ޙާލަތު ބަދަލު ކޮށްފި އެވެ.\nކޮވިޑް-19ގެ ހާލަތާ ގުޅިގެން، ގައުމާ މުޚާތަބު ކުރައްވާ ރައްޔިތުންނަށް އުންމީދީ މެސެޖްތައް އެމަނިކުފާނު ދެއްވާ\nމި ޙާލަތުގައިވެސް އެ މަނިކުފާނަށް މުހިންމުވީ ދިވެހި އެންމެހާ ރައްޔިތުންގެ ސަލާމަތާއި ރައްކާތެރިކަމެވެ. ޤައުމުގެ ހުރިހާ ވަޞީލަތްތަކެއް، ސިޔާސަތުތަކެއް އެމަގަށް ދީލާލެއްވި އެވެ. ސިޔާސީ ފިއްތުންތަކާއި، ނުތަނަވަސްކަން އަމިއްލަފުޅަށް ތަޙައްމަލު ކުރައްވަމުން ކެތްތެރިކަމާއެކު ރައްޔިތުންނަށް ހިތްވަރު ދެއްވުމުގައި ދެމި ހުންނެވި އެވެ.\nކޮވިޑް-19ގެ ސަބަބުން ރައްޔިތުންގެ ދިރިއުޅުމަށް ކުރާ ނޭދެވޭ އަސަރު ކުޑަ ކުރުމަށް ސަރުކާރުގެ ސިޔާސަތުތަކަށް ބޮޑެތި ބަދަލުތަކެއް ގެނެވިއްޖެ. މިބައްޔާ ގުޅުމެއް ނެތް ކިތަންމެ ކަމަކަށް ވަނީ ޚާއްޞަ ސަމާލުކަމެއް ދޭން ޖެހިފަ. ޙާލުގައި ޖެހިފައިވާ މީހުންނަށް އެހީތެރިކަން އެބަ ފޯރުކޮށްދެން.\nކޮވިޑް-19 އާ ގުޅިގެން 21 މޭ 2020 ވަނަ ދުވަހު ޤައުމާ މުޚާޠަބުކުރައްވާ ވާހަކަފުޅު ދައްކަވަމުން ރައީސް ޞާލިޙު ވިދާޅުވެފައި ވެއެވެ.\nދައުލަތުގެ މާލިއްޔާގެ ބޮޑުބައެއް ކޮވިޑްގެ ކަންކަމަށް ޚާއްޞަކުރަން ޖެހުމުން ކުރިމަތިވަމުން ދިޔަ ދަތި ކަންކަން ފިލުވުމަށާއި، ބަލިން ރައްކާތެރިވުމަށާއި، ފަރުވާގެ ކަންކަން ހަރުދަނާކުރުމަށް ބޭނުންވާ ސާމާނާއި ފައިސާގެ އެހީތެރިކަން ސަރުކާރަށް ހޯއްދަވައި ދެއްވުމުގައި ފޮރިން މިނިސްޓަރު ޢަބްދުﷲ ޝާހިދާއި އެމަނިކުފާނުގެ ޓީމު ވެގެން ދިޔައީ ރައީސް ޞާލިހަށް ވަރަށް ބޮޑު ހިތްވަރަކަށެވެ.\nދިވެހި ޚާރިޖީ ޓީމުން އެ ކުރައްވަނީ ނަމޫނާ މަސައްކަތްތަކެއް. އެކަމަށްޓަކައި އަޅުގަނޑު ފޮރިން މިނިސްޓަރަށާއި އެމަނިކުފާނުގެ ޓީމަށް ފަށްފަށުން ޝުކުރު ދަންނަވަން.\n~ ރައީސް ސޯލިހުގެ ވާހަކަފުޅުތަކުގައި ތަކުރާރުކޮށް ވިދާޅުވެފައިވޭ\nކޮވިޑް-19އާ ގުޅިގެން އެމަނިކުފާނަށް އެކި ސިފަސިފައިގައި ވަރަށް ބޮޑެތި ފިއްތުންތައް ކުރިމަތިވި އެވެ. ނަމަވެސް އެއިން އެއްވެސް 'ޕްރެޝަރަކަށް' ބެއްލެވުމެއްނެތި ކުރިއަށް ވަޑައިގެންނެވި އެވެ. ސަރުކާރާމެދު ރައްޔިތުންގެ އުންމީދާއި ޔަޤީންކަން އޮތް މިންވަރާ އެއްވަރަށް ސަރުކާރަށް ޚިދުމަތްތައް ފޯރުކޮށްދެވޭތޯ ކެނޑިނޭޅި މަސައްކަތް ކުރެއްވި އެވެ. އެކަމުގެ ހެޔޮ ނަތީޖާ ވެސް މިދަނީ ފެންނަމުންނެވެ.\nޙަޤީޤަތުގައި ކޮވިޑް-19އާ ގުޅިގެން އެ މަނިކުފާނަށް ހުރި ޕްރެޝަރުތައް ބަޔާންވެސް ނުކުރެވޭހާ ގިނަވެފައި ނާޒުކު. އެކަމަކު އެ މަނިކުފާނުގެ ކެތްތެރިކަމާއި ޙިކުމަތްތެރިކަމުގެ ނަތީޖާއެއްގެ ގޮތުން ރައްޔިތުންގެ އެއްބާރުލުން ސަރުކާރަށް ލިބެމުން ދަނީ. ދަތި، އުނދަގޫ ޙާލަތުގައިވެސް ރައްޔިތުން ކެތްތެރިކަމާއެކު ތިބީ ރައީސްގެ އުންމީދީ ބަސްތަކުގެ ސަބަބުން. ފަންނީ ބޭފުޅުން މަސައްކަތުގައި ވަރުބަލިކަމެއް ނެތި ދެމިތިބެނީ ރައީސް އެ ބޭފުޅުންގެ އަގު އަބަދުވެސް ވަޒަން ކުރައްވާ ހައްޤު ޝުކުރު ކޮންމެ 'ސްޕީޗެއްގައި' ވެސް ވިދާޅުވާތީ. ސަލާމަތީ ބާރުތަކުގެ ހިތްވަރު ގަދަވެފައި ވަނީ އެކަންކަން ރައީސް އަމިއްލަފުޅަށް ބައްލަވާ ހެޔޮ ބަސްފުޅުތައް ވިދާޅުވާތީ.\n~ ކޮވިޑް-19ގެ ގައުމީ ޓާސްކް ފޯހުގެ އިސްބޭފުޅަކު އޭނާގެ ތަޖުރިބާ ހިއްސާކުރީ މިފަދަ ބަސްތަކުން\nމުޅި ދުނިޔެ ހުއްޓުވާލި މި ބަލިމަޑު ކަމާއި ގުޅިގެން އެ މަނިކުފާނު ޤައުމާ މުޚާޠަބު ކުރެއްވި ކޮންމެ ފަހަރަކީ ރައްޔިތުންނަށް އުންމީދުތައް އާކޮށްދެއްވި ފަހަރުތަކެކެވެ. ރައްޔިތުން މާޔޫސްވާނެ ފަދަ ބަސްފުޅެއް ވިދާޅެއް ނުވެއެވެ. އެމަނިކުފާނުގެ ހަށިގަނޑުގެ ޙަރަކާތްތަކާއި މޫނުމަތީގެ ކުލަވަރުން ވެސް އެފަދަ އެއްވެސް ނުތަނަވަސްކަމެއް ނުދައްކަވަ އެވެ. އެމަނިކުފާނުގެ ސަރުކާރުގެ އެހާ ކުރީކޮޅު މި ކުރިމަތިވި ބޮޑު އަދި ހިތަށްވެސް ގެނެވިފައި ނުވާ ފަދަ އާދަޔާ ޚިލާފު އިމްތިޙާނުގެ ސަބަބުން އެމަނިކުފާނަށް ނަފުސާނީ ގޮތުން ވެސް އުނދަގޫތައް ކުރިމަތިނުވެ ނުދާނެކަން ކަށަވަރެވެ.\nނަމަވެސް ކެތްތެރިކަމާއި މަޑުމައިތިރިކަން ނޫން ސިފައެއް އެ މަނިކުފާނުގެ ކިބައިން ރައްޔިތުންނަށް، އަދި އެކުގައި މަސައްކަތް ކުރައްވާ ބޭފުޅުންނަށް ވެސް ނުދައްކަވަ އެވެ. އެކިއެކި ބޭފުޅުން ދައްކަވާ ވާހަކަތަކުންނާއި، އެނޫންވެސް ކަމަކާ ގުޅިގެން ރައްޔިތުން މެދުގައި ނުތަނަވަސްކަން އުފެދޭ ކޮންމެ ޙާލަތެއްގައި ކުރިއަށް ފިޔަވަޅު އަޅުއްވައި ޕޯޑިއަމް ކައިރިއަށް ހުއްޓި ވަޑައިގެން ޤައުމާ މުޚާޠަބު ކުރައްވައި ރައްޔިތުންގެ ނުތަނަވަސްކަމަށް ސާފު ޖަވާބު ދެއްވައި ސާބިތުކަން ދަމަހައްޓަވަ އެވެ.\nރައީސް އިބްރާހިމް މުހައްމަދު ސޯލިހު، ކޮންމެ ރެއަކު ވެސް ކޮވިޑް-19ގެ މަސައްކަތްތަކާ ބެހޭ ގޮތުން މައުލޫމާތު އޮޅުންފިލުއްވާ\nރިޔާސީ ކެމްޕޭނުގެ ފަހު ބަސްފުޅެއްގެ ގޮތުގައި"ދެން މިރާއްޖޭގައި އުފެދޭނީ ރައްޔިތުންގެ އަޑު ގާތުން އަހާނެ ސަރުކާރެއް."ވިދާޅުވެފައި ދޫކޮށްލެއްވީކީ ނޫނެވެ. އެ ބަސްފުޅުގެ ތެދުކަން މިހާރު ދިވެހި ރައްޔިތުންނަށް ސާފުކޮށް ފެންނާނެ އެވެ. ރައްޔިތުންގެ އަޑު އެބަ އައްސަވަ އެވެ. އެއްވެސް ރައްޔިތަކު ބާކީ ނުވާނޭ ފަދައިން ހުރިހާ ރައްޔިތުންނަށް ވެސް ހަމަހަމަކަމާއެކު އެހީތެރިކަން ގެންދަވަނީ ފޯރުކޮށް ދެއްވަމުންނެވެ. ރައްޔިތުންނަށް ޙައްޤު ޝުކުރު އަބަދުވެސް އަދާކުރައްވަ އެވެ.\nކެތްތެރިކަމާއި ޙިކުމަތްތެރިކަމުގެ ނަމޫނާ ވެރިއެއްގެ ގޮތުގައި ރައީސް ޞާލިޙުގެ ނަންފުޅު ދިވެހި ތާރީޚުގައި ލިޔެވިގެންދާނެ އެވެ. ފަހުގެ ޖީލުތަކަށް ޢިބުރަތެއްގެ ގޮތުގަ އެވެ.


Kane akee vikkaa kulhuntherieh noon: Pochettino | Mihaaru\nލަނޑު ޖެހުމަށް ފަހު ކޭން އުފާފާޅުކުރަނީ.-- ފޮޓޯ: އޭއެފްޕީ\nކޭން އަކީ ވިއްކާ ކުޅުންތެރިއެއް ނޫން: ޕޮޗެޓީނޯ\n19 މެއި 2017 - 14:25\nލަންޑަން (މެއި 19) - އިނގިރޭސި ޕްރިމިއާ ލީގުގައި ރޭ ލެސްޓާ ސިޓީ އަތުން 6-1 އިން ޓޮޓެންހަމް މޮޅުވި މެޗުގައި އެ ޓީމަށް ހަތަރު ލަނޑު ޖަހައިދިން ހެރީ ކޭން އަކީ ވިއްކާ ކުޅުންތެރިއެއް ނޫން ކަމަށް ޓޮޓެންހަމްގެ ކޯޗު މައުރީސިއޯ ޕޮޗެޓީނޯ ބުނެފި އެވެ.\nމި މެޗަކީ މި ފަހަރު ލީގުގައި ޓޮޓެންހަމް ހޯދި 25 ވަނަ މޮޅެވެ. އަދި އެ ޓީމު އޮތީ 37 މެޗުން 83 ޕޮއިންޓާ އެކު ލީގުގެ ދެ ވަނައިގަ އެވެ. ރޭގެ މެޗުގައި ޖެހި ލަނޑުތަކާ އެކު ކޭން ޕްރިމިއާ ލީގުގެ ލަނޑު ލިސްޓުގެ ކުރީގައި އޮތީ 26 ލަނޑު ހަމަކޮށްގެންނެވެ.\nކޭންގެ އިތުރުން ޓޮޓެންހަމްގެ އަނެއް ދެ ލަނޑު ކާމިޔާބުކުރީ ދެކުނު ކޮރެއާގެ ފޯވާޑް ސޮން ހެއުން މިން އެވެ. ލެސްޓާގެ ލަނޑު ޖެހީ ބެން ޗިލްވެލް އެވެ.\nރޭގެ މެޗަށް ފަހު ޕޮޗެޓީނޯ ބުނީ ކޭން އަށް ބޮޑެތި ހުށަހެޅުންތައް އަންނާނެ ކަމާ މެދު ޝައްކު ނުކުރާ ކަމަށާއި އެހެން ނަމަވެސް އޭނާ ވިއްކާލުމުގެ ވިސްނުމެއް ނެތް ކަމަށެވެ.\n"ކްލަބެއް ކުރިއަށްދާނީ ޓީމުގެ ތަރިން ބައިތިއްބައިގެން. ތަރިން ވިއްކައިގެން ކްލަބް ކުރިއަކަށް ނުދާނެ. ކޭން އަކީ ދުނިޔެއަށް ބެލިޔަސް ތަފާތު މޮޅު ކުޅުންތެރިއެއް. އޭނާ އަށް ބޮޑެތި ހުށަހެޅުންތައް އަންނާނެ އެކަމަކު އޭނާ ވިއްކާލުމުގެ ވިސްނުމެއް ނެތް،" ޕޮޗެޓީނޯ ބުންޏެެވެ.\n"މި ޓީމުގައި މި ތިބި ކުޅުންތެރިންނާ އެކު އަހަރެން މި ދަނީ ވަރަށް މުހިއްމު މަސައްކަތެއް ކުރަމުން. އެ މަސައްކަތުގެ ތެރެއިން ބައެއް ކުޅުންތެރިން ކްލަބް ދޫކޮށް ދިޔަސް މުހިއްމު ކުޅުންތެރިން ކްލަބްގައި މަޑުކުރާނެ،" އޭނާ ބުންޏެވެ.\nކޭން އަކީ ޕްރިމިއާ ލީގުގެ ތާރީހުގައި ޖެހިޖެހިގެން ދެ ސީޒަނުގައި 25 ލަނޑު ހަމަކުރި ފަސް ވަނަ ކުޅުންތެރިއާ އެވެ. އަދި އޭނާ ވަނީ ފާއިތުވި ދެ ސީޒަނުގައި ޕްރިމިއާ ލީގުގައި 51 ލަނޑު ޖަހައިފަ އެވެ.\nފާއިތުވި ދެ އަހަރު މެންޗެސްޓާ ޔުނައިޓެޑުން ކޭން ހޯދުމަށް ވަނީ ޝައުގުވެރިކަން ފާޅުކޮށްފަ އެވެ. ރިޕޯޓްތައް ބުނާގޮތުން ކޭން ހޯދުމަށް ޕީއެސްޖީން އަންނަނީ މަސައްކަތް ކުރަމުންނެވެ.\nއިތުރު ލިޔުންތައް ޓޮޓެންހަމް އިންގްލިޝް ޕްރިމިއާ ލީގް ލެސްޓާ ސިޓީ\nކޭން އަށް އަނެއްކާ ވެސް ރެކޯޑެއް\nކޭންގެ މޮޅު ވާހަކަ ނުދައްކަނީ ތަށި ނުހޯދާތީ: ޕޮޗެޓީނޯ\nRoyal Blue Fishing\nAssistant Sales & Marketing Coordinator


ކަންގަނާގެ "ޖަޖްމެންޓަލް ހޭ ކިޔާ"އަށް ފިނި ތަރުޙީބެއް ކަންގަނާގެ "ޖަޖްމެންޓަލް ހޭ ކިޔާ"އަށް ފިނި ތަރުޙީބެއް\nކަންގަނާގެ "ޖަޖްމެންޓަލް ހޭ ކިޔާ"އަށް ފިނި ތަރުޙީބެއް\nކަންގަނާގެ "ޖަޖްމަންޓެލް ހޭ ކިޔާ"އަށް ބޮލީވުޑް ބޮކްސް އޮފީހުގައި މާބޮޑު ކާމިޔާބީއެއް ލިބޭގޮތްނުވެ، ފިލްމަށް ލިބޭ އަމްދަނީ ހީކުރިވަރަށްވުރެ ދަށްވާން ފަށައިފިއެވެ.\nމަޝްހޫރު ބަޠަލާ ކަންގަނާ ރަނައުޓާއި، ރާޖުކުމާރު ރާއޯގެ ފިލްމް "ޖަޖްމަންޓެލް ހޭ ކިޔާ" ވަނީ ރިލީޒްކުރުމުގެ ކުރިންވެސް މީޑިއާތަކުގެ ފަލަ ސުރުޚީއިން ޖާގަހޯދާފައެވެ.\nއެގޮތުން މި ފިލްމްގެ ޕޯސްޓަރުތަކުން ފެށިގެންގޮސް ފިލްމްގެ ޓްރެއިލަރއާއި ލަވަތަކާއި ޕްރޮމޯޝަނަލް ޙަރަކާތްތަކާ ގުޅޭގޮތުންވެސް މީޑިއާތަކުގައި ތަފާތު ގޮތްގޮތަށް ވަނީ އަޑު ފެތުރިފައެވެ. ކޮންމެއަކަސް މިފިލްމަށް ގިނަ ބަޔަކު ކުރި އިންތިޒާރު މިހާރު ނިމުމަކަށް އައިސްފައިވާއިރު، މިފިލްމަށް ލިބެމުންދަނީ ވަރަށް ފިނި ތަރުޙީބެއްކަމަށް އިންޑިއާގެ ބައެއް މީޑިއާތަކުން މިވަނީ ބުނަން ފަށާފައެވެ.\nމިދިޔަ ޖުލައިމަހުގެ 25ވަނަ ދުވަހު ރިލީޒްކުރި މި ފިލްމަށް ފުރަތަމަ ދުވަހު 5.40 ކްރޯޑް ރުޕީސްގެ އާމްދަނީއެއް ލިބިފައިވެއެވެ. ފިލްމް ރިލީޒްކުރިތާ ހަފްތާއެއްގެ ތެރޭގައި މި ފިލްމަށް ލިބިފައިވަނީ އެންމެ 29.52 ކްރޯޑް ރުޕީސްގެ އާމްދަނީއެކެވެ. ކަންގަނާއާއި ރަޖްކުމާރު ރާއޯގެ ފަރާތުން ވަރަށްވެސް ތަފާތު ކެރެކްޓަރއެއް ފެނިގެންދާ މިފިލްމަށް ކްރިޑިކްސްގެ ފަރާތުންވެސް ހީކުރިވަރުގެ ތަރުޙީބެއް ލިބިފައެއްނުވެއެވެ.\nކަންގަނާ އެންމެ ފަހު ކުޅުނު ފިލްމް "މަނިކަރްނިކާ" އަށްވެސް ބޮކްސް އޮފީހުގައި މާބޮޑެތި ކާމީޔަބީއެއް ލިބިފައެއް ނުވެއެވެ. ނަމަވެސް ރާޖްކުމާރު ރާއޯ މިދިޔަ އަހަރު ކުޅުނު ގިނަ ފިލްމަތައް ވަނީ ކާމީޔާބުވެފައެވެ.\nމިއަހަރުގެ މިހާތަނަށް ރިލީޒްކޮށްފައިވާ ބޮލީވުޑް ފިލްމްތަކުގެ ތެރެއިން އެންމެ ކާމިޔާބު ފިލްމްތަކުގެ ލިސްޓުގެ އެންމެ ކުރީގައި އޮތީ 272 ކްރޯޑް ރުޕީސްގެ ޢާމްދަނީއަކާއެކު ޝާހިދު ކަޕޫރުގެ "ކާބިރް ސިންގް"އެވެ. ދެވަނަ ގައި އޮތީ ރިތިކްގެ "ސުޕަރ 30"އެވެ. އެ ފިލްމަށް މިހާތަނަށް 128 ކްރޯޑް ރުޕީސްގެ ޢާމްދަނީއެއް ލިބިފައިވެއެވެ.